SunOnline: Jet Airways ge dhathuruthah fashaany anna aharuge furathama quarter gai\nޖެޓް އެއާވޭސްގެ ދަތުރުތައް ފަށާނީ އަންނަ އަހަރުގެ ފުރަތަމަ ކުއާޓަރުގައި\nރުގިއްޔާ މުހައްމަދު މޫސާ 14 Sep 2021, 11:01\nއިންޑިއާގެ ޖެޓް އެއާވޭސްގެ ދަތުރުތައް އަލުން ފަށާނީ އަންނަ އަހަރުގެ ފުރަތަމަ ކުއާޓަރުގައިކަން އިއުލާންކޮށްފިއެވެ.\nޖެޓް އެއާވޭސްގެ ދަތުރުތައް 2019 ވަނަ އަހަރުގެ އޭޕްރީލް މަހު ހުއްޓާލައި، އެ އެއާލައިން ބަނގުރޫޓުވެފައިވާކަން އެ އަހަރުގެ ޖޫން މަހު ހާމަ ކުރިއެވެ.\nއެއަށް ފަހު ޖެޓް އެއާލައިންގެ ހިއްސާ ނީލަން ކިޔުމުން އިނގިރޭސިވިލާތުގެ ކެލްރޮކް ކެޕިޓަލް އާއި ޔޫއޭއީގައި މަސައްކަތް ކުރާ އިންޑިއާގެ ވިޔަފާރިވެރިޔާ މުރާރީ ލާލް ޖަލާން ވަނީ އެ އެއާލައިނާ ހަވާލުވެފައެވެ.\nޖަލާން ވިދާޅުވީ އޭނާ އާއި ކެލްރޮކްއިން މަސައްކަތް ކުރަމުން ދަނީ އަންނަ އަހަރުގެ ފުރަތަމަ ކުއާޓަރުގައި ޖެޓް އެއާވޭސްގެ ދަތުރުތައް ފެށުމަށް ކަމަށެވެ. އެގޮތުން ފުރަތަމަ ދަތުރުތައް އޮންނާނީ ދިއްލީ އާއި މުމްބާއީ ދެމެދު ކަމަށެވެ. އަދި ބައިނަލްއަގުވާމީ ދަތުރުތައް ފަށާނީ އަންނަ އަހަރުގެ ފަހު ކުއާޓަރުތަކުގައި ކަމަށް ޖަލާން ވިދާޅުވިއެވެ.\n"އަމާޒަކީ ޖެޓް އެއާވޭސް 2.0ގެ އެތެރޭގެ އުދުހުންތައް އަންނަ އަހަރުގެ ފުރަތަމަ ކުއާޓަރުގައި ފެށުން އަދި ތިން ވަނަ ނުވަތަ ހަތަރު ވަނަ ކުއާޓަރުގައި ބައިނަލްއަގުވާމީ، ކުރު ދަތުރުތައް ފެށުން،" ޖަލާން ވިދާޅުވިއެވެ.\nމީގެ އިތުރުން އެއީ އޭވިއޭޝަންގެ ތާރީހުގައި، ދެ އަހަރަށް ވުރެ ދިގު މުއްދަތަކަށް އޮޕަރޭޝަންތައް ހުއްޓާލާފައި އޮތް އެއާލައިނެއްގެ ދަތުރުތައް އަލުން ފަށާ ފުރަތަމަ ފަހަރު ކަން ޖަލާން ފާހަގަ ކުރެއްވިއެވެ. އަދި އެ އެއާލައިންނަށް އުދުހުގެ ލައިސަންސް އަލުން ހޯދުމުގެ މަސައްކަތް މިހާރު ކުރަމުންދާ ކަމަށް އޭނާ ވިދާޅުވިއެވެ.\nހަމައެހެންމެ، ޖަލާން-ކަލްރޮކް ކޮންޒޯޓިއަމް އިން ރާވާފައި ވަނީ ތިން އަހަރު ތެރޭ އެ އެއާލައިނަށް 50އަށް ވުރެ ގިނަ ބޯޓު ހޯދާ، ފަސް އަހަރުގެ ތެރޭ އެ އަދަދު 100އަށް ވުރެ އިތުރު ކުރުމަށްކަން ޖަލާން ހާމަ ކުރެއްވިއެވެ.\nމިދިޔަ ފެބްރުއަރީ މަހުގެ ތެރޭގައި ޖަލާން ވަނީ ޖެޓް އެއާވޭސްގެ ދަތުރުތައް ފަށާނީ އެ އެއާލައިން ބަނގުރޫޓުވުމާ ގުޅިގެން ފުރިހަމަ ކުރަންޖެހޭ ކަންތައްތައް ފުރިހަމަ ކުުރުމަށް ފަހު ކަމަށް ވިދާޅުވެފައެވެ. އަދި އޭރު ލަފާކޮށްފައި އޮތީ ދަތުރުތައް ފެށޭނީ އަންނަ އަހަރުގެ މެދުތެރޭގައި ކަމަށެވެ.\nޖެޓް އެއާވޭސްގެ އޮޕަރޭޝަންތައް ހުއްޓާލި އިރު އެ އެއާލައިނުގެ ފްލީޓުގައި 97 ބޯޓު އޮތެވެ. ނަމަވެސް އެ އެއާލައިން ބަނގުރޫޓުވި އިރު، އޭގެ ދަރަނި އޮތީ 1.2 ބިލިއަން ޑޮލަރަށް އަރާފައެވެ.


މިކޮމިޝަނުން ދޭ މަޢުލޫމާތާއި އެއްގޮތަށް ސީ.ސީ.ޓީ.ވީ މޮނިޓަރިންގ ސިސްޓަމްއެއް ސަޕްލައިކޮށް އިންސްޓޯލްކޮށްދޭނެ ފަރާތެއް ހޯދަން ބޭނުންވެއެވެ. ވީމާ، ޝަރުތުހަމަވާ ހުރިހާ ފަރާތްތަކަށް މި މަސައްކަތަށް ބީލަން ހުށަހެޅުމުގެ ދަޢުވަތު ހުޅުވާލަމެވެ.\nބީލަމާ ގުޅޭ މައުލޫމާތު ކަރުދާސް މި އިއުލާނާ އެޓޭޗް ކުރެވިފައިވާނެއެވެ. މި ޕްރޮޖެކްޓާ ބެހޭގޮތުން އެއްވެސް ސުވާލެއްވާނަމަ އީމެއިލް ކުރައްވާނީ 2018 ޖޫން 03 ވާ އާދީއްތަ ދުވަހުގެ 11:30 ގެ ކުރިން، ތިރީގައިވާ އީމެއިލް އެޑްރެހަށެވެ. މި އިޢުލާނާއި ގުޅިގެން އިތުރު މަޢުލޫމާތު ހޯއްދެވުމަށް އީމެއިލް ކުރައްވާނީ [email protected]އަށެވެ. މި އިޢުލާނު މިކޮމިޝަނުގެ ވެބްސައިޓް www.elections.gov.mv ގައި ޝާއިޢު ކުރެވިފައިވާނެއެވެ.\nބީލަން ހުޅުވުން އޮންނާނީ 2018 ޖޫން 04 ވާ ހޯމަ ދުވަހުގެ 11:30 ގައި އިލެކްޝަންސް ކޮމިޝަން (ޕޯޓް ކޮމްޕްލެކްސް5ވަނަ ފަންގިފިލާ، ހިލާލީމަގު) ގައެވެ. ގަޑިޖެހުމަށްފަހު ހުށަހަޅާ ބީލަންތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަންތައް ހުންނަންވާނީ ސިޓީ އުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ޕްރޮޖެކްޓް ނަންބަރ، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ކޮންޓްރެކްޓަރުގެ ނަން ލިޔެވިފައި އޮންނަންވާނެއެވެ.


އެހީތެރިކަން ހޯދުމާ ވާގިއެދުމާ އެއީ މުޅިން ތަފާތު ދެކަމެކެވެ! އޮޅުވާލައިފިނަމަ ޝިރުކުރެވިދާނެއެވެ!\nމީހެއްގެ ގާތުން އެހީތެރިކަން ހޯދުމާއި ވާގިއެދުމާއި އެއީ މުޅިން ތަފާތު ދެކަމެކެވެ! އޮޅުވާލައިފިނަމަ ޝިރުކުރެވިދާނެއެވެ! އެހެނީ ތިމާއަށް ކަމެއް ޖެހުމުން މީހެއްގެ އެހީތެރިކަން ހޯދުމަކީ ދީނުގައި ހުއްދަކަމެކެވެ. ވާގިއެދުމަކީ ޝިރުކުގެ ޢަމަލެކެވެ.\nބައެއް މީހުންނަށް ވާގިއެދުމުގެ މާނަ އޮންނަނީ ވަރަށް ބޮޑަށް އޮޅިފައެވެ. ވާގިއެދުންކަމަށް މާނަކުރެވެނީ އެމީހަކަށް ލިބިގެން ނުވާބާރެއް އެމީހެއްގެ ކިބައިން އެދުމަށެވެ. މިސާލަކަށް މަރުވެފައިވާ މީހެއްގެ ކިބައިން އެއްވެސް ކަމަކު އެދުމަކީ ވާގިއެދުމެވެ.\nމުސްލިމުންނަށް ކޮންމެ ކަމެއްގައިވެސް ވާގި އެދެވޭނީ ހަމައެކަނި ﷲ ތަޢާލާގެ ޙަޟްރަތުންނެވެ. ކޮންމެ ނަމާދެއްގައި މިދަންނަވަނީ އެފަދައިންނެވެ. "އަޅަމެން އަޅުކަންކުރަނީ އިނބަރަސްކަލާނގެއަށެވެ. އަދި އަޅަމެން ވާގިއެދެނީ އިނބަރަސްކަލާގެ ޙަޟްރަތުންނެވެ." (ސޫރަތުލް ފާތީޙާ: 5)\nއެއްވެސް މީހެއްގެ ކިބައިން އެހީތެރިކަމަށް އެދެންޖެހޭނީ ﷲ ތަޢާލާގެ ވާގިފުޅާއިއެކު އިންސާނުންނަށް ކޮށްދެވިދާނެ ކަންކަމުގައެވެ. މަރުވުމަށްފަހު އެއްވެސް މީހަކަށް އެއްވެސް ކަމެއްކޮށްދިނުމުގެ ބާރު އެއްވެސް ފުރާނައަކަށް ލިބިގެނެއް ނުވެއެވެ.\nތިމާ ބޭނުންވާ ކަމެއް މަރުވެފައިވާ މީހަކަށް ކޮށްދެވިދާނެކަމަށް ޤަބޫލުކުރުމަކީ ޝިރުކުކުރުމުގެ ތެރެއިން ހިމެނޭ ކަމެކެވެ. އަދި މަރުވެފައިވާ މީހަކަށް ތިމާއަށް އެއްވެސް ގެއްލުމެއް ދެވިދާނެކަމަށް ޤަބޫލުކުރުންވެސްމެއެވެ.\nވީމާ އެމީހަކީ ދުނިޔޭގައި ކިތަންމެ ތަޤްވާވެރި ގޮތުގައި އުޅުނު މީހެއް ނަމަވެސް މަރުވުމަށްފަހު އެއްވެސް މީހަކަށް އެއްވެސް ކަމެއް ކޮށެއް ނުދެވޭނެއެވެ. އަދި ގެއްލުމެއްވެސް ނުދެވޭނެއެވެ!


Colombo Stock Exchange ge charman raahjeah\nގޯލްޑް 100 އަށް ކޮލަމްބޯ ސްޓޮކް އެކްސްޗޭންޖުގެ ޗެއާމަންްް ރާއްޖެއަށް\nހޮނިހިރު ދުވަހު އޮންނަ "ގޯލްޑް 100" ގާލާ އިވެންޓަށް ސްރީލަންކާ ސްޓޮކް އެކްސްޗޭންޖުގެ ޗެއާމަން ރާއްޖެ އަށް ވަޑައިގަންވާނެ އެވެ.\n"ގޯލްޑް 100" އިންތިޒާމުކުރާ މޯލްޑިވްސް ގެޓަވޭސްއިން ބުނީ ކޮލަމްބޯ ސްޓޮކް އެކްސްޗޭޖު (ސީއެސްއީ) ގެ ޗެއާމަން ރޭ އަބޭ ވަރުދަނާ ގޯލްޑް 100 އިވެންޓުގައި ބައިވެރިވެވަޑައި ގަންނަވަނީ ހާއްސަ މެހުމާނެއްގެ ގޮތުގައި ކަމަށެވެ.\nރޭ އަބޭ ވަރުދަނާއަކީ ފައިނޭންޝަލް ދާއިރާގައި މަގުބޫލު ބޭފުޅެކެވެ. ހާއްސަކޮށް ސްރީލަންކާގެ ހިއްސާގެ ބާޒާރު ވަރުގަދަ ކުރުމުގައި އޭނާ ވަނީ މުހިންމު ދައުރެއް އަދާކޮށްފަ އެވެ.\nރާއްޖޭގެ އެންމެ ކުރިއަރާފައިވާ 100 ވިޔަފާރި ހޮވަން ބާއްވާ މި ހާއްސަ އިވެންޓު ބާއްވަނީ ހޮނިހިރު ދުވަހުގެ ރޭ، ޕެރަޑައިސް އައިލެންޑް ރިސޯޓުގަ އެވެ. އެންމެ ކުރިއަރާފައިވާ 100 ކުންފުނި ހޮވާފައިވަނީ މިނިވަން ކުންފުންޏަކަށް ހަވާލުކޮށްގެންނެވެ. މި ކުންފުނިތައް ނަގާފައިވަނީ 13،500 ކުންފުނި ހިމެނޭ ލިސްޓަކުންނެވެ. މި އިވެންޓުގައި އޮންނަ އެންމެ ހާއްސަ އެއް ބަޔަކީ ލައިފްޓައިމް އެޗީވްމަންޓް އެވޯޑުގެ ގޮތުގައި ވިޔަފާރީގެ ދާއިރާއިން ދެ ފަރާތެއް ހޮވައި ދޭ ހާއްސަ އެވޯޑެވެ.\n"ގޯލްޑް100" އިވެންޓުގެ މެއިން ސްޕޮންސާއަކީ ބީއެމްއެލް އެވެ. މީގެ އިތުުރުން ޕާޓްނަރުންގެ ގޮތުގައި ހިމެނެނީ އުރީދޫ އާއި އަލްޝާލީ އަދި ހޯކްސްގެ އިތުރުން އެލައިޑް އާއި ގަތަރު އެއާވޭސް އަދި އެމް ސެވަން އެވެ. މިއީ މި އިވެންޓު ބާއްވާ ދެވަނަ ފަހަރެވެ.\nބަލި ފެތުރޭތީ އޭސް ޓިކެޓިން އޮފީސް ބަންދުކޮށްފި\nސްރީލަންކަންގެ ހާއްސަ ކާގޯ ބޯޓު ރާއްޖެއަށް\nސްރީލަންކަންގެ ޔޫރަޕް ދަތުރުތައް އިތުރުކޮށްފި\nސްރީލަންކަން ފްލައިޓް ފަށައި، ދަތުރު އިތުރު ކުރަނީ


Raanee suvaalukurehvee Putin aa Xi aa behey gothun: Biden\nރާނީ ސުވާލުކުރެއްވި ޕޫޓިންއާ ޝީއާ ބެހޭ ގޮތުން: ބައިޑަން\nޖޯ ބައިޑަންއާ އިނގިރޭސި ރާނީ: އެމެރިކާގެ ގައުމީ ސަލާމް ކުޅެނީ\nއެމެރިކާގެ ރައީސް ޖޯ ބައިޑަން އިނގިރޭސި ރާނީއާ ބައްދަލު ކުރައްވައިފި އެވެ. މިއީ އެކަމަނާގެ ފިރިކަލުން އަމީރު ފިލިޕް އަވަހާރަވުމަށް ފަހު ގައުމުގެއްގެ ލީޑަރަކާ ބައްދަލު ކުރެއްވި ފުރަތަމަ ފަހަރެވެ.\nބައިޑަންއަށް މަރުހަބާ ދެންނެވުމަށް ވިންޑްސާ ގަނޑުވަރުގެ ގޯތިތެރޭގައި ބާއްވާފައި ވަނީ ކިރިޔާ ފުދޭވަރުގެ ހަފުލާ އެކެވެ. މާބޮޑު އުފާވެރި ކަމެއް ނެތެވެ. ފިރިކަލުންނާ ނުލައި ހަފުލާތަކަށް ރާނީ އަދި ވެސް ތައްޔާރު ނޫންކަން އެކަމަނާގެ ހަރަކާތްތަކުން އެނގެ އެވެ.\nއެމެރިކާގެ ގައުމީ ސަލާމަށް ފަހު ބައިޑަންއަށް ގާޑް އޮފް އޮނާއެއް އެރުއްވި އެވެ. އެއަށް ފަހު ރާނީއާ ބައިޑަން ގަނޑުވަރު ތެރެއަށް ސައިފޮދަކަށް ވަދެވަޑައިގެންނެވި އެވެ.\nބައިޑަންއާ ރާނީ ބައްދަލު ކުރެއްވުން ގާތްގަނޑަކަށް އޮތީ ސިއްރު ބައްދަލުވުމެއް ގޮތުގަ އެވެ. ނޫސްވެރިއަކަށް ކެމެރާމަނަކަށް އަދި ރެކޯޑިން ފަދަ އެޒާތުގެ އެއްވެސް ވަސީލަތަކަށް ފުރުސަތެއް ނެތެވެ. މަޖާކޮށް ނޫސްވެރިންނަށް ކޮމެންޓް ކުރައްވަން ކުއީން ބޭނުންފުޅު ނުވީ އެވެ.\nރާނީއާ ބައިޑަންގެ ބައްދަލު ކުރެއްވުން ދިގު ލައިގެނެއް ނުދެ އެވެ. އަދި ދެ ބޭފުޅުން ދެއްކެވި ވާހަކައެއް ވެސް ނޭނގެ އެވެ. އެހެން ނަމަވެސް، ސިއްރު އެހެން ބައްދަލުވުންތަކުގައި މަޝްވަރާ ކުރެވޭ ބައެއް ކުދިކުދި ވާހަކަތައް ނޫސްވެރިންނަށް އިއްވައިދޭ ބީދައިން، ރާނީއާ ބައްދަލު ކުރައްވައި ދެކެވުނު ވާހަކަތަކުން ދެތިން ކަމެއް ބައިޑެން ވިދާޅުވެ ދެއްވި އެވެ.\nވިންޑްސާ ގަނޑުވަރުގެ ގޯތިތެރެ: ބައިޑަންއަށް މަރުހަބާ ދަންނަވަނީ\nބައިޑަން ވިދާޅުވީ ރާނީގެ އަރިހުގައި މަޑުކޮށްލައްވައިގެން ހުންނެވިއިރު އެމަނިކުފާނުގެ މަންމާފުޅު މަތިން ވަރަށް ހަނދުމަފުޅު ވެވަޑައިގެންނެވި ކަމަށެވެ. އަދި ވިދާޅުވީ ރާނީއަކީ މަޑުމަތިރި އޯގާތެރި ހުލުގު ހެޔޮ ކަނބަލެއް ކަމަށެވެ.\nބައިޑަން ވިދާޅުވި ގޮތުން ސައިފޮދުގެ މެދުތެރެއިން ވަރަށް ޝައުގުވެރިވެ ވަޑައިގެން ރަޝިއާގެ ރައީސް ޕޫޓިންއާ ބެހޭ ގޮތުން ރާނީ ސުވާލު ކުރެއްވި އެވެ. އަދި ޗައިނާގެ ރައީސް ޝީ ޖިންޕިންއާ ބެހޭ ގޮތުން ސުވާލު ކުރައްވައި ބައެއް އެހެން ގައުމުތަކު ލީޑަރުންނާ ބެހޭ ގޮތުން ވެސް ސުވާލު ކުރެއްވި އެވެ.\nބައިޑަން ވިދާޅުވީ ވައިޓް ހައުސްއާ ބެހޭ ގޮތުން ރާނީ ސުވާލުކު ރެއްވުމުން ވައިޓް ހައުސްގައި ދިރިއުޅުން ހުރި ގޮތާ ބެހޭ ގޮތުން ސަމާސާ ކޮށްލެވި ކަމަށެވެ. އަދި ރާނީގެ ގަނޑުވަރުގެ ގޯތި ތެރޭގައި ވައިޓް ހައުސް ގެނެސް ބެހެއްޓިދާނެ ކަމަށް ވެސް ދެންނެވި ކަމަށެވެ. ބައިޑަން ވިދާޅުވީ ވައިޓް ހައުސްއަށް ވަޑައިގަތުނަށް ރާނީއަށް ދައުވަތު އެރުއްވި ކަމަށެވެ.\nޕުޓިން ޖޯ ބައިޑަން ޝީ ޖިންޕިން + އިނގިރޭސި ރާނީ


ރޯދަމަހުގެ މެންދުރު މުޅި ރަށުތެރޭގައި ތައުފީގުގެ އަޑު! – Faanooz\nރޯދަމަހުގެ މެންދުރު މުޅި ރަށުތެރޭގައި ތައުފީގުގެ އަޑު!\nMay 12, 2019 | އަޙުމަދު އަނަސް\nރަށުތެރެއިން ހިނގާފައި ދިޔައިރު އިވެނީ އެއް އަޑެކެވެ. ހަނދާނަށް އަންނަނީ މީގެ 8 ވަރަކަށް އަހަރު ކުރީގެ ހަނދާނެކެވެ. މިއީ އަދިވެސް ދިވެހިންގެ ތެރެއިން ބަދަލުނުވާ ކަމެއްކަން ޔަގީން ކަށަވަރެވެ.\nމި ދެންނެނެނި 8 އަހަރު ކުރީގެ ވާހަކައަށް އަލިއަޅުވާލާނަމަވެ. އޭރު އަހަރެންގެ އުމުރުން ވާނީ9ވަރަކަށް އަހަރެވެ. ރޯދަ ހިފާނީ ދެދުވަހުން އެއް ދުވަހުއެވެ. ގޭގައި ރޯދަ ވީއްލަން އެއްޗެހި ހަދާއިރު، ރޯދަ ނޫން ދުވަސް ދުވަހު މާމަ މެން ކައިރީގައި އުޅެމެވެ. މާމަ އާއެކު، ނުވަތަ ކާފަ އާއެކު ފިހާރައަށް ދަމެވެ. ފިހާރައަށް ދާ މަގުމަތީގައިވެސް މުޅި ރަށުތެރޭން އެ އަޑު ނީވޭ ހިސާބެއް ނުދާނެއެވެ. މާމަ މެން ހެދިކާ ހަދާ ތަނުގައި ހުންނަ ރޭޑިޔޯއިންވެސް އެވަގުތުގައި އަންނާނީ އެ ޕްރޮގްރާމެވެ. އޭރު ކުޑަކަމުން އެއީ ކޯއްޗެއް ކަމެއް ނޭނގެއެވެ. އެނގޭހާވެސް އެއްޗަކީ އޭގެން އެ ކިޔަނީ ރަސޫލު ޒަމާނުގެ ވާހަކަތައް ކަމެވެ.\nއޭގެ8 އަހަރު ފަހުން މިއަދުވެސް، ރަމަޟާން މަހުގެ މެންދުރު ގަޑީގައި މުޅި ރަށުތެރެއިން އެ އަޑު ކެނޑިގެން ނުދެއެވެ. އާދޭހެއެެ. އެއީ ދިވެހިރާއްޖޭގެ އަޑުން ގެނެސްދޭ ކީރިތީ ރަސޫލާގެ ސިޔަރަތުގެ އަޑެވެ. ހާޖަރާގޭ ތައުފީގުގެ އަޑެވެ. މީގެ24 އަހަރުކުރިން މި ރީތި ރަން އަޑުގެ ވެރިޔާ، ހާޖަރާގޭ މުހައްމަދު ތައުފީގު ދުނިޔެއާއި ވަކިވެފައިވީ ނަމަވެސް އަދިވެސް ތައުފީގުގެ އަޑު ކެނޑިގެނެއް ނުދެއެވެ. ރަމަޟާން މަހުގެ “ފީލް” ދިވެހިންނަށް ގެނެސްދެނީ މި ރަން އަޑުންނެވެ.\nސިޔަރަތުގެ ރެކޯޑިން ޓޭޕެއް. — ފޮޓޯ: ޕީއެސްއެމް\nފަޟީލަތުއްޝައިޚް ހުސައިން ސަލާހުއްދީން ތަރުޖަމާކުރައްވައި ލިޔުއްވި ކީރިތި ރަސޫލާގެ ސިޔަރަތު އެންމެ ފުރަތަމަ އެހުންތެރިންނާއި ހަމއަށް ގެނެސްދީފައިވަނީ ލައިވްކޮށެވެ. އަދި އޭގެ ފަހުން ރޭޑިޔޯގެ ވެރިން ބޭނުންވެގެން ސިޔަރަތު ރިކޯޑުކުރީއެވެ. މިހާރު ރޭޑިއޯއިން ގެންނަ ސިޔަރަތަކީ ދިވެހިރާއްޖޭގެ އަޑު ހިންގެވުމުގައި ސަމަރުބުލޫ އިބްރާހިމް މަނިކު ހުންނެވި ދުވަސްވަރު ތައުފީގު ކުރެއްވި މަސައްކަތެކެވެ. ތައުފީގުގެ އަރިހުން އަގެއް ވިދާޅުވުމަށް ރޭޑިއޯގެ ވެރިން އެއްސެވުމުން ތައުފީގު ވިދާޅުވީ އެކަމަށް އަގެއް ނުނަގާނެ ކަމަށާއި، އަދި އެއީ ގައުމީ ހިދުމަތެއް ކަމަށެވެ.\nއަދުގެ ދިވެހި ޒުވާނުންނަށް ލިޔެފައި އޮންނަ ސިޔަރަތު ކިޔަން ނޭންގުނަސް ހާޖަރާގެ ތައުފީގުގެ އަޑުން ރިކޯޑު ކޮށްފައި އޮތް ސިޔަރަތު އަޑު އަހަނީ ހިތަށް ހަމަޖެހުން ގެންނާތީއެވެ. ކިޔުމުގައު ހުންނަ ދޫފަރިތަކަމާއި، ކިޔުމުގެ ސާފުކަމުން ކޮންމެ މީހަކުވެސް އަޑު އަހާ ހިތްވާނެ ކަން ޔަގީނެވެ.\nތައުފީގު އަވަހާރަވީ 1995 ވަނަ އަހަރުގެ އޭޕްރިލް މަހުގެ 23 ވަނަ ދުވަހުއެވެ. އެހެނަސް މިއަދާއި ހަމައަށްވެސް ހުއްޓުމެއް ނެތި ކޮންމެ ރަމަޟާން މަހެއްގައިވެސް ދިވެހި ގެތަކުން މެނދުރު ގަޑީގައި ތައުފީގުގެ އަޑު އިވެއެވެ. މާތް ރަސްކަލާންގެ އިރާދަފުޅާއެކު ތައުފީގުގެ ރަން އަޑުން ސިޔަރަތު، ދުނިޔެ އޮތްހާ ހިނދަކު އިވިއިިވި އޮންނާނެއެވެ. މާތްﷲ ތަޢުފީގަށް ސުވަރުގޭގެ ދާޢިމީ ނިޢުމަތް މިންވަރުކުރައްވާށި. އާމީން.\nމަޢުލޫމާތު: ހާޖަރާގޭ ތައުފީގު: ރޯދައިގެ ފަނޑުނުވި އަޑު! | ސަން.އެމްވީ


ގްރޭޑް 11ގެ ދަރިވަރުން ހަދާ އެޑެކްސެލް އޭ އެސް އިމްތިހާން ފަސްކޮށްފި | Sandhaanu\nގްރޭޑް 11ގެ ދަރިވަރުން ހަދާ އެޑެކްސެލް އޭ އެސް އިމްތިހާން ފަސްކޮށްފި\nގްރޭޑް 11 ގެ ދަރިވަރުން ފުރަތަމަ ހަދާ އެޑެކްސެލް އޭއެސް އިމްތިހާން ފަސްކޮށްފި އެވެ.\nމި އިމްތިހާނަކީ އަންނަ އަހަރުގެ މެއި / ޖޫން ގައި ބޭއްވުމަށް ކުރިން ހަމަޖައްސާފައިވާ އިމްތިހާނެކެވެ. ނަމަވެސް މި އިމްތިހާން ބާއްވަން މިހާރު ނިންމާފައިވަނީ އަންނަ އަހަރުގެ އޮކްޓޯބަރު / ނޮވެމްބަރުގައެވެ.\nއެޑިއުކޭޝަނުން މިނިސްޓްރީން ބުނީ މި އިމްތިހާން ފަސްކުރީ ގްރޭޑް 11 ގެ ދަރިވަރުންގެ ކިޔެވުން ފެށެނީ އަންނަ މަހުގެ 26 ވަނަ ދުވަހުކަމަށް ވުމުން މެއި މަހު އިމްތިހާން ހަދަން ދަރިވަރުން ފުރިހަމައަށް ތައްޔާރު ނުވެދާނެ ތީކަމަށެވެ.\nއަދި މި އިމްތިހާނު ބޭއްވުން ލަސްކުރީ ޕްރިންސްޕަލުންނާ އެކު ބޭއްވި ބައްދަލުވުމުގައި ސްކޫލްތަކުން ހުށައަޅާފައިވާ ހުށަހެޅުންތަކަށް ރިއާޔަތްކޮށް ކަމަށްވެސް އެޑިއުކޭޝަން މިނިސްޓްރީން ބުނެއެވެ.


ނޭދެމޭ ވަކިވުމެއް…ހާދަހާ ލޯބިވޭ 26 | Esfiya - Dhivehi Vaahaka Site\nލޯބި June 30, 2013\nސައުދިއްޔާ އޭނާއަށް ކުރެވިފައިވާ ކުށަށް މަޢާފަށް އެދުނެވެ. އަދި ޖާހަތުއަށް ދެރައެއް ދިނުމުގެ ނިޔަތުގައި އެއްވެސްކަމެއް ކޮށްފައި ނުވާނެކަމުގައި ބުންޏެވެ.\nހޮސްޕިޓަލުގައި ހާމިޒާގެ ކައިރީގައި އިން ޔާނާގެ މޫނުމަތި ވަނީ މިލާފައެވެ. ފޮނި ހުވަފެންތަކަކާ އުންމީދުތަކަކާއެކީ އޭނާ މިޤައުމަށް އައީ ހަޔާތުގެ ކުރިއަށް އޮތް ކޮންމެ ސިކުންތެއްވެސް އުފާވެރި ކަމާއެކީގައި ހޭދަކުރުމުގެ ފޮނި އުންމީދުގައެވެ. ނަމަވެސް ހުރިހާކަމެއް ވިއްސިވިހާލި ވެގެން ދިޔައިރު ހިލަމެއްވެސް ނުވިފަދައެވެ.\nފުން ހިޔާލު ތަކުތެރެއިން ބޭރަށް ނިކުމެވުނީ އެކޮޓަރީގެ ދޮރުހުޅުވުނު އަޑަށެވެ. ކުރިމަތީގައި ހުރި އީމަން ފެނި ޔާނާގެ ހިތަށް ބުނެދޭން ނޭނގޭފަދަ އިހުސާސްތަކެއް ކުރުވިއެވެ. ބީރަށްޓެހި ތަނެއްގައި އެކަނިވެރިކަން އިހުސާސް ކުރެވިފައި ވަނިކޮށް ކުއްލިއަކަށް އީމަން ފެނުމުން އޮޅުލައިގަންނަން ބޭނުންވިއެވެ. ނަމަވެސް އަނެއްފަރާތަށް މޫނު އަނބުރާލަން މަޖުބޫރުވީ އީމަން ކަންތައްކޮށްފައިވާ ގޮތް ހަނދާންވުމުންނެވެ. ޔާނާ މަޑުމަޑުން ގޮނޑިން ތެދުވެގެން ގޮސް ބެލްކަންޏަށް ނިކުމެ ރެއިލިންގައި ހިފަހައްޓާލައިގެން އުޑަށް ބަލައިލިއެވެ.\nއުޑުމަތިސާފުވެފައި ތަރިތައް ވިދާ ބަބުޅަމުން ގެންދާ މަންޒަރު ކިތަންމެހައިވެސް ހިތްގައިމެވެ. ނަމަވެސް މި ޤުދުރަތީ ރީތި މަންޒަރުން ޔާނާގެ ހިތަށް އިތުރަށް ވެރިވެގެން ދިޔައީ މާޔޫސްކަމެވެ.\nއީމަން އައިސް ޔާނާގެ ކައިރީގައި ހުއްޓުނެވެ. ނަމަވެސް ޔާނާ ބަލައިވެސް ނުލައެވެ.\n“އެނގޭ ޔާނު ތިހުރީ ދެރަވެފައިކަން. ޔާނު އަށް ރުޅިއައުން ހައްގުކަން އަހަރެން ހިތުގެ އަޑިން ޤަބޫލުކުރަން.” އީމަން އިސްޖަހާލައިގެން ހުރެ ވާހަކަ ދައްކަމުން ދިޔައެވެ. އެދެލޮލުން ފެންނަމުން ދިޔައީ ހިތްދަތިކަމެވެ. ސަލާމަތް ނުވެވޭވަރުގެ ފުންކަނޑެއްގައި ގެނބެމުން ދާފަދައެވެ.\nއީމަން ހުރިހާ ވާހަކަ ތަކެއް ޔާނާއަށް ކިޔައިދޭން ބޭނުމެވެ. އޭނާގެ ހަޔާތުގައި ކޮންމެ ގޮތަކަށް ކަންވެގޮސްފައިވީ ނަމަވެސް ހަޤީޤަތަކީ އެހިތުގައި ޔާނާ ނޫން އެހެން ކުއްޖެއް ރަނިކަން ނުކުރާކަމެވެ. އީމަން ހުރިހާ ވާހަކަ ތަކެއް ކިޔައިދޭންފެށިއެވެ.\nއީމަންގެ ބައްޕަ ކުއްލިއަކަށް ވަރަށް ބޮޑަށް ބަލިވުމާ ގުޅިގެން އިންޑިޔާއަށް ދާންޖެހުނެވެ. ބައްޕަގެ ބައްޔަކީ ކެންސަރުކަމާއި އަދި ވަނީ އެންމެ ފަހު ސްޓޭޖްގައިކަން އެނގުމުން އީމަންއަށް ހަތަރު އުދަރެސް ފެނު ޖެހުނުފަދައެވެ. ބައްޕަގެ ބައްޔަށް ބޭސްކުރާނެ ފައިސާއެއް އީމަން އަތަކު ނެތެވެ. އިންޑިޔާއަށްވެސް އާދެވުނީ އެކި މީސްމީހުން އަތުން ހޯދާފައިވާ ފައިސާކޮޅަކުންނެވެ.\nބައްޕަ އެޑްމިޓްކުރުމާއެކު އީމަން މަސައްކަތް ފެށީ އަތުގައި ތިބި ފައިސާ އެއްކޮށް ހުސްވުމުގެ ކުރިން ލާރިކޮޅެއް އެއްކުރެވޭތޯއެވެ. އެގޮތުން ދުވާލު ހަތަރުދަމު މަސައްކަތް ކޮށްގެން މަދު ލާރިކޮޅެއް ލިބެމުން ދިޔަނަމަވެސް އަތަށް އަރާ އެއްޗަކަށްވުރެ އަތުން ދާ ވަރު މާ ގިނަވިއެވެ. މާޔޫސްކަމާއި ހިތްދަތިކަމާއެކު ހިތްވަރާއެކު މަސައްކަތް ކުރެވޭތޯ ބެލިނަމަވެސް އުންމީދީ ހުޅުކޮޅެއް ރޯކޮށްލެވޭވަރުވެސް ނުވިއެވެ.\nނިކަމެތިހާލުގައި އީމަންވަނިކޮށް އެހީތެރިކަމުގެ އަތެއް ފޯރުކޮށްދިނީ ރީމްގެ ބައްޕަ ހާލިދެވެ. ޝުކުރުވެރި ކަމާއެކީ އީމަން އެ އެހީތެރިކަން ބަލައިގަތީ އެކަމުގެ ބަދަލު ކޮންމެ ފަދަގޮތަކަށް ވެސް އަދާ ކުރަން ޖެހިދާނެޔޭ ނުވިސްނައެވެ. ނަމަވެސް ފުރާނައަކީ ފައިސާގެ ބާރުން ހިފެހެއްޓޭނެ އެއްޗެއްނޫނެވެ. މާގިނަ ދުވަސްތަކެއް ނުވެ އީމަންގެ ބައްޕަ މި ފަނާވަނިވި ދުނިޔެއާ އަލްވަދާއުކީ އީމަން މުޅި ދުނިޔެއަށް އެކަނިވެރި ކުރުވާފައެވެ.\nރީމްގެ ބައްޕަ ވެދިން އެހީގެ ބަދަލުގައި އެދުނީ އެންމެ ކަމަކަށެވެ. ރީމްގެ ކައިވެންޏަށެވެ. އޭނާގެ މަގުއޮޅިފައިވާ ދަރިފުޅަށް ރަނގަޅު މަގު ދައްކައިދީ ހަމަ މަގަށް އަޅުވައި ދިނުމަށެވެ. އީމަން އޭނާގެ މަޖުބޫރީ ހާމަކުރިއެވެ. ކައިވެނި ކުރެވިދާނެ ކަމަށާއި ނަމަވެސް އޭނާގެ ފަރާތުން ލިބެވެންޖެހޭނެ ލޯތްބާއި އަޅާލުން ދެވެން ނެތްކަމަށް ބުނީ އޭނާ ފުރާނަފަދައިން ލޯބިވާ ކުއްޖެއް ހުރި ކަމަށް ބުނަމުންނެވެ. އަދި އޭނާގެ އިންތިޒާރުގައި އެކުއްޖާ ހުންނާނެ ކަމުގައި ބުންޏެވެ. ނަމަވެސް ހާލިދުގެ ވިސްނުން ތަފާތެވެ. ހާލިދު ކިޔައިދިން ގޮތުން ރީމްއަކީ ދުނިޔޭގެ ދަޅައަށް ހެއްލިފައިވާ ކުއްޖެކެވެ. އަމިއްލަ އުފާތަކަށް އިސްކަން ދީ މިނިވަންކަމަށް އަބަދުވެސް ލޯބިކުރެއެވެ. އެހެންކަމުން ވަފާތެރި ފިރިއެއްގެ ފަރާތުން ލިބެވެންޖެހޭ އެއްވެސް އަރާމަކާއި ލޯތްބެއް އޭނާ ބޭނުމެއް ނުވެއެވެ. އެކަމުގެ އިތުރުން މިނިވަންކަން ގެއްލިދާނެތީ އޭނާ ކައިވެންޏެއް ކުރާކަށްވެސް ބޭނުމެއްނޫނެވެ.\nއީމަން ކައިވެންޏަށް ދެކޮޅު ހަދައި އޭނާ ހޯދި ފައިސާތައް އަނބުރާ ދިނުމަށް ނިންމިއެވެ. ނަމަވެސް ހާލިދު އެކަމާ އެއްބަހެއް ނުވިއެވެ. އޭނާގެ އާދޭސްތަކަށް އީމަން އެއްބަސްނުވުމުން އެންމެ ފަހުން އީމަންއަށް ހަޤީޤަތް ކިޔައިދިނެވެ. އީމަންގެ ބައްޕަފަދައިން އޭނާއަކީވެސް ކެންސަރާއި ހަނގުރާމަކުރަމުން ދާ މީހެކެވެ. މިކަން އޭނާވަނީ އޭނާގެ އާއިލާއަށް ސިއްރުކޮށްފައެވެ. ލިބިފައިވާ މުއްސަނދިކަމުގެ ހިޔަލުގައި ދުނިޔޭގެ އުފަލާއި އަރާމަށް ހެއްލި ލިބިފައިވާ ހަމައެކަނި ދަރިފުޅުގެ އެދުންތައް ފުރިހަމަކޮށްދެމުން ދިޔައިރު އެންމެ ފަހަރަކުވެސް ހަމަ ވިސްނައިނުލެވުމުގެ ނަތީޖާ ހާލިދަށް ވަރަށް ހިއްޗެވެ. އޭނާ މިދުނިޔެއާ ވަކިވުމުގެ ކުރިން އެދަރިފުޅަށް ރަނގަޅުގޮތެއް މެދުވެރި ވުން އެދެއެވެ.\nއެތަށް އާދޭސް ތަކަކަށްފަހު އީމަން އެކައިވެންޏަށް އެއްބަސްވިއެވެ. ނަމަވެސް ޝަރުތު ތަކަކާ އެކީގައެވެ. ރީމްއާ ކައިވެނި ކޮށްގެން ހުއްޓަސް އޭނާ ލޯބިވާ ކުއްޖާއާ ކައިވެނި ކުރާނެ ކަމަށެވެ. ހާލިދުވެސް ޝަރުތު ކުރިއެވެ. ރީމް ހަމަ މަގަށް އައިސް އޭނާ ލޯބިވާ ކުއްޖަކާ ކައިވެނި ކުރަން ބޭނުން ވެއްޖެ ހިނދެއްގައި ރީމް ވަރިކޮށް އެކުއްޖާއާ ކައިވެނިކޮށްދީ ރީމްއަށް ބާއްޖަވެރި ހަޔާތެއް ހޯދަދިނުމަށެވެ. އަދި ކައިވެނިކޮށްގެން އުޅޭ އިރު ރީމްގެ ނުގަބޫލުގައި އޭނާއާ އެއްވެސް ކަހަލަ ގުޅުމެއް ނުބޭއްވުމަށެވެ. އަދި އެފަދަ ގުޅުމެއް ބާއްވައިފިނަމަ އީމަން މުޅި އުމުރަށް ރީމްގެ މީހެއްގެ ގޮތުގައި ހުރެ ރީމްގެ ލޯބި ހޯދަން ޖެހޭނެ ކަމަށްވެސް ނިންމިއެވެ. އެތަށް ވާހަކަ ތަކެއް ދެފަރާތުން ދެއްކުމަށްފަހު ރީމްއާ އީމަންގެ ކައިވެނި ހަމަޖެހިގެން ދިޔައެވެ.\nރީމްއަށް މިހަބަރު ވެގެން ދިޔައީ އޭނާގެ ދުނިޔެއަށް ކުރިމަތިވި ބޮޑު ޒަލްޒަލާ އަކަށެވެ. މެލޭޝިޔާއަށް ހާލިދު އައީ އީމަން ގޮވައިގެނެވެ. ރީމްގެ އިތުރުން ޝަކީލާގެ ފަރާތުންވެސް މަރުހަބާ ކިޔުމުގެ އެއްވެސް އަސަރެއް ނުފެނުނެވެ. އެންމެ ފުރަތަމަ ފެނުނު އިރު ރީމްލައިގެން ހުރި ކުރު މިނިސްކާރޓާއި، ގަޔަށް ހިފިފައިވާ ބާރު ޓޮޕުން އީމަން އަށް ފުންމާލެވެން މި އުޅެވެނީ އަލިފާންގަނޑަކަށް ކަން އިހުސާސް ކުރެވުނެވެ. އެވަގުތުވެސް އަތުގައި އަނދައި ހުލިވަމުން ދިޔަ ސިނގިރެޓުން އަރަމުން ދިޔަ ދުންތަށް މުޅި ތަނަށް ފެތުރިފައިވާފަދައެވެ.\nއެރޭ ވެގެން ދިޔައީ އެގޭތެރޭގައި ބޮޑު ހަނގުރާމަ ގަނޑެއް އުފެދިގެން ދިޔަ ރެއަކަށެވެ. ރީމް ރުޅި އައިސްގެން ދުލަށް އައިހައި އެއްޗެއް ހާލިދަށް ގޮވަމުން ދިޔައިރު އޭނާ ހުރީ ހަމައިގައެއް ނޫނެވެ. އެއިރުވެސް ލައިގެން ހުރި ކުރުހެދުމުން މޭމައްޗާއި ފައިގެ ބޮޑުބައެއް ހާމަވަމުން ދެއެވެ.\nއީމަންއަށް އެ މަންޒަރު ބަލާކަށް ކެތެއް ނުކުރެވުނެވެ. ރީމްގެ އަމަލުތައް ހުރީ މާލޭ މަގުމަތީގައި އުޅޭ ޕާޓޭންނަށް ވުރެވެސް ދަށްފެންވަރުގައި ކަމުގެ އިހުސާސް އީމަންއަށް ކުރެވުނު ހިނދު މި ކައިވެންޏަށް އިންކާރުކޮށް ހާލިދު ކައިރިން މަޢާފަށް އެދުމަށް ނިންމިއެވެ.\nނަމަވެސް ޖެހިގެން އައިދުވަހުގެ އިރުގެ އަލިކަން ފެނުމުގެ ނަސީބެއް ހާލިދަކަށް މިންވަރެއް ނުވިއެވެ. އެތަށް ވަސިއްޔަތް ތަކަކަށްފަހު ހާލިދު ދުނިޔެއާ ވަކިވެގެން ދިޔައީ ރީމް ކައިވެންޏަށް އެއްބަސް ކުރުވާފައެވެ.\nރީމްއާ އީމަންގެ ކައިވެނި ކުރެވިގެން ދިޔައެވެ. ކައިވެނީގެ ކުރީ ދުވަސްކޮޅުގައި ރީމް ތަންކޮޅެއް ރީއްޗަށް އުޅުނަސް ފަހުން ފަހުން އައިސް އޭނާގެ ކުރީގެ އުޅުމަށް އިއާދަވިއެވެ. އަމާ ބުނީތީ ފަރަށް ދާ އުސޫލުން ބައްޕަގެ ވަސިއްޔަތައް ބޯ ލެނބުމުގެ ގޮތުން ކައިވެނި ކޮށްގެން އުޅެނީއެވެ. ނަމަވެސް ހުސްހަށިބައި ފިރިހެނަކަށް ވުރެ ރީމްގެ މިނިވަންކަން ބޮޑެވެ.\nއީމަން އޭނާގެ މަސައްކަތް ފެށިއެވެ. އެތަށް ގޮތަކުން ރީމަށް އެތަށް ކަމެއް މަނާކުރިއެވެ. މަސްތުވާ ތަކެތީގެ ވަބާއިން ސަލާމަތްކުރުމަށް ރިހެބަށް ފޮނުވިއެވެ. ގެއިން ނިކުމެގެން ދިޔުން މަނާކުރިއެވެ. ކުރީކޮޅުގައި ރީމް ގަދަ ދައްކައި ރުޅި ހަދައި އުޅުނަސް އެއްރެއަކު މޫނު މައްޗަށް އެރި އީމަންގެ އަތުގެ ހޫނު ހަމަލާއަކާއި ރުޅިވެރި ބަސްތަކެއްގެ ފަހުން ކޮންމެވެސް ވަރަކަށް އީމަންއަށް ޖެހިލުން ވިއެވެ. ނަމަވެސް ސިއްރުގައި ކަންތައް ކުރަމުން ދިޔައެވެ.\nއީމަން އަމިއްލަ މަސައްކަތުން ވިޔަފާރިއެއްފަށައި ފުޅާކުރަމުން ދިޔައެވެ. ހަރުފަތަކަށްފަހު ހަރުފަތެއް ގިރާކުރަމުން ކާމިޔާބީގެ ސިޑީގެ ބޮންތިއަށް އެރިއެވެ. ރީމްގެ އުޅުމަށްވެސް މަޑުމަޑުން ބަދަލުތަކެއް އަންނަން ފެށިކަން ފާހަގަ ކުރެވުނެވެ. ރީމް އެހެން ހަޔާތެއް ފަށަން ބޭނުންވާ ކަމާއި ވަރިވާން ބޭނުންވާ ވާހަކަ އީމަން ކައިރީގައި ބުނުމުން އީމަން އެކަމާއި އެއްބަސް ވިއެވެ. އަދި ރީމްގެ އެތަށް އާދޭހަކަށްފަހު ހާލިދުގެ ހުރިހާ މުދަލެއް ރީމްގެ ނަންމައްޗަށް ބަދަލުކުރިއެވެ. އެއަށްފަހު ކައިވެނި ކުރަން ބޭނުންވާ ކުއްޖާ އާއި ބައްދަލުކޮށް ހުރިހާ ކަމެއް އޮޅުން ފިލުވިއެވެ.\nއީމަން އެނބުރި މާލެއައީ ވަރީގެ ހުރިހާ ލިޔެކިޔުންތަކެއް ފުރިހަމަކޮށް ފޯމު ލުމަށްފަހުގައެވެ.\n“ޔާނު، އަހަރެން މާލެ އައީ މާޒީވި ހުރިހާ ކަމެއް ހަނދާން ނައްތާލުމަށްފަހު ޔާނުއާއެކީ އުފާވެރި ދިރިއުޅުމެއް ފެށުމުގެ ނިޔަތުގައި. އަހަރެންގެ މާޒީ ޔާނުއާ ހިއްސާކޮށްގެން ޔާނުއަށް ހިތާމަ ފިޔަވައި އެހެން އެއްވެސް އެއްޗެއް ނުލިބޭނެ ކަން އެނގޭ. އެހެން ނޫނަސް ހަމަޖެހިފައިވާ ގޮތުން އަހަރެމެންގެ ވަރީގެ ކަންތައް އަހަރެން މާލެ އައި ދުވަހުގެ ކުރީ ދުވަހު އޮންނަންވާނީ ނިމިފައި.” އީމަން ހުރިހާ ވާހަކަ ތަކެއް ކިޔައި ދީ ނިމުނު އިރު ޔާނާގެ ދެލޮލުން ހިފެހެއްޓުމެއް ނެތި ކަރުނަ އޮހެމުން ދަނީއެވެ. ފުރާނަ ފަދައިން ލޯބިވާ ފިރިމީހާ އާ މެދު ނުބައި ހީއެއް ކުރެވުނު ކަމަށްޓަކައި ހިތާމަކޮށް ލަދުވެތިވިއެވެ. އީމަންގެ ގައިގައި އޮޅުލައިގަތުމާއެކު މާފަށް އެދެމުން ރޮމުން ދިޔައެވެ. ކޮންމެ ގޮތަކަށް ކަންތައްވެފައިވީ ނަމަވެސް ޔާނާއަށް މުހިންމުވީ ޔާނާގެ ފިރިމީހާގެ ރުހުމެވެ.\nއީމަން ޔާނާގެ ކަރުނަތައް ފޮހެލަދެމުން ނުރޮއުމަށް އެދުނެވެ. އަދި ޔާނާ އެއީ އޭނާގެ ހިތްވަރުކަމުގައި ބުންޏެވެ. “ޔާނު! މިއީ ނުބައި ރޭވުންގަނޑެކޭ އަހަރެންގެ ހިތްބުނަމުން ދާތީ އެއްވެސް އެއްޗެކޭ ނުބުނެ ހަނު ހުންނަން ޖެހުނީ. ރީމް މެންގެ ވިސްނުމާ ފިކުރު ހުންނަގޮތް އަހަންނަށް އެނގޭ. އަމިއްލަ އުފަލެއް ހާސިލުކުރުމަށްޓަކައި އެމީހުން ކިތަންމެ ދަށްފެންވަރަކަށްވެސް ހިނގައިދާނެ. އެމީހުންގެ މަޤްސަދަކީ ކޮބައިކަން ދެނެގަންނަން ނޭނގުނީތީ ޔާނުގެ ހަޤީޤަތް ކިޔައި ނުދިނީ.” އީމަން ޔާނާގެ ކިބައިން މަޢާފަށް އެދުނެވެ. ނަމަވެސް ޔާނާ އީމަން ހުއްޓުވިއެވެ. އެދެމުދުގައިވި ހުރިހާ ޝަކުވާތަކެއް ފިލައި ދިޔަ ހިނދު އެކަކު އަނެކަކުގެ އަތުތެރޭގައި ބޮނޑިވެގަތީ ހިތަށް ލިބުނު އުފަލާ ހިތްހަމަ ޖެހުމެއްގެ ބޮޑުކަމުންނެވެ.\nދެތިން ދުވަހެއްގެ ތެރޭގައި ސައުދިއްޔާގެ ހާލަތު ހަމައަކަށް އެޅި ގެއަށް ފޮނުވާލިއެވެ. ޖާހަތު ސައުދިއްޔާއަށް މަޢާފުކޮށް އެނބުރި އެގެއަށް އައުމުން ސައުދިއްޔާއަށް ވަނީ ބަޔާންކޮށްދޭން ދަތި އުފަލެއް އިހުސާސް ކުރެވިފައެވެ. ޖާހަތު ދެކެ ވާ ލޯތްބެއްގެ ބޮޑުކަމުން އެންމެ ސިކުންތަކަށްވެސް އޭނާ އެކަނި ކޮށްނުލައެވެ.\nކައިވެނިކުރާ ދުވަސް ކައިރިވަމުން ދިޔަ ވަރަކަށް ގޭތެރޭގެ ހަލަބޮލިކަން އިތުރުވަމުން ދިޔައެވެ. ސައުދިއްޔާގެ ރައްޓެހިންނާއި އާއިލާގެ މީހުން އައިސް ތައްޔާރީތަކުގައި އެހީތެރިވެދެމުން ދެއެވެ. އާއިޒުވެސް ބައެއްފަހަރު ގޭތެރޭގައި އުޅޭތަން ފެނެއެވެ. ސައުދިއްޔާގެ ހާލު ގޯސް ނުވިނަމަ އޭނާ މިކައިވެނި ކުރާކަށް ބޭނުމެއް ނޫނެވެ. ބައެއްފަހަރު ސައުދިއްޔާގެ އަމަލުތައް ހުންނަގޮތުން އޭނާގެ ނިޔަތާމެދު އާއިޒުއަށް ޝައްކު ކުރެވެއެވެ.\nކުލަގަދަ ހަފްލާއަކަށް ފަހު އާއިޒު އާއި ޖާހަތުގެ ކައިވެނި ކުރެވިގެން ދިޔައެވެ. ނަމަވެސް ދެމީހުންގެ މޫނުމަތިންވެސް އުފާވެރިކަމެއް ފެންނާކަށް ނެތެވެ. މީހުންގެ މޫނުމައްޗަށް ހިނިތުންވެލައިގެން ތިއްބަސް އެކަކު އަނެކަކަށް ބަލައިލެވޭ ހިނދު އެދެމުގައި ނަފުރަތުގެ އަލިފާން ރޯވެގެން ދާފަދައެވެ.\nކޮޓަރިއަށް ވަދެވުމާއެކީ އާއިޒު މިސްރާބުޖެހީ ފާހަނާ އަށެވެ. އަޅައިގެން ހުރި ޓައީ ބޭލުމަށްފަހު އެނދަށް ހޫރާލުމާއެކީ މަދުސިކުންތުކޮޅެއްގެ ތެރޭގައި ފާހާނާއަށް ވަދެ ދޮރު ލެއްޕިއެވެ. ޖާހަތު އެދިމާއަށް ބަލަން ހުރެފައި ފޫހިކަމުގެ ފުން ނޭވާއެއް ބޭރުކޮށްލިއެވެ. އަލަމާރި ހުޅުވާލާފައި ނިދަން ލާ ހެދުމެއް ނެގިއެވެ. އަތްކުރު ހެދުމަކަށްވީތީ އަނބުރާ އެ އަލަމާރިއަށް ލުމަށްފަހު ގޭއުޅޭއިރުލާ ހެދުމެއް ނެގިއެވެ. އަދި ބުރުގާއެއްވެސް ނެގިއެވެ. ފާހާނާއިން އާއިޒު ނިކުންނާނެ ވަގުތެއްގެ އިންތިޒާރުގައި ދެކޮޅަށް ހިނގާލަ ހިނގާލަހުރީ ވަރުބަލި ކަމާއެކީއެވެ. ނަމަވެސް އާއިޒުގެ ހިލަމެއް ނުވިއެވެ.\nވ ރީތި މިވާހަކަ … މި އަައްވުރެ އަވަހަށް އަޕްކޮއްދީބާާ…..\nވ.ވ.ވ.ރީތި.. ވެއިޓިންގް ފޮ ދި ނެކްސްޓް ޕާޓް\nތިޔަ ލޯތްބަށް އެދެމޭ – 26\nހިތާމަ އެހެނިހެން ލޯބި April 29, 2021


Cyber Hamalaathakuge Sababun Bodu Hanguraama Ehge Biru! - Vaguthu\nއެމެރިކާއާ ދެކޮޅަށް ރަޝިއާ އާއި ޗައިނާ އިން ދެމުންގެންދާ ސައިބާ ހަމަލާތަކުގެ ސަބަބުން ދުނިޔޭގައި ބޮޑު ހަނގުރާމައެއް ފެށިގެން ހިނގައިދާނެ ކަމުގެ ބިރު އެބަ އޮތް ކަމަށް އެމެރިކާގެ ރައީސް ޖޯ ބައިޑެން ވިދާޅުވެއްޖެއެވެ.\nބައިޑެން ސަރުކާރުގެ އެޖެންޑާގައި އެންމެ އިސްކަމެއްދީގެން ކުރަމުން އަންނަ ކަމަކީ ސައިބާ ހަމަލާތަކުން ދިފާއުވުމުގެ މަސައްކަތެވެ.\nއެގޮތުން ފާއިތުވި ދުވަސްތަކުގައި އެމެރިކާގެ ސޯލާވިންޑް ކުންފުނިތަކަށާއި، ޕައިޕްލައިން ކުންފުނިތަކާއި، މީޓް އުފައްދާ ކުންފުނިތަކަށް އަމާޒުކޮށްގެން ވަނީ ސައިބާ ހަމަލާތައްް ދީފައެވެ. އެމެރިކާ އިން ސައިބާ ހަމަލާތަކުން ދިފާއުވުމަށް އެންމެ އިސްކަމެއް ދީގެން އެކަން ކުރަމުން އަންނަނީ މި ހަމަލާތަކުގެ ސަބަބުން ކާބޯތަކެއްޗާއި ތެލުގެ ސިނާއަތަށް އަސަރުކޮށްފައިވުމުންނެވެ.\nއެމެރިކާގެ ގައުމީ ޖާސޫސީ އިދާރާއަށް ކުރެއްވި ޒިޔާރަތެއްގައި ވާހަކަ ދައްކަވަމުން ރަޝިއާ އާއި ޗައިނާއަށް އިޝާރާތް ކުރައްވާ ބައިޑެން ވިދާޅުވީ އެމެރިކާ އަށް ދެމުންދާ ސައިބާ ހަމަލާތަކުގެ ސަބަބުން ދުނިޔޭގެ ބޮޑު ބާރަކާ ދެކޮޅަށް ހަނގުރާމައެއް ފެށުމުގެ ފުރުސަތު އެބައޮތް ކަމަށެވެ. އެއީ އެމެރިކާއަށް ސައިބާ ހަމަލާތައް ދެމުންދާ ކަމަށް ތުހުމަތުކުރެވޭ ދެ ގައުމެވެ.\nއެމެރިކާގެ މިހާރުގެ ރައީސް ޖޯ ބައިޑެން ވެރިކަމާ ހަވާލުވެ ވަޑައިގެން ސައިބާ ހަމަލާތަކާއި، އެ ހަމަލާތަކުން ދިފާއުވުމާއި ގުޅިގެން އެމެރިކާގެ އިސް ބޭފުޅުންނާ ވަނީ މަޝްވަރާ ކުރައްވައިފައެވެ. ވައިޓްހައުސްއިން ބުނީ ޗައިނާއިން އެމެރިކާއާ ދެކޮޅަށް ދެމުންގެންދާ ހަމަލާތަކަކީ ދުނިޔޭގައި އަސްކަރީ ގޮތުން އޮތް އެންމެ ބޮޑު ބާރަކަށް ވުމަށް ދެމުން އަންނަ ހަމަލާތަކެއްގެ ގޮތުގައި ބައިޑެން ސިފަކުރައްވާ ކަމަށެވެ. އަދި 2040ގެ އަހަރުތަކުގެ ތެރޭގައި އަސްކަރީ ގޮތުންނާއި އިގްތިސާދީ ގޮތުން ދުނިޔޭގެ އެންމެ ބޮޑު ބާރަށް ޗައިނާ ވެދާނެ ކަމުގެ އިންޒާރު ބައިޑަންވަނީ ދެއްވައިފައެވެ.\nއެއް އާއިލާއެއްގެ 10 މެމްބަރުން ޝަހީދު ކުރެވުނީ އޮޅިގެން- އެމެރިކާ\nމަދު ވަގުތުކޮޅެއްގެ ތެރޭގައި 15 އުސްއިމާރާތެއް ބިމާ ހަމަކޮށްލާ ވީޑިއޯއެއް\nޖުލައި 30, 2021 06:50\nޔުނަ އިޓެޑް ސްޓޭޓްސް އޮފް ވޯރ


ބިންލާދިން ދުނިޔޭގައި ހުރި ކަމަށް އެމެރިކާގެ ރައީސް ހާމަކުރައްވައިފި\nއޮބާމާ (ވ) ބިން ލާދިން\nއަލްޤައިދާގެ ލީޑަރު އުސާމާ ބިންލާދިން އަދިވެސް ދުނިޔޭގައި ހުރިކަމަށް އެމެރިކާގެ ރައީސް ބަރަކް އޮބާމާ ހާމަކުރައްވައިފިއެވެ. އެބޭފުޅާ މިގޮތައް މިހާމަކުރެއްވީ ބިންލާދިން މަރުވެއްޖެކަމަށް ޕާކިސްތާނުގެ އިންޓަރލިޖަންސާ ހަވާލާދީ އެގައުމުގެ ރައީސް އާސިފް އަލީ ޒަރުދާރީ ހާމަކުރެއްވުމުންނެވެ.\nއޮބާމާގެ ސަރުކާރަށް ސަތޭކަ ދުވަސް ފުރުމުގެ ހަފްލާގައި ވާހަކަ ދައްކަވަމުން އެބޭފުޅާ ވިދާޅުވީ އަފްގާނިސްތާންގެ މައްސަލައަކީ ވަރައްބޮޑައް ކަންބޮޑުވާ މައްސަލައެއްކަމަށާއި އެމައްސަލަ ހައްލުކުރުމަށްޓާ އެބޭފުޅާއަށް ކޮއްދެވެންހުރި ކޮންމެ ކަމެއްވެސް ކޮއްދޭނެކަމަށެވެ. އެގޮތުން އިތުރު އެއްހާސް ސިފައިން ވެސް އަފްގާނިސްތާނަށް ފޮނުވައިދޭނެ ކަމަށް އޮބާމާ ހާމަކުރެއްވިއެވެ.\nއަދިވެސް އިތުރައް ވާހަކަ ދައްކަވަމުން އޮބާމާ ވިދާޅުވީ ސެޕްޓެމްބަރު އެގާރާގައި ހިގާދިޔަ ހާދިސާއަކީ އެމެރިކާގެ އެއްވެސް ދަރިޔަކުހަދާން ނެތޭނެ ހާދިސާއެއް ނޫންކަމަށާއި އެހާދިސާގައި މަރުވި މީހުންގެ ހައްގުގައި އަލްގައިދާއާ ދެކޮޅައް ތެދުވުމަކީ އެބޭފުޅާއަށް ކޮންމެހެންވެސް ކުރަންޖެހޭނެ ކަމެއް ކަމަށެވެ. މިގޮތުން ބިންލާދިންއާ އޭނާގެ ބައިވެރިން އިންސާފުގެ ކުރިމައްޗަށް ގެނައުމަށް ކޮއްދެވެންހުރި ކޮންމެ ކަމެއްވެސް ކޮއްދޭނެ ކަމައް އޮބާމާ ވިދާޅުވިއެވެ.\nއެތައްހާސް ބަޔަކާ މުހާތަބު ކުރައްވަމުން އޮބާމާ ވިދާޅުވީ އަޅުގަޑުމެންނަށް މިހާރުއޮތް ހަމައެކަނި ނުރައްކަލަކީ އަލްގައިދާއާއި ތާލިބާން ޖަމާއަތުގެ ޓެރަރިސްޓް ހަރަކާތްތައްކަމަށެވެ.\nއޮބާމާ މިމޭރުމުން ވާހަކަ ދައްކާފައިވާއިރު މިދިޔަހޯމަދުވަހު ޕާކިސްތާނުގެ ރައީސް އާސިފް އަލީ ޒަރުދާރީ ވިދާޅުވެފައިވަނީ ބިންލާދިން މިހާރު ދުނިޔޭގައި ނެތްކަމަށެވެ. އަދި މިހަބަރަކީ އެގައުމުގެ އިންޓަލިޖަންސްއިން ވަރަށްބޮޑައް ކަށަވަރު ކޮއްދޭކަމެއް ކަމަށެވެ.\n— ތަރުޖަމާ ސުހާނާ ހުސައިން


BREAKING | Covid-19: Brazil In Ithuru 1261 Meehaku Maruvehje - Vaguthu\nކޮވިޑް-19: ބްރެޒިލް އިން އިތުރު 1261 މީހަކު މަރުވެއްޖެ\nހަލުވިކަމާއެކު ފެތުރެމުންދާ ނުރައްކާތެރި ކޮވިޑް-19 ޖެހިގެން ބްރެޒިލް އިން އިތުރު 1261 މީހަކު މަރުވެއްޖެ އެވެ.\nދުނިޔެއިން މިހާތަނަށް ދެވަނައަށް އެންމެ ގިނަ ބަޔަކު ފައްސިވެ، މި ބަލީގައި ދެވަނައަށް އެންމެ ގިނަ މީހުން މަރުވި ޤައުމެއްގެ ގޮތުގައި އޮތީ ބްރެޒިލް އެވެ.\nކޮވިޑް-19 އާއި ބެހޭ މަޢުލޫމާތުތައް ހާމަކުރާ ބައިނަލްއަޤުވާމީ އިދާރާތަކުން ނެރެފައިވާ ތަފާސްހިސާބުތަކަށް ބަލާއިރު، މިދިޔަ 24 ގަޑިއިރު ތެރޭގައި އެކަނިވެސް ބްރެޒިލް އިން އިތުރު 39,705 މީހަކަށް ކޮވިޑް-19 ޖެހިފައި ވެއެވެ. މިއާއެކު މިހާރު ބްރެޒިލް އިން ކޮވިޑް-19 އަށް ފައްސިވީ މީހުންގެ ޖުމްލަ އަދަދު ވަނީ 1,970,909 އަށް އަރާފައެވެ.\nބްރެޒިލް އިން މިދިޔަ 24 ގަޑިއިރު ތެރޭގައި އިތުރު ގިނަ ބަޔަކު މަރުވުމާއި ގުޅިގެން، ކޮވިޑް ޖެހިގެން އެޤައުމުން މަރުވި މީހުންގެ ޖުމްލަ އަދަދު މިހާރު ވަނީ 75,523 އަށް އަރާފައެވެ.\nފަހުގެ މަޢުލޫމާތުތަކަށް ބަލާއިރު، ބްރެޒިލް އިން ކޮވިޑް-19 ޖެހުނު މީހުންގެ ތެރެއިން ބަލިން ރަނގަޅުވީ، 1,255,564 މީހެކެވެ. އަދި 8,318 މީހަކަށް އެޤައުމުގައި މި ބައްޔަށް ފަރުވާދެމުން ދަނީ ސީރިއަސް ހާލުގައި ނުވަތަ އައިސީޔޫގައެވެ. އެހެންކަމުން ކުރިޔަށް އޮތް ދުވަސްތަކުގައި އެޤައުމުން މަރުވާ މީހުންގެ އަދަދު ވަރަށް ބޮޑަށް އިތުރުވެގެން ދިއުމަކީ އެކަށީގެންވާ ކަމެކެވެ.\nއޮފިޝަލުން ބުނާގޮތުން ކުރިޔަށް އޮތް ދުވަސްތަކުގައި ބްރެޒިލް އަށް މި ބަލީގެ ނުރައްކާ އަދިވެސް އިތުރުވެގެން ދާނެއެވެ. އެއީ އެޤައުމަށް މި ބަލިމަޑުކަމުގެ "ޕީކް" އަންނާނީ، ނުވަތަ އެންމެ ބޮޑަށް ބަލި ފެތުރޭނީ މިމަހު ކަމަށް ލަފާކުރެވިފައިވާތީއެވެ.\nބްރެޒިލް ހިމެނޭހެން ދުނިޔޭގެ 213 ޤައުމަކުން ނުވަތަ ސަރަޙައްދަކުން ކޮވިޑް-19 ފެނިފައި ވެއެވެ. ދުނިޔޭގެ އެކި ކަންކޮޅުތަކުން މިހާތަނަށް މި ބަލި ޖެހުނު މީހުންގެ އަދަދު 13.6 މިލިއަނަށް އަރާފައިވާއިރު، އޭގެތެރެއިން ބައި މިލިއަނަށްވުރެ ގިނަ މީހުން ވަނީ މަރުވެފައެވެ.\nކޮވިޑް-19: މާލޭގެ އަދަދު މަތީގައި!\nއިތުރު 95 މީހުން ކޮވިޑަށް ފައްސިވެއްޖެ\nކޮވިޑް ޖެހޭ މީހުންގެ ތެރެއިން ސިނގިރޭޓް ބޯ މީހުން އެނދުމަތި ކުރާ މިންވަރު އިތުރު!


Lonumedhuge Vagu Viyafaari Huhtuvumah Sifain Nikumehjje - Vaguthu\nލޮނުމެދުގެ ވަގު ވިޔަފާރި ހުއްޓުވަން ސިފައިން ނިކުމެއްޖެ\nލޮނުމެދުގެ ވަގު ވިޔަފާރި ފުޅާ ދާއިރާއެއްގައި ކުރަމުންދާތީ އެކަން ހުއްޓުވަން ތައިލެންޑްގެ ސިފައިން ނިކުމެއްޖެއެވެ.\nތައިލެންޑްގެ ސިފައިން ބުނެފައިވަނީ ގިނަ އަދަދަކަށް ލޮނުމެދު އެޤައުމުން ވަގަށް އެތެރެ ކުރަމުންދާތީ އެކަން ހުއްޓުވަން އެޤައުމުގެ ކަސްޓަމްސްއާއި ގުޅިގެން ޚާއްސަ މަސައްކަތްތަކެއް ކުރަމުންދާ ކަމަށެވެ. އަދި އެޤައުމުގެ ކޮމާސް މިނިސްޓްރީންވެސް މިކަން ހުއްޓުވުމަށް ގިނަ މަސައްކަތްތަކެއް ދަނީ ކުރަމުންނެވެ.\nތައިލެންޑްގެ ނޫސްތަކުން ބުނެފައިވަނީ އެޤައުމަކީ ލޮނުމަދު ހައްދާ ޤައުމެއް ކަމަށާއި ނަމަވެސް އެހެން ޤައުމުތަކުން ލޮނުމެދު އެތެރެ ކުރުމުގެ ސަބަބުން ލޮނުމެދުގެ އަގު އެޤައުމުގެ މާކެޓްގައި ދަށްވެ ދަނޑުވެރިންނަށް ބޮޑެތި ގެއްލުންތަކެއް ލިބެމުންދާ ކަމަށެވެ.\nމިިދިޔަ އަހަރު މިހިސާބުގައި ލޮނުމެދު ކިލޯއެްގެ އަގު ހުރިވަރު ދެ ގުނުއަށް މިއަހަރުގެ މިހިސާބަށް އައިއިރު ވެއްޓިފައިވާއިރު، ލޮނުމެދުގެ ވަގު ވިޔަފާރި ނުހުއްޓުވިއްޖެނަމަ ލޮނުމެދުގެ އަގު ވަރަށް ބޮޑަށް ތިރިވެގެންދާނެ ކަމަށް އެޤައުމުގެ ނޫސްތަކުން ބުނެއެވެ.\nއެޤައުމަށް ލޮނުމުގެ އެތެރެ ކުރުން ހުއްޓުވުމުގެ ގޮތުން ހަރުކަށި ފިޔަވަޅުތަކެއް އަޅާފައިވާއިރު، ލޮނުމެދު އެތެރެ ކުރަނިކޮށް މީހަކު ހިފަހައްޓައިފިނަމަ5އަހަރުގެ ޖަލު ހުކުމަކާއެކު 3,280 ޔޫރޯއިން ޖޫރިމަނާ ކުރާގޮތަށް އެޤައުމުގެ ޤާނޫނަށްވަނީ އިސްލާޙް ގެނެސްފައެވެ.\nމެއި 31, 2018 - 16:11\nމެއި 31, 2018 - 21:35


Moosumuge inzaaru5atholhakah\nމޫސުމުގެ އިންޒާރު ފަސް އަތޮޅަކަށް\nމޫސުން ގޯސްވެފައިވާ އިރު މީހަކު ތޮށިގަނޑު ކައިރީ މަޑުކޮށްލައިގެން: ރާއްޖޭގެ މޫސުން ވަނީ އިތުރަށް ގޯސްވެފައި -- ފޮޓޯ: އަވަސް ފައިލް ފޮޓޯ\nރާއްޖޭގެ މޫސުން ގޯސްވެ ފަސް އަތޮޅަކަށް މޫސުމާ ބެހޭ ގައުމީ އިދާރާއިން ޔެލޯ އެލާޓް ނެރެފި އެވެ.\nމެޓް އޮފީހުން ބުނީ މުޅި ރާއްޖެއަށްވެސް މޫސުން ގޯސް ކަމަަށާ ހއ. އަތޮޅުން ފެށިގެން ރ. އަތޮޅަށް މިއަދު 9:00 އިން މެންދުރު 12:00 އަށް މޫސުން ގޯސްވާނެ ކަމަށް ލަފާ ކުރެވޭ ކަމަށެވެ. އެ ވަގުތުތަކުގައި ބޯކޮށް ވާރޭ ވެހި ގަަޑިއަކުން 25 މޭލާއި 30 މޭލާ ދެމެދުގެ ބާރު މިނުގައި ވައިޖެހޭނެ އެވެ. އަދި ވިލާގަނޑު 55 މޭލަށް ވަައިގަދަވެ ކަނޑުތައް ގަދަވާނެ ކަމަށް ލަފާ ކޮށްފައި ވެއެވެ.\nމީގެ އިތުރުން ހއ. އަތޮޅުން ފެށިގެން ޅ. އަތޮޅަށް އަދި ލ. އަތޮޅުން ފެށިގެން އައްޑޫ ސިޓީއަށް ވަނީ ވައިޓް އެލާޓް ނެރެފަ އެވެ. އެގޮތުން މިއަދު ހެނދުނު 6:00 އިން 10:30 އަށް މި އަތޮޅުތަކަށް ގުގުރުމާއެކު ބޯކޮށް ވާރޭ ވެހޭނެ ކަމަށް ލަފާކުރެވޭ ކަމަށް މެޓުން ބުނެ އެވެ.\nއުތުރުގެ ވަރަށް ގިނަ ރަށްތަކަކަށް އުދައަރާ ގެއްލުންތައް ވަނީ ވެފައެވެ. އަދި ވިއްސާރައިގެ ސަބަބުން ފެން ބޮޑުވެ އާންމު ދިރިއުޅުމަށް ވަނީ ބުރޫއަރާފަ އެވެ. ވައިގަދަވުމުގެ ސަބަބުން ގަސްތައް ވެއްޓި ދަނޑުތަކާއި ރުއްގަހަށް ގެއްލުންވެފައި ވެއެވެ.


ހަޔާތަށް ދިރުން ގެނެސްދިނީ ކަލާ (9) – Esfiya\nފަތިސް ނަމާދަށް ބަންގިގޮވުމާއެކު މުޅިގެ ވަނީ ހަލަބޮލި ކޮއްލާފައެވެ. ދުވަހަކީ ހަފްތާ ބަންދު ދުވަހެއްކަމުން އިސްހާގްއާއި ޖާވިދު ނިންމީ ދަތުރެއް ދިޔުމެވެ. ލީނާއާއެކު މަޖާ ވަގުތުކޮޅެއް ހޭދަ ކޮއްނުލާތާ އެތަށް ދުވަހެއް ވެދާނެއެވެ. ދަތުރުދާން ނިންމީ ކުޑަ ބަނޑޮހަށެވެ. ފުރަތަމަ ކޮޅު ލީނާ ދަތުރުދާން ވަރަށް ދެކޮޅު ހެދިއެވެ. ލީނާ ގޮވައިގެން ދިޔުމުން އެއްވެސް ފަސޭހައެއް ނުވާނެ ކަމަށް ބުނެ ދެކޮޅު ހެދިއެވެ. އެހެން ނަމަވެސް އިސްހާގްއާއި ލަމްހާގެ ކުރުނުކުރުމުން އާއެކޭ ބުނީ އެތަށް ޒަމާނެއްވަންދެން ގެއްލިފައިވާ އުފާވެރިކަން އޭނާގެ ސަބަބުން ގެއްލުނަނުދިނުމަށެވެ.\n“ކޮބާ އަވަސް.. ކޮބާ ލީނާ” ލަމްހާ ގޭމައިދޮރާށިން ނިކުތް ތަނުން ޖާވިދު އަހާލީ ލީނާ ނުފެނުމުންނެވެ. “އެބަ އާދޭ އިސްހާގްއާއެކު.. “ލަމްހާ ޖާވިދުގެ ސުވާލަށް ޖަވާބު ދިނުމަށް ފަހު ކާރަށް އެރިއެވެ. އިސްހާގް ލީނާ ގޮވައިގެން ބޭރަށް ނިކުތުމުން ޖާވިދު ދުވެލާފަ އައިސް ކާރަށް އަރަން ހިނގާބަލާށޭ ބުނެލިއެވެ.\nދަތުރުގައި ބައިވެރިވީ އިސްހާގްގެ އޮފީސް ކުދިންނާ ލަމްހާގެ ކޮލެޖް ގެ ދެތިން ރައްޓެހިންނެވެ. ޒަމާންތަކަކަށްފަހު މަޖާ ވަގުތު ކޮލެއް ހޭދަ ކޮއްލުމަށް ލިބުމުން އިސްހާގް އާއި ޖާވިދު ހުރީ ނިކަން އުފަލުންނެވެ. ޖާވިދުގެ އުފާވެރިކަން ދެގުނައަށް ގޮސްފައިވަނީ މި ދަތުރުގައި ލީނާ ބައިވެރި ވުމުންނެވެ.\nއުޑުމަތި ހީވަނީ ނޫކުލައިގެ ސާލެއް އަޅާލައިފައި އޮންނަ ހެންނެވެ. ފަޒާގައި ތެއްފިނި ކަމެއް އެކުލެވިގެންވާއިރު އެ ފިނިކަމުން ހޫނުކަން އިހްސާސް ކޮއްދިނުމަށް އިރުއޭގެ ވާޖިބު އަދާކުރުމަށް އަރައިގެންއައެވެ.\nބަނޑޮހަށް ލެފުމާއެކު އެންމެން ހަމަޖެހިލާ ހެނދުނުގެ ނާސްތާކުރަން ރެޑީ ވެލިއެވެ. ޒުވާން ގުރުޕް ބިންމަތީ އިށީދެގެން ތިބި އިރު ލީނާ ވީލް ޗެއާރގައި އިނެވެ. އެކި ވާހަކައިގައި ތިބެ ހެނދުނުގެ ސައި ނިމުނު ގޮތްވެސް ނޭނގެއެވެ.\n“ދެން އަބަދު ވޮލީތަ ކުޅެނީ.. ނެއްތަ ތަންކޮޅެއް މަޖާ ގޭމްއެއް.. ލީނާ ވެސް އޭނީ ފޫހިވެފަ” ވޮލީ ކޯޓުގައި އިން ލަމްހާ ވޮލީ ކުޅެން ފޫހިވުމުން އެންމެންނަށް އިއްވާލިއެވެ. “ނޫނޭ.. އެބައޮތް ސަޅި ގޭމްއެއް.. ރެޕަންޒިލްއަށްވެސް ކުޅެވޭނެ…. ހިނގާ ޕިގީ ބެގް ރޭސްއެއް ޖަހަން.. ވަރަށް މަޖާވާނެ..” އިސްހާގް އެހެން ބުނުމުން ލަމްހާ ދެލޯ ބޮޑު ކޮއްލިއެވެ. އަދި ނުކުޅޭނަމޭ އިސްހާގް ކައިރީގައި ބުންޔެވެ. ނޫނޭ ކޮއްކޯ.. ލެޓްސް ޕްލޭ.. ވަރަށް މަޖާ ވާނެ.. ކޮއްކޮ އަރާނީ ދޮންބެ ކޮނޑަށް” އިސްހާގް އެހެން ބުނުމުން ލަމްހާއާއި ޖާވިދުގެ މޫޑު ގޯސްވިއެވެ. މިހެން ވިޔަ ނުދޭނަމެވެ. ޖާވިދު ހިތާ ހިތާ އެހެން ކިޔާލިއެވެ. “ނޯ ނޯ ނޯ.. ލީނާ ޔޫއާރ މައިން. އިއްޓު ގެންގުޅޭ ލަމް” ޖާވިދު އެހެން ބުނުމުން ލީނާ އާއި އިސްހާގް ޖާވިދުގެ މޫނަށް ބަލާލިއެވެ. “ސާބަސް.. ދެން އޭރުން ދޯ މަޖާވާނީ. އެހެން ނޫނަސް އައި ވިލްބީ ހިޔާރ ލީނާއަށް ދެރަގޮތެއް ނުވާނެ އިރާދަ ކުރެއްވިއްޔާ” ޖާވިދު އެހެން ބުނުމުން އިސްހާގް ކޫލް އޭ ބުނެލިއެވެ. ޖާވިދު އެހެން ބުނީއްސުރެން ލީނާގެ ހިތް ނެގި ނެގިފަ ޖެހޭ އަޑު ލީނާއަށް އިވެއެވެ. އަތްފައި ފިނިވާހެންވެސް ހީވިއެވެ. އަނެއްކާ މީ ކިހިނެއް ވާ ކަމެއް ހެއްޔެވެ. ޕްލީސް ކޮންސަންޓްރޭޓް. ލީނާގެ ވިސްނުން އެކި ދިމާލަށް ދާން ފެށުމުން މީހާ ހަމައަކަށް އަޅުވާލިއެވެ. އިސްހާގް ލީނާ ޖާވިދު ކޮނޑަށް އަރުވަދޭން އެހީތެރިވެދިނެވެ.5ޖޯޑުގެ ބައިވެރިން ތައްޔާރު ވުމުން ރެފްރީއަށް އިން ކުއްޖާ ތުމުން ފުމެލިއެވެ.\nއަޅާ ކޮންމެ ފިޔަވަޅަކުން މޫދުގެ ލޮނުގަނޑު ބުރުއްސަމުން ދެއެވެ. ލަމްހާގެ ހިތް ހީވަނީ ދެންމެ ދެންމެ ނިކުމެދާނެ ހެންނެވެ. އިސްހާގްގެ ކޮނޑުމަތީގައި ދެއަތުން ހިފާލައިގެން ހުރިއިރު މިވަގުތު ކޮޅު ނިމުމަކަށް ނާދޭތޯ ދުއާ ކޮއްލެވުނު އަދަދުވެސް ނޭގެއެވެ. ޖާވިދުގެ ހާލުވެސް ހަމަ އެފަދައެވެ. ލިނާ ޖާވިދު ބުރަކަށި މަތީ އޮތް އިރު ލީނާގެ ހިތުގެ ތެޅުންވެސް ޖާވިދުއަށް އިހްސާސް ކުރެވުނެވެ. ލީނާގެ ލޫޅާފަތި ހަށިގަނޑު ޖާވިދު ގައިގައި ބީހިލާ ކޮންމެ ފަހަރަކު ހަށިގަނޑަށް ކަރަންޓު ޖެހޭކަހަލަ އިހްސާސެއް ކުރުވައެވެ. ރޭސް ނިމުނު އިރުވެސް ލީނާ އޮތީ ޖާވިދުގެ ކޮނޑުމަތީގައެވެ. ރޭހުން މޮޅުވީ އިސްހާގްގެ އޮފިސް ޖޯޑެކެވެ. “ދެން .. އަހަރެން ގޮނޑިއަށް ލާދީ” ރޭސް ޖަހާ ނިމުނު އިރަށް ލީނާ ޖާވިދު ކައިރީގައި ކިޔަން ފެއްޓިއެވެ. ޖާވިދުއަށް އެނގޭނީ ކިހިނަކުން ހެއްޔެވެ. ޖާވިދުގެ ކޮޑުމަތީގައި މިހާއިރު އޮތީ ނޭވާ ނުލައެވެ. މީހާ ދާހިތްލާ ފޯވެއްޖެއެވެ. ޖާވިދުގެ ކޮންމެ އާދައެއް ކަމުދާން ފައްޓައިފިއެވެ. އެހެން ވިޔަސް އަހަންނާ އޭނަ އެކަށީގެން ނުވެއެވެ. މިއީ ނުކުޅެދޭ މީހެކެވެ. ލީނާގެ ހިތަށް އެތަކެއް އެއްޗެހި އަރަމުން ދިޔައެވެ.\n“ނޫން ނުބޭލޭނެ… ހިނގާ ރަށުތެރެ ބަލާލަން.. މިރަށު ބީޗް ވަރަށް ސަޅިވާނެ” ޖާވިދު އެހެން ބުނުމުން ލީނާގެ ހިތް އުފަލުން ފޮޅުނެވެ.\nރަށަށް ދަތުރު އައިސް އުޅޭ މީހުން އެހުނަށް ވުރެށް މަދެވެ. ލީނާއާއި ޖާވިދު ދިޔައީ ދޮންވެލި ގަނޑުން ފައިގެ ނިޝާން ދޫކުރަމުންނެވެ. “ލީނާ ނުވިސްނަންތަ ތިފައި އަދި މީހަކަށް ދައްކާލާކަށް.. މިބުނީ އެހާ އަވަހަށް ގިވްއަޕް ކޮއްލާކަށް ނުވާނޭ.. ދިވެހި ބޭސް ކުރާމީހަކަށް ދައްކާލަން ހިޔާލެއް ނުކުރަންތަ” ޖާވިދު އެހެން އެހުމުން ލީނާ ވިސްނަމޭ ބުނެލިއެވެ. ޖާވިދުވެސް ލީނާ ފަޔާޒް ހެން ދުރުކޮއްލަނީ ހެއްޔެވެ. ނޫނެކެވެ. ފަޔާޒްއަށްވުރެއް ޖާވިދު ރަނގަޅުވާނެއެވެ. “އެބަ ވިސްނަން ތިކަހަލަ ކަމަކާ.. އަސްލު” ލީނާގެ ނަޒަރު ގޮސް ހުއްޓިފައިހުރީ ކުރިމަތިން އަންނަ ދެ މީހުންނަށެވެ. އަތާ އަތް ގުޅުވާލަމުން ހިނގާލައިފަ އަންނަ އިރު ދެ ލޯބިވެރިންނޭ މީހުން ބުނާނެކަން ކަށަވަރެވެ. ލީނާ އަގައިން ނުބުނުމުން ޖާވިދު ލީނާގެ ނަޒަރު ގޮސް ހުއްޓިފަވާ ދިމާލަށް ބަލާލިއެވެ. “ރެޕަންޒިލް ދަންނަންތަ އޭނަ” ޖާވިދު އެހެން ބުނުމުން ލީނާގެ އަގައިން ފަޔާ އޭ ބުނެލި އަޑުއިވުނެވެ.\n5 ވަރަކަށް ފޫޓް ކައިރިއަށް އާދެވުމުން ފަޔާޒް ކުރިއަށް ބަލާލިއެވެ. ބަނޑޮހުން ލީނާ ފެނުމުން ފަޔާޒް ހުރީ ބުނާނެ އެއްޗެއް ނޭގިފައެވެ. ލީނާގެ ނަޒަރު ފަޔާޒްއަށް އަމާޒް ވެފައިވާތަން ފެނި އައިންތު އަތުން ފަޔާޒްއަށް ދޫކޮއްލެވުނެވެ. ޒަމާން ތަކަކަށް ފަހު ލީނާ ފެނުމުން ފަޔާޒްގެ ހިތް އޮބި ނޯންނަ ވަރަށް ތެޅުނެވެ. ލީނާގެ އެ މައުސޫމު މޫނަށް ބަލަން އިދެވުނީ އަލަށް ފެނިގެން އުޅޭ މީހެއް ހެނެވެ. ފަޔާޒްއަށް ޔަގީން ވިއެވެ. ފަޔާޒް ލީނާ ކޮންމެ ހާލެއްގައިވެސް ބޭނުމެވެ. “ލީނާ” ފަޔާޒް ތުރުތުރުލާ އަޑަކުން ގޮވާލިއެވެ. “ހިނގާ ދާން.. އަވަސް” ލީނާ ޖާވިދު ކޮނޑުގައި ކުޑަކޮއްޖަހާލަމުން ބުނެލިއެވެ.\nލީނާ ދިޔަތަން ބަލަން ފަޔާޒް ހުރީ ފެން ކަޅިވެފައެވެ. ލީނާ ހާސިލް ނުކޮއް ހުއްޓާނުލާނަމޭ ފަޔާޒް ހިތާހިތުން ކިޔާލިއެވެ.\nދަތުރު ނިމިގެން ގެއާހަމަށް ދެވުނު އިރުވެސް ލީނާގެ މޫޑު ރަނގަޅެއް ނުވިއެވެ. އަބަދު ވިސްނުމަކަށް ގެއްލިފައި އިންނަތަން ފެނުމުން ލަމްހާވެސް ދެތިން ފަހަރު ސުވާލު ކޮއްފިއެވެ. ފަޔާޒްއާ ދިމާވިކަން ލީނާގެ އެދުމުގެ މަތިން ޖާވިދު ވަނީ ސިއްރު ކޮއްދީފައެވެ.\n“ލަމް.. ލީނާ އަށް ކިހިނެއް ވެފަ.. އޭނަ އޯކޭތަ.. ” އިސްހާގް އަށް ލީނާ މާ މަޑުން އިނުމުން ކެއްނުވެގެން އަހާލިއެވެ. ” ނޭގެ ކިހިނެއް ވެފަ ކަމެއް.. ވެދާނެ މާ ތަޔާޑް ވީ ކަމަށް” ލަމްހާ އެހެން ބުނުމުން އެހެންވެދާނެއޭ ބުނެލިއެވެ.\nގޭ ފެންޑާގައި ލީނާ އިނީ ފުންވިސްނުމަކަށް ގެއްލިފައެވެ. ފަޔާޒްގެ މަތިން ހަނދާން ނައްތާލަން ކުރި މަސަތްކަތް މި ވީ ބޭކާރު ނޫންހެއްޔެވެ. އެ ހިޔާލުތަކާ ވިސްނުންތަކ ދުރައްދާން ހާދަ މަސަތްކަތެއް ކުރީމުއެވެ. އެހެން ނަމަވެސް ފަޔާޒް ފެނުމުން އެ ހިޔާލުތަކާ އެ ވިސްނުންތަށް އަލުން އިއާދަ ވެއްޖެއެވެ.\n“ޕޮއް” ޖާވިދު އައިސް ލީނާ ސިއްސުވާލުމުން ލީނާގެ އަގައިން ކުޑަ ހަޅޭކެއްވެސް ނިކުތެވެ.\n“ޖާވިދު ގަނޑު.. ވަރަށް ފޫހިވޭ” ރެޕަންޒިލް ރޮނީތަ” ލީނާގެ ލޮލުން ކަރުނައިގެ އަސަރު ފާޅުވާން ހުރުމުން ޖާވިދު އަހާލިއެވެ. ” ނޫން މިތަން ވައިގަދަ ކަމުން ކުނޑިކޮޅެއް ޖެހުނީ” ލީނާ އެހެން ބުނުމުން ޖާވިދު އެހެންހޭ ބުނެލިއެވެ. “ލީނާ އަސްލުވާހަކަ އެއް ބުނަންތަ. އަހަންނަށް އެނގޭ ފަޔާޒް ފެނުނީމަކަން ލީނާ ތިހެން ތިއުޅެނީ.. ލީނާ އަދިވެސް ބޭނުންތަ ފަޔާޒް.. ވަރަށް ސީރިއަސް ކޮއްމި އަހަނީ” ޖާވިދު އެހެން އެހުމުން ލީނާ ހުރީ ޖާވިދުގެ މޫނާދިމާލަށް ބަލަހައްޓައުގެންނެވެ. ލީނާގެ ލޮލުން ވެއްޓުނު ކަރުނަތިކި ބިންމައްޗައް ވެއްޓުނަނުދީ ޖާވިދު އަތު މުށުތެރޭ ފޮރުވާލިއެވެ. ޖަވާބަކަށް ބޭނުންވާ ފަދައިން ޖާވިދު ލީނާއާ ދިމާލަށް ބަލަން ހުރުމުން އިސްޖަހާލީ ލީނާ ބުނާ އެއްޗަކުން ޖާވިދު ހިތްހަމަ ނުޖެހިދާނެތީއެވެ.\nvaahaka v v reethi\nV nice.. n v interestin… keep it up.. dhn kn dhuvahakun up vaany.. kiya hithun hureveny eh noon.. leena n jeyd gukhuvaany ingey…\nvaahaka varah reethi.kamana miahvure thankolheh dhigukoh genes dhevidhaane tha..?varah interest story eh…l like it..\nTotally agree with you kiyaa. 🙂\nkurutha.. okey will try miah vureh dhigukoh genesdheyn.. thnk u all for liking :*\nv salhi mi part ves\nKhbaatha eneh part vrr kiyaa hiyythun mihury ….\nInsha allah maadhama ☺\nތިން ލަފްޒުން (9)\nހުރީ ވެވިފާ ބާކީ… (އަށްވަނަ ބައި)\nމަލަކާ (19ވަނަ ބައި)


المَصَالِحُ الْمُرْسَلَة – DhiSalafiyyah\n27/10/2011 ފިޤުހާއި އޭގެ ޢިލްމުތައް, ދީންއައްޝައިޚް މުޙައްމަދު ސިނާން\nالمصالح އަކީ މަޞްލަހަތުގެ ގިނަގޮތެވެ.\nالمرسلة ގެ ލުޣަވީ މާނައަކީ ދޫކޮށްލެވިފައިވުމެވެ. އެބަހީ ހިފެހެއްޓިފައިނުވުމެވެ.\nއިޞްޠިލާހީ މާނައަކީ ކުރުމަށްވެސް އަދި ނުކުރުމަށްވެސް އަންގަވާފައިނުވާ ކަންކަމެވެ.() މިކަމަށް އިސްތިޞްލާޙުވެސް ކިޔައެވެ.() މީގެ މިސާލަކީ މިޒަމާނުގެ މަގުތަކުގައި ބޭނުންކުރާ ޓްރެފިކް ބައްތިތަކެވެ. މިކަމަކީ ރަސޫލުﷲ ޞައްލަﷲ ޢަލައިހިވަސައްލަމަގެ ޒަމާނުގައި އޮތްކަމެއް ނޫނެވެ. އަދި މިކަމަކީ ހުއްދަކަމެއްކަމަށްވެސް އަދި މަނާކަމެއްކަމަށްވެސް ޚާއްޞަ ޝަރުޢީ ނައްޞެއް ޝަރުޢުގައި އައިސްފައިވާކަމެއް ނޫނެވެ. އެހެންކަމުން، ޓްރެފިކް ބައްތި ބެހެއްޓުމުން އެނުބެހެއްޓުމަށްވުރެ ލިބޭފައިދާ މާބޮޑެވެ. މިފަދަ ކަންކަމަކީ المصالح المرسلة ނުވަތަ الاستصلاح ގެ ތެރެއަށް ވަންނަކަންކަމެވެ.\nފަހެ، މަންފާހުރިކަމެއް ގެނެސްގަތުމުގައްޔާއި، ގެއްލުންދެނިވިކަމެއް ހުއްޓުވުމުގެގޮތުން ނުވަތަ އެފަދަކަމެއް ނައްތާލުމުގެގޮތުން ކުރެވޭ އެންމެހާ ކަމެއް މިކަމުގެ ތެރެއަށް ވަންނަހުއްޓެވެ. އެހެނީ، ޢާއްމުގޮތެއްގައި ބަލާނަމަ އިސްލާމީ ޝަރީޢަތުގެ އެންމެ މުހިއްމު އެއް މަޤްޞަދަކީ މީސްތަކުންނަށް މަޞްލަޙަތު ގެނެސްދިނުމެވެ. އެޝަރީޢަތުގެ ނައްޞުތަކުންނާއި އުޞޫލުތަކުން ދަލީލުކޮށްދެނީ މީސްތަކުންގެ ޙަޔާތުގެ ހުރިހާ ވަޤުތެއްގައިވެސް މަޞްލަޙަތައް ބެލުމަށެވެ. މިކަމުގައި ވަކި ފަރުދުންތަކެއް ނުވަތަ ވަކިވައްތަރެއްގެ ކަންކަމެއް ޚާއްޞަކުރައްވާފައެއްނުވެއެވެ. މިސަބަބާހުރެ مرسلة ކިޔެއެވެ. އެބަހީ ވަކި ޙައްދެއްކަނޑައެޅި މުޠުލަޤުކޮށް ދޫކޮށްލެވިފައިވާ ކަންކަމެވެ.\nވައްކަންކުރާމިހާ އަތްކެނޑުންފަދަ ކަންކަމަކީ މީސްތަކުންގެ މަޞްލަޙަތާގުޅޭގޮތުން ޚާއްޞަ ނައްޞަކުން ޙުކުމް ޢައިނިއްޔަގޮތެއްގައި ޘާބިތުވެފައިވާ މަޞްލަޙަތުތަކެވެ. مصالح المرسلة އެއް ނޫނެވެ. އެހެނީ، އެފަދަކަންކަމުގެ ޙުކުމް ޘާބިތުވަނީ އިޞްލާޙުކުރުމުގެ ގޮތުން ގެނެވޭ ކަންކަމުގެ އުޞޫލުތަކާއި ޤަވާއިދުތަކުން ބޭރުން ޚާއްޞަ ނައްޞަކުންނެވެ.\nހަމައެފަދައިން ޚާއްޞަވެގެންވާ މަޞްލަޙަތެއް ދޫކޮށްލުމަށް ދަލީލެއް ވާނަމަ އެމަޞްލަޙަތެއް ދޫކޮށްލަންޖެހޭނެއެވެ. މިސާލެއްގެ ގޮތުން ޢަދުއްވުންނަށް އަމާންދިނުމެވެ. ޢަދުއްވުންނަށް އަމާންދިނުމަކީ ނަފްސު ޤަތުލުން ސަލާމަތްވުމުގެ މަޞްލަޙަތުއެކުލެވިގެންވާ ކަމެކެވެ. ނަމަވެސް މިމަޞްލަޙަތަކީ ޝަރުޢުގައި ބުރަދަނެއް ނެތް މަޞްލަޙަތެކެވެ. އެހެނީ، ޢަދުއްވުންނަށް އަމާންނުދިނުމަކީ މިމަޞްލަޙަތަށްވުރެ ބޮޑު މަޞްލަޙަތެއް އެކަމުގައި އެކުލެވިގެންވާ ކަމެކެވެ. އެއީ އުއްމަތުގެ ކަރާމާތްތެރިކަމާއި ޢިއްޒަތްތެރިކަން ދިފާޢުކުރުމެވެ. އެހެންކަމުގައި ވާނަމަ މިފަދަ މަޞްލަޙަތުތަކަކީ ދޫކޮށްލަންޖެހޭ މަޞްލަޙަތުތަކެވެ. مصالح المرسلة އެއް ނޫނެވެ.\nالمصالح المرسلةއާއި ބިދުޢަ އާ ހުރިތަފާތު:\nމީސްތަކުންނަށް ފައިދާހުރި މަޞްލަޙަތެއް المصالح المرسلة ގެދަށުން ގެނެސްގަތުމަކީ ބިދުޢައެއް ނޫނެވެ. އެހެނީ، ބިދުޢައާ ޚިލާފަށް މަޞްލަޙަތުގެނައުމަށް ޝަރުޢުގައި ބާރުއަޅުއްވާފައިވެއެވެ. އަދި އިސްލާމީ ޝަރުޢު ބާވާލެއްވުމުގެ އެންމެ މުހިއްމު އެއްމަޤްޞަދަކީ މީސްތަކުންނަށް ދުނިޔެއާއި އާޚިރަތުގައި މަޞްލަޙަތު ހުރިކަންކަމަށް މަގު ދެއްކުމެވެ. އަދި ޞަޙާބީންގެ ޢަމަލުފުޅުތައްވެސް ހުރީ މިފަދައިންނެވެ. މުޙައްމަދު އަމީން ޝަންޤީޠީ ރަޙިމަހުﷲ ވިދާޅުވެފައިވެއެވެ. “އެނގެންޖެހޭ ކަމަކީ ޞަޙާބީންވެސް، ދުރުވުމަށް ދަލީލެއް އައިސްފައިނުވާ އަދި (އެގެނެސްގަންނަ މަޞްލަޙަތަށްވުރެ) ބޮޑު ނުވަތަ އެކަމާއެއްވަރު ފަސާދައެއް އެކުލެވިގެން ނުވާކަންކަމުގައި المصالح المرسلة އަށް އެބޭކަލުން ބުރަވެވަޑައިގަންނަވާ ކަމެވެ.”()\nމިގޮތުން އަބޫބަކުރުގެފާނު ވަނީ މީސްތަކުންގެ މެދުގައި ޚިލާފު އުފެދިދާނެކަމަށްޓަކައި، މީސްތަކުންގެ މަޞްލަޙަތަށްޓަކައި އެކަލޭގެފާނަށްފަހު ޢުމަރުގެފާނު ޚިލާފަތަށް އިސްކުރައްވާފައެވެ. ހަމައެފަދައިން، އަބޫބަކުރުގެފާނުގެ ޚިލާފަތުގައި ކީރިތި ޤުރުއާން އެއްފޮތެއްގެގޮތުގައި ޖަމާކުރެއްވިއެވެ. އެއީ ޤުރުއާން ގެއްލިދާނެކަމުގެ ބިރަށްޓަކައި އެކަމުގައި މަޞްލަޙަތުތަކެއް އެކުލެވިގެންވާތީއެވެ. އަދި ޢުޘްމާންގެފާނުވަނީ މީސްތަކުންގެ މަޞްލަޙަތަށްޓަކައި ހުކުރުނަމާދުގައި ދެބަންގިގޮވުމަށް އަންގަވާފައެވެ.\nނަމަވެސް ބިދުޢަ المصالح المرسلة އާ ޚިލާފެވެ. އެހެނީ، ބިދުޢައިގެ ސަބަބުން ބޭރުފުށުން މަޞްލަޙަތު އޮތްކަމަށް ފެނުނަސް ޙަޤީޤަތުގައި މަޞްލަޙަތެއް އެކުލެވިގެން ނުވާނެއެވެ. މިސާލެއްގެ ގޮތުން، ޝަޢުބާންމަހުގެ ފަނަރަ ވަނަ ދުވަހު ރޯދަހިފުމަކީ ޚާއްޞަކަމެއް ކަމުގައި ދެކުމެވެ. މިކަމަކީ އެއްވެސް ޞައްޙަ ދަލީލަކުން ޘާބިތުވާން އޮތްކަމެއް ނޫނެވެ. ބޭރުފުށުން މިކަމަކީ މީސްތަކުންގެ ހިތްތަކުގައި ރޯދަހިފުމަށް ލޯބިޖެއްސުމުގެ ގޮތުން މަޞްލަޙަތެއް އޮތްކަމަކަށް ވެދާނެއެވެ. ނަމަވެސް ޙަޤީޤަތުގައި މިއީ މަޞްލަޙަތެއް ނޫނެވެ. އަދި ޝަރުޢީ ނައްޞުތަކާ ޚިލާފުކަމެކެވެ.\nالمصالح المرسلة އާ ބިދުޢަ ވަކިރާނެ މިންގަނޑު ދަންނައެވެ. المصالح المرسلة އަކީ ރަސޫލުﷲ ޞައްލަﷲ ޢަލައިހިވަސައްލަމަ ގެ ޒަމާނުގައި އޮތްކަމަކާ ގުޅުމެއްނުވާ ކަންކަމެވެ. ނުވަތަ އެޒަމާނުގައި އޮތްކަމެއް، އެކަން ކުރުމަށް ހުރަސްއަޅާ ފަދަ ކަމެއް މެދުވެރިވެފައިވާ ކަންކަމެވެ. އެހެނީ، ރަސޫލުﷲ ޞައްލަﷲ ޢަލައިހިވަސައްލަމަގެ ޒަމާނުގައި އޮތްކަމެއްކަމުގައިވާނަމަ އެކަމުގެ ޙުކުމް ޤުރުއާނުގައި ނުވަތަ އެކަލޭގެފާނުގެ ސުންނަތުގައި ވާރިދުވާނެއެވެ. ނަމަވެސް ބިދުޢަ މިއާ ޚިލާފެވެ.()\nالمصالح المرسلةޙުއްޖަތެއް ހެއްޔެވެ؟\nމަޞްލަޙަތެއް ގެނެސްގަތުމާއި ފަސާދައެއް ދުރުކުރުމަކީ އެންމެހާ ޢިލްމުވެރިން އިއްތިފާޤުވެވަޑައިގެންފާ ކަމެކެވެ. އެބޭކަލުން ޚިލާފުވެފައިވަނީ المصالح المرسلة އާ މެދުގައެވެ. އެބޭކަލުންގެ ތެރެއިން المصالح المرسلة އަކީ މަޞްލަޙަތެއް ގެނެސްގަތުމާއި ފަސާދައެއް ދުރުކުރުމުގެ ތެރެއިންވާ ކަމެއްކަމުގައި ދެކިލައްވާ ޢިލްމުވެރިންގެ އަރިހުގައި المصالح المرسلة އަކީ ދަލީލެކެވެ. އަދި ޙުއްޖަތެކެވެ. މިއީ އިމާމް މާލިކާއި އަޙްމަދުގެ ރައުޔެވެ. المصالح المرسلة އަކީ މަޞްލަޙަތެއް ގެނެސްގަތުމާއި ފަސާދައެއް ދުރުކުރުމުގެ ތެރެއިންވާކަމެއްކަމުގައި ދެކެވަޑައިނުގަންނަވާ ބޭކަލުންގެ އަރިހުގައި މިއީ ޝަރުޢީ ދަލީލެއް ނޫނެވެ. އަދި ޙުއްޖަތެއްވެސް ނޫނެވެ. އަދި މިއީ އެބޭކަލުންގެ އަރިހުގައި ޝަރުޢު އަމިއްލަ ރައުޔަށާއި ބުއްދިއަށް ކަނޑައެޅުމެވެ. މިއީ ޙަނަފީ މަޛްހަބާއި ޝާފިޢީ މަޛްހަބުގެ ރައުޔެވެ.\nމުޙައްމަދު އަމީން އައްޝަންޤީޠީ ވިދާޅުވެފައިވެއެވެ. “އެނގެންޖެހޭ ކަމަކީ ޞަޙާބީންވެސް، ދުރުވުމަށް ދަލީލެއް އައިސްފައިނުވާ އަދި (އެގެނެސްގަންނަ މަޞްލަޙަތަށްވުރެ) ބޮޑު ނުވަތަ އެކަމާއެއްވަރު ފަސާދައެއް އެކުލެވިގެން ނުވާކަންކަމުގައި المصالح المرسلة އަށް އެބޭކަލުން ބުރަވެވަޑައިގަންނަވާ ކަމެވެ. އަދި (المصالح المرسلة) އާ ދުރުވެގެންވާކަމަށް ދަޢުވާކުރިނަމަވެސް، އެންމެހާ މަޛްހަބުތައް ވަނީ المصالح المرسلة އާ ގުޅިފައެވެ. ޞަޙާބީންގެ ޢަމަލުފުޅުތަކަށާއި މަޛްހަބުތަކުގެ ފަރުޢުތަކަށް ބަލާލައިފި މީހަކަށް (المصالح المرسلة) ގެ ޞައްޙަކަން އެނގޭހުއްޓެވެ. ނަމަވެސް މަޞްލަޙަތު ޞައްޙަވުމަށްޓަކައާއި، އެ މަޞްލަޙަތަށްވުރެ މަޞްލަޙަތުހުރިކަމަކާ ޚިލާފުނުވުމަށާއި، އެ މަޞްލަޙަތަށްވުރެ ބޮޑު ފަސާދައެއް ނުވަތަ އެއާ އެއްފަދަ ފަސާދައެއް، ނުވަތަ އެހެން ވަގުތެއްގައި އެމަޞްލަޙަތު ފަސާދައަކަށް ވުން އެއްކިބާކުރުމަށްޓަކައި المصالح المرسلة އަށް ޢަމަލުކުރުމުގައި ރައްކާތެރިވެ، ވަރަށް ބޮޑަށް ފަރުވާތެރިވާން ޖެހޭނެއެވެ.”()\nކަންމިހެން ހުރިއިރު، ޢިލްމުވެރިންގެ މެދުގައި المصالح المرسلة އަކީ ޙުއްޖަތެއްތޯ ނުވަތަ ނޫންތޯ އުފެދިފައިވާ ޚިލާފަކީ ލަފްޡީ ޚިލާފެކެވެ. އެހެނީ، މަޞްލަޙަތެއް ގެނެސްގަތުމާއި ފަސާދައެއް ދުރުކުރުމަކީ ޝަރުޢީ އަޞްލެއްކަމަށް އެންމެހާ ޢިލްމުވެރިން އިއްތިފާޤުވެލައްވާފައިވެއެވެ. އެބޭކަލުން ޚިލާފުވެފައިވަނީ މިއަޞްލަށް ނަންކިޔުމުގައްޔާއި، މިއަޞްލަށް ޢަމަލުކުރުމާމެދުއެވެ. ސަބަބަކީ المصالح المرسلة ގެ ދަށަށް ވަންނަ މަޞްލަޙަތުތަކާގުޅޭ ޝަރުޢީ ދަލީލެއް ވާރިދުވެފައިނުވާތީއެވެ.\nބައެއް ޢިލްމުވެރިން މިކަމަށް المصالح المرسلة ކިޔައެވެ. އަނެއްބައި ޢިލްމުވެރިން ޤިޔާސް ނުވަތަ ޢުމޫމް ނުވަތަ އިޖުތިހާދު ނުވަތަ ޝަރުޢީ މަޤްޞަދުތަކަށް ޢަމަލުކުރުން ކިޔާ އުޅެއެވެ. އަދި المصالح المرسلة އަށް ޢަމަލުކުރެވޭނީ އަންނަނިވި ޝަރުޠުތައް ފުރިހަމަވާނަމައެވެ.()\nالمصالح المرسلةއަށް ޢަމަލުކުރުމުގެ ޝަރުޠުތައް:\nމަޞްލަޙަތު ޞައްޙަގޮތުގައި ގެނެސްގަތުމަށްޓަކައި المصالح المرسلة އަށް ޢަމަލުކުރުމުގައި ފަރުވާތެރިވުމަކީ ވާޖިބުވެގެންވާ ކަމެކެވެ. المصالح المرسلة އަށް ޢަމަލުކުރުމުގެ ޝަރުޠުތަކުގެ ތެރޭގައި:\n1. މަޞްލަޙަތެއްގޮތުގައި ނެގޭ އެތި ނުވަތަ ކަންތައް ނައްޞެއް ނުވަތަ އިޖުމާޢުއާ ޚިލާފުވެގެންވާ ކަމަކަށް ވެގެންނުވާނެއެވެ. މިސާލަކަށް ޤައުމުގެ މާލީޙާލަތު ރަނގަޅުކުރުމަށްޓަކައި ރާ ނުވަތަ އެފަދަ ޙަރާމް އެއްޗެއް ވިއްކުން ހުއްދައެއްނުވާނެއެވެ.\n2. މަޞްލަޙަތެއްގޮތުގައި ނެގޭ އެތި ނުވަތަ ކަންތައް އިސްލާމްދީނުގެ ބޮޑެތި މަޤްޞަދަކާއި ޤަވާއިދުތަކާ ޚިލާފުވެގެންވާ ކަމަކަށް ވެގެންނުވާނެއެވެ. މިސާލަކަށް ސިނގިރޭޓް ބުއިމެވެ. ޢިލްމުވެރިންވަނީ ސިނގިރޭޓް ބުއިމުން ހަށިގަނޑަށް ލިބޭ ގެއްލުންތަކަށް ބިނާކޮށް އެކަން މަނާކޮށްފައެވެ. އެހެންކަމުން ސިނގިރޭޓް ބުއިމަކީ އިސްލާމްދީނުގެ ވަރަށް ބޮޑު މަޤްޞަދަކާ ޚިލާފުކަމެކެވެ. އެއީ ނަފްސު ސަލާމަތްކުރުމެވެ.\n3. މަޞްލަޙަތު ހުރިކަމެއްތޯ ބެލުމުގައި، އެކަންކަން ހިމާޔަތްކޮށް ރައްކާތެރިކުރުމަށްޓަކައި އިސްލާމްދީނުގެ ޝަރުޢު ބާވާލެއްވި ފަސްކަމަށް ރިޢާޔަތް ކުރަންޖެހޭނެއެވެ. އެއީ ދީނާއި، ހަށިގަނޑާއި، މުދަލާއި، ބުއްދިއާއި، ނަސަބެވެ.\n4. ގެނެސްގަންނަ މަޞްލަޙަތަކީ އަޅުކަމެއް ކަމުގައި ވެގެން ނުވާނެއެވެ. އެހެނީ، އަޅުކަމަކީ ޤުރުއާނާއި ސުންނަތުން ދަލީލު ލިބިގެން ނޫނީ ކުރެވޭނެ ކަމެއް ނޫނެވެ. އެދެމަޞްދަރުގައި ނެތްކަމެއް އަޅުކަމެއްގެ ގޮތުގައި ގެނެސްގަތުމަކީ ބިދުޢައެކެވެ.\n5. މަޞްލަޙަތެއްގޮތުގައި ނެގޭ އެތި ނުވަތަ ކަންތައް އެއަށްވުރެ މަޞްލަޙަތު ރަނގަޅު ނުވަތަ މަޞްލަޙަތު އެއްވަރުވެގެންވާ ކަމަކާ ޚިލާފުވެގެންވާ ކަމަކަށް ނުވުމެވެ. އެހެނީ، މަޞްލަހަތު ބޮޑަށް ހުރިކަމަކަށް އިސްކަންދޭންޖެހޭނެއެވެ. އަދި ދެމަޞްލަޙަތު އެއްވަރުވެގެންވާނަމަ ފަހުގެ މަޞްލަޙަތު ގެނެސްގަތުމަށްޓަކައި ކުރީގެ މަޞްލަޙަތު ނަގާލައިގެން ނުވާނެއެވެ.\n6. މަޞްލަޙަތެއްގޮތުގައި ނެގޭ އެތި ނުވަތަ ކަމަކީ ޝަރުޢުގައި މިންވަރު ކަނޑައެޅިގެންވާ ކަމެއް ކަމުގައި ވެގެންނުވާނެއެވެ. މިސާލަކަށް ވާރުތަ މުދަލުގެ މިންވަރުތަކެވެ. މަޞްލަޙަތަށްޓަކައި ޝަރުޢީ މިންގަނޑުތަކާ ޚިލާފަށް ފިރިހެނުންނާއި އަންހެނުން ވާރުތަމުދާ ބެހުމުގައި ހަމަހަމަ ނުކުރެވޭނެއެވެ.\n7. މަޞްލަޙަތެއްގޮތުގައި ނެގޭ އެތި ނުވަތަ ކަމަކީ ވަކި ބަޔަކަށް ޚާއްޞަވެގެންވާ ކަމަކަށްނުވެ ޢާއްމުވެގެންވާ ކަމަކަށް ވާންޖެހޭނެއެވެ. ވަކި ބައެއްގެ މަޞްލަޙަތަށް ރިޢާޔަތްކޮށްގެން ނުވާނެއެވެ. މިއީ ޝަރުޢީ ޙުކުމްތަކާއި މިހާރު ހަދާ ޤާނޫނުތަކާ ހުރި ތަފާތެކެވެ.()\nالمصالح المرسلةއަކީ ޙުއްޖަތެއްކަމުގެ ދަލީލުތައް:\nالمصالح المرسلة އަކީ ޙުއްޖަތެއްކަމުގެ ދަލީލުތައް ދެބަޔަށް ބެހެއެވެ.\n1. ޞަޙާބީންގެ ޢަމަލުފުޅުތައް:\nޞަޙާބީންގެ ޢަމަލުފުޅުތަކަށް ބަލާލައިފިކަމުގައިވާ، އެބޭކަލުން المصالح المرسلة އަށް ޢަމަލުކުރައްވާފައިވާކަން ޘާބިތުވާ ހުއްޓެވެ. އެގޮތުން އަބޫބަކުރުގެފާނުގެ ޒަމާނުގައި ޤުރުއާން އެއްފޮތެއްގެ ގޮތުގައި ޖަމާކުރެއްވުމާއި، އެކަލޭގެފާނަށް ފަހު ޚިލާފަތު ޢުމަރުގެފާނާ ޙަވާލުކުރެއްވުމާއި، ޢުމަރުގެފާނުގެ ޚިލާފަތުގައި އެއްއިމާމެއްގެ ދަށުން ތަރާވީޙުނަމާދު ކުރެއްވުމަށް އެންގެވުމާއި، ޢުޘްމާންގެފާނުގެ ޚިލާފަތުގައި ހުކުރުދުވަހު ދެވަނަ ބަންގިއެއް ގޮވުމަށް އެންގެވި އެންގެވުން ވެއެވެ. މިއިން ކޮންމެ ކަމަކީ މީސްތަކުންގެ މަޞްލަޙަތަށްޓަކައި އެބޭކަލުން ކުރައްވާފައިވާކަންކަމެވެ.\n2. ވާޖިބުކަމެއް އެކަމަކާނުލައި ފުރިހަމަނުވާ ކޮންމެކަމަކީ ވާޖިބެކެވެ.\nމިއީ ފިޤުހީ މުހިއްމު ޤަވާއިދެކެވެ. އިސްލާމީ ޝަރީޢަތުގެ މަޤްޞަދުގެ ފަސްކަންތައް ހިމާޔަތްކުރުމަކީ އެކަމަށް އިޢުތިބާރުކުރަންޖެހޭ ވާޖިބުކަމެކެވެ. ވުމާއެކު، މިފަސްކަންތައް ފުރިހަމަގޮތުގައި ހިމާޔަތްކުރުމަށްޓަކައި المصالح المرسلة ގައި ހިފައި އެކަމަށް ޙުކުމްކުރަންޖެހެއެވެ.\nالمصالح المرسلةބެހިގެންވާ ބައިތައް:\nފުރަތަމައީ: އިސްލާމްދީނުގެ ޝަރީޢަތުގެ މަޤްޞަދުތަކަށް ގުޅޭގޮތުން المصالح المرسلة ފަސް ބަޔަކަށް ބެހެއެވެ.\n1. ދީން ރައްކާތެރިކުރުމާގުޅޭ މަޞްލަޙަތު.\n2. ނަފްސު ރައްކާތެރިކުރުމާގުޅޭ މަޞްލަޙަތު.\n3. ބުއްދި ރައްކާތެރިކުރުމާގުޅޭ މަޞްލަޙަތު.\n4. ނަސަބު ރައްކާތެރިކުރުމާގުޅޭ މަޞްލަޙަތު.\n5. މުދާ ރައްކާތެރިކުރުމާގުޅޭ މަޞްލަޙަތެވެ.\nމިފަސްކަމަކީ ރައްކާތެރިކުރަންޖެހޭ ޟަރޫރީ ފަސްކަމެވެ. އަދި އިސްލާމީ ޝަރީޢަތުގެ މަޤްޞަދެވެ. އެހެނީ، އިސްލާމީ ޝަރީޢަތުގެ އެންމެހާ ޙުކުމްތައް ގުޅިފައިވަނީ މިފަސްކަމުގެ މައްޗަށެވެ.\nދެވަނައީ: ބާރުގެ ގޮތުން المصالح المرسلة ތިން ބަޔައަކަށް ބެހިގެންވެއެވެ.\n1. ޟަރޫރީ ފަސްކަމުގެ ތެރެއިން ކަމަކާގުޅިފައިވާ މަޞްލަޙަތުތައް:\nމިފަދަ މަޞްލަޙަތަކަށް ފަސާދަދުރުކުރުން ވެސް ކިޔައެވެ. އެއީ އެ މަޞްލަޙަތެއް ނެތިއްޖެނަމަ އެކަމުގެ ސަބަބުން ޟަރޫރީ ފަސްކަމުގެ ތެރެއިން ކަމަކަށް ނުވަތަ އެއެންމެހާ ކަމެއް ނިގުޅިގެންދާ މަޞްލަޙަތެވެ. މިފަދަ މަޞްލަޙަތަކީ އެންމެ މަތީ ދަރަޖައިގެ މަޞްލަޙަތެވެ. މިސާލަކަށް ޤަތުލުކުރުން ޙަރާމްވެގެންވުމާއި ޤިޞާޞް ހިފުން ވާޖިބުވުމެވެ.\n2. ބޭނުންތަކާ ގުޅިފައިވާ މަޞްލަޙަތުތައް:\nމިފަދަ މަޞްލަޙަތަކަށް މަޞްލަޙަތެއް ގެނައުން ވެސް ކިޔައެވެ. އެއީ އެ މަޞްލަޙަތަކަށް މީސްތަކުން ބޭނުންވެގެންވާ، އެ މަޞްލަޙަތުގެ ސަބަބުން ކަންކަން ފަސޭހަވެ މަންފާކުރާ މަޞްލަޙަތުތަކެވެ. އަދި އެމަޞްލަޙަތެއް ނެތިއްޖެނަމަ ޟަރޫރީ ފަސްކަން ނިގުޅިގެންނުދާ ކަންކަމެވެ. މިސާލަކަށް ކުއްޔަށް ދިނުން ފަދަ ކަންކަމެވެ.\n3. ހެޔޮކަމާގުޅިފައިވާ މަޞްލަޙަތުތައް:\nމިއީ އެ މަޞްލަޙަތެއްގެ ސަބަބުން ޟަރޫރީކަންކަމާއި ބޭނުންތަކާ ގުޅުމެއް ނުވާ މަޞްލަޙަތުތަކެވެ.()\nمعالم أصول الفقه عند أهل السنة والجماعة لمحمَّد بنْ حسَيْن بن حَسنْ الجيزاني.\nالمصالح المرسلة للشنقيطي.\nأصول الفقه على منهج أهل الحديث لزكريا بن غلام قادر الباكستاني.\nشرح منظومة القواعد الفقهية للسعدي لخالد بن إبراهيم الصقعبي.\n() ބައްލަވާ: “روضة الناظر” (413/1)، و”مذكرة الشنقيطي” (ޞ. 168، 169)، و”المصالح المرسلة” (ޞ. 15).\n() ބައްލަވާ: “معالم أصول الفقه عند أهل السنة والجماعة” (236/1).\n() “المصالح المرسلة للشنقيطي” (ޞ.21).\n() ބައްލަވާ: “أصول الفقه على منهج أهل الحديث” (152/1).\n() ބައްލަވާ: “معالم أصول الفقه عند أهل السنة والجماعة” (237/1، 238).\n() ބައްލަވާ: “شرح منظومة القواعد الفقهية للسعدي لخالد بن إبراهيم الصقعبي” (ޞ.23).\n() ބައްލަވާ: “معالم أصول الفقه عند أهل السنة والجماعة” (236/1، 237).


Fathullah Jameel Dhevvi Tie Ga Uhthama Fandiyaaru! - Vaguthu\nފަތުހުﷲ ޖަމީލް ދެއްވި ޓައީގައި އުއްތަމަ ފަނޑިޔާރު!\nއުއްތަމަ ފަނޑިޔާރު މުއުތަސިމް އަދުދާން.-- ފޮޓޯ: ރައީސް އޮފީސް\nފޮރިން މިނިސްޓްރީގެ އިމާރާތް މަރާމާތު ކުރުމަށް ފަހު، "ފަތުހުﷲ ބިލްޑިން" ނަމުގައި އަލުން ހުޅުވުމަށް މިއަދު ބޭއްވި ރަސްމިއްޔާތުގައި ވަރަށް ތަފާތު ކަމެއް ފެނިގެން ދިޔައެވެ. އެ ރަސްމިއްޔާތުގައި އެންމެ ބޮޑަށް އަޅައިގަތް އެއް ކަމަކީ ރާއްޖޭގެ ހާރިޖީ ދާއިރާއަށް އެތައް އަހަރެއް ވަންދެން ހިދުމަތް ކުރެއްވި ފަތުހުﷲ ޖަމީލް ތުރު ކުރެއްވި ޓައިއެއް އުއްތަމަ ފަނޑިޔާރު މުއުތަސިމް އަދުނާން ތުރުކުރައްވައިގެން ހުންނެވުމުންނެވެ.\nއެ ރަސްމިއްޔާތުގައި ރައީސް އިބްރާހިމް މުހައްމަދު ސޯލިހާއި ނައިބު ރައީސް ފައިސަލް ނަސީމާއި ފޮރިން މިނިސްޓަރު އަބްދުﷲ ޝާހިދާއި ދައުލަތުގެ ބައެއް ވަޒީރުންނާއި ސަރުކާރުގެ އިސް ބައެއް ބޭފުޅުންނާއި ބޭރު ގައުމުތަކުން ރާއްޖެ އަށް ކަނޑައަޅުއްވާފައި ތިއްބެވި ސަފީރުން ބައިވެރިވެވަޑައިގެންނެވިއެވެ.\nމިއަދުގެ ރަސްމިއްޔާތުގައި ޝާހިދު ވިދާޅުވީ މުއުތަސިމް ފޮރިން މިނިސްޓްރީގައި 18 އަހަރު ހިދުމަތް ކުރެއްވުމަށް ފަހު، ވަކިވެވަޑައިގެންނެވި ދުވަހު އެ މިނިސްޓްރީގެ މުވައްޒަފުން އެމަނިކުފާނަށް ވެދުމަކަށް އެރުވީ ޓައީ ކަމަށެވެ. އެ ޓައީ އުއްތަމަ ފަނޑިޔާރާ ހަވާލުކުރެއްވީ އޭރުގެ ފޮރިން މިނިސްޓަރު ފަތުހުﷲ ޖަމީލެވެ.\nރަސްމިއްޔާތުގައި އުއްތަމަ ފަނޑިޔާރު އެ ޓައި ތުރު ކުރައްވައިގެން ހުންނެވި އިރު އެއީ ކަޅު، ރަތްކުލައިގެ ޓައިއެކެވެ. ޓައީގެ ދެ ފަރާތަށް ވާގޮތަށް ހުރީ ރަތުގެ ދެ ކުލައަކުން ރޮނގުތަކެކެވެ.\n"އެއީ ހާރިޖީ ޓީމަކީ، އެއީ ހާރިޖީ ފެމިލީ އަކީ،" އެ ކަމަށް އިޝާރާތް ކުރައްވައި މިނިސްޓަރު ޝާހިދު ވިދާޅުވިއެވެ.\nއަޒްހަރު ޔުނިވާސިޓީން ތައުލީމު ހާސިލުކުރެއްވެވި ފަތުހުﷲ ނިއު ޔޯކުގައި ހުންނަ ރާއްޖޭގެ ދާއިީމީ މިޝަންގެ މަންދޫބުކަން ކުރައްވަމުން ގެންދަވަނިކޮށް ރާއްޖޭގެ ހާރިޖީ ވަޒީރުކަމަށް ފަތުހުﷲ އައްޔަން ކުރެއްވީ 1978 ވަނަ އަހަރުއެވެ. އެ މަގާމުގައި 2005 ވަނަ އަހަރުގެ ނިޔަލަށް ހުންނެވީ ފަތުހުﷲއެވެ.\nއުމުރުފުޅުން 69 އަހަރުގައި ފަތުހުﷲ ޖަމީލް އަވަހާރަވީ ހިތުގެ އާލަސްކަންފުޅެއްގައި ސިންގަޕޫރުގައި ފަރުވާކުރައްވަމުން އަންނަނިކޮށް، މާޗު 1، 2012 ގައެވެ.\nޝާހިދު ވިދާޅުވީ ރައީސް އިބްރާހިމް މުހައްމަދު ސޯލިހްގެ ސަރުކާރުން ވެސް ގެންގުޅެނީ ފަތުހުﷲ ޖަމީލްގެ ވަޒީރުކަމުގައި ވެސް އަމަލުކުރެއްވި ހާރިޖީ ސިޔާސަތު ކަމަށެވެ. ޝާހިދު ވިދާޅުވި ގޮތުގައި، ކުރީގެ ރައީސް އަބްދުﷲ ޔާމީންގެ ވެރިކަމުގައި ރާއްޖެ ބިކަވެ، ބާކީ ވެފައި ވަނިކޮށް، މި ސަރުކާރު ވެރިކަމަށް އައިސް ރާއްޖޭގެ މިނިވަންކަމާއި ސިޔާދަތާއި އަމިއްލަ ވެރިކަން ދުނިޔެއިން ބަލައިގަނެފައިވާ ކަމަށެވެ.\nރައީސް އިބްރާހީމް މުހައްމަދު ސޯލިހުގެ ވެރިކަމުގައި ވަނީ ބައިނަލްއަގްވާމީ މައިދާނުގައި އެންމެ އުހަށް ރާއްޖެ ގެންގޮސް ދެއްވާފައި ކަމަށް ވިދާޅުވިއެވެ.\nޖުލައި 15, 2021 14:00\nއެވެސްމޮޅުކަމެއްތޯ...ﷲއަށްޓަކާ ތެދުވެރިހުކުންކުރުން މުހިއްމީ.\nޖުލައި 15, 2021 14:57\nމުއުތަސިމް ދުވަހަކު ވެސް ދެދުވެރި ނޫން ހުކުމެއް ނުކުރައްވާނެއެވެ. އެމަނިކުފާނު މުޅި ހަޔާއްޕުޅުން ވެސް އެކަން ދަލީލު ކުރެއެވެ. މިއަދު އެމަގާމުގަ އެހުންނެވީ ވެސް ހަމަ އެހެން ހުކުން ކުރައްވާނެކަން މަޖިލިސް އަށާއި ވެރިންނަށް އެގިވަޑައިގަންނަވާތީއެވެ.\nޖުލައި 15, 2021 14:45\nރާއްޖެ އިންޑިޔާއަށް ވިއްކާލައިގެން ތިބެގެން އަދިވެސް އެއްޗެހި ތިކިޔަނީ ޔާމީނާށެވެ. ކަލޭމެން ޔާމީނުގެ ޒިކުރާ ތިޔަވަރަށް ތި އާކުރަނީ ހާދަހާ ގިނަ ޚިދުމަތެއް ރައީސް ޔާމީނު މިޤަުމަށް ކޮށްދެއްވާފައިވާ ތީ ހިތައް އަރައެވެ. މުޅި ދުނިޔެ ރާއްޖެ ބަލައިގަނެ ދުނިޔޭގެ އެންމެ އުހަށް ރާއްޖެ މިސަރުކާރުން ގެންދިޔަ އިރަށްވުރެ، ރާމީގުރެ ސަރުކާރުގައި ރާއްޖެ ދުނިޔޭގައި ބާކީކޮށްލާފައި އޮތް އިރު މިޤައުމުގެ އިގުތިސާމު މާ ރަނގަޅުވެފައި ދިވެހިން އުޅޫނީ މާބޮޑަށްވެސް ފުދިގެން ވަރަށް އުފަލުންނެވެ. މިއަދު ދިވެޙިން މިތިބީ ނާށިގަޏޑު ހިފައިގެން ސަލާން ޖަހަން ނިކުމެއެވެ. އަދިވެސް "ކޕޓ ވގ'' މޮޅު ވާހަކަ ދައްކާށެވެ.\nއޭ ޝާހިދޫ ތީތި ކަޑަޔޭ ބުރޭ... އަންނި ރައީސް ޔާމިނުއަށް ޑީލު ހަދާ ދަނޑިވަޅެއްގައި ކަލޭމެން ޔާމިނުއަށް އެއްޗެހިކީމަ ދެނޯ ؟؟؟\nޖުލައި 15, 2021 15:04\nރަދުންގެ ޒަނާނުގައި ފެންނަ ކަންކަން ފެނުނީމާ ހީވަނީ ކޮލިލީހެން ، ކޮންމެއަކަސް ރަދުންގެ ޒަމާން އައިސްފަތާ މިއޮތީ ؟\nޖުލައި 15, 2021 15:08\nއޭ ހެލޯ!!! ރައްޔިތުން މިތިބީ ވ ބިކަ ވެފަ، މޮޅު ޓައި ގެ ވާހަކަ ކިޔާނެ ވަގުތެއް ނެތް! މުޅި ދައުލަތް ފެއިލް ވެފަ !!\nޖުލައި 15, 2021 17:16\nޢެހެންވެދޯ ދެއިރު ދެދަޅައައް އިންޑިޔަން ހައިކޮމިށަން އިން ރާއްޖޭގެ ކަންތައްތަކައް އުދުޅި ބާނަނީ\nޖުލައި 15, 2021 21:21\nޝާހިދަށް މަތީ މަގާމް ރައްޔިތުންގެ ފައިސާއިން ޚަރަދުކޮށްގެން ލިބުނެއްކަމަކު، ރައްޔިތުން މިތިބީ ދެވަނަ ބޮޑު ހަނގުރާމައިގެ ދުވަސްވަރު ތަހައްމަލްކުރި ވޭނުގައި. ދެރަކަމުގެ މައްޗަށް ދެރަކަންކަން. ގައުމުގެ ބޮޑެތިކަންކަން ނިންމަނީ އިންޑިޔާގެ ކެބިނެޓުން.


މަހުގެ އަގު އުފުލުމާއި ގުޅިގެން އެހީތެރިވުމުގެ ގޮތުން ހެޔޮ އަގުގައި އުފަންވެލި ޝޮޕްތަކުން ކުކުޅު ވިއްކަން ފެށުމުން ގަންނަން ބޭނުންވާ މީހުން ގިންވެ ޑިމާންޑް ބޮޑުވުމުން ކުކުޅެއް އެންމެ 28 ރުފިޔާއަށް ވިސްކަން ފަށައިފިއެވެ.\n"އަޅުގަނޑުމެން ފުރަތަމަ ވިއްކީ 1.3 ކީލޯގެ ކުކުޅެއް 30 ރުފިޔާއަށް!2ދުވަސްވެސް ނުވަނީސް ސްޓޮކް ހުސްވެއްޖެ. އަޅުގަނޑުމެން ވައުދުވީ ހުކުރު ދުވަހުގެ ނިޔަލަށް ސޭލް ކުރިއަށް ގެންދަން. އެހެންވެ މިހާރު ހަމަ އެރޭޓަށް ފައްތައި 1.2 ކިލޯގެ ކުކުޅެއް މިވިއްކަނީ އެންމެ 28 ރުފިޔާއަށް. މިސޭލް ކުރިއަށް މިގެންދަނީ ލިބޭނެ ފައިދާއަށް ބަލައިގެނެއް ނޫން! ކަސްޓަމަރުންނަށް ބޭނުން ބޮޑުވެފައިވާ މިފަދަ ވަގުތަކު ކަސްޓަމަރުންގެ ޖީބަށް ލުއިކޮށްދޭން!" ކަމަށް އުފަންވެލި ޝޮޕްތައް ހިންގާ މަދިހާ ކޮމްޕެނީން ބުނެއެވެ.\nއުފަންވެލި ޝޮޕްތަކުން އަންނަ ހުކުރު ދުވަހުގެ ނިޔަލަށް ހެޔޮ އަގުގައި ކުކުޅު ވިއްކާނެއެވެ. އުފަންވެލި ޝޮޕްތަކުން ވަނީ ކަސްޓަމަރުންނަށް ބޮޑުތަނުން ލުއިކޮށްދިނުމުގެ ގޮތުން ކެރެޓް، ފިޔާ ފަދަ ތަކެތިވެސް ކިލޯއެއް އެންމެ5ރުފިޔާއަށް ވިއްކައިފައެވެ. އަދި މިހާރުވެސް ގެންދަނީ ގިނަ އަދަދެއްގެ ތަރުކާރީ އާއި މޭވާ އަދި އެހެންވެސް ކާބޯތަކެތި ވަރަށް ހެޔޮއަގުގައި ވިއްކަމުންނެވެ.


Huawei mate 20 ge phone thakah dhiraagun Pre order nagan fashaifi | Mihaaru\nދިރާގުން ޕްރީއޯޑަރަށް ހުޅުވާލި ވާވޭ މޭޓް 20 އާއި މޭޓް 20 ޕްރޯ | ފޮޓޯ: ދިރާގު\nވާވޭ މޭޓް 20ގެ ފޯނުތަކަށް ދިރާގުން ޕްރީ އޯޑަ ނަގަން ފަށައިފި\n06 ޑިސެމްބަރ 2018 - 14:39 1 comment\nދިރާގުން ބުނި ގޮތުގައި އެ ދެ ފޯނަށް މިއަދުން ފެށިގެން އެ ކުންފުނީގެ ވެބްސައިޓް މެދުވެރިކޮށް ޕްރީ އޯޑަރު ބަލައިގަންނާނެ ކަމަށެވެ. އަދި މި ފޯނަށް ފައިސާ ދެއްކުމަށް ގިނަ ގޮތްތަކެއް ދިރާގުން ވަނީ އެ ކުންފުނީގެ ކަސްޓަމަރުންނަށް މަގުފަހިކޮށްދީފަ އެވެ. އެގޮތުން އިންސްޓޯލްމަންޓާއި، އެއްކޮށް ފައިސާ ދައްކައިއިގެން ގަތުމުގެ ފުރުސަތު ވެސް ވަނީ ދީފަ އެވެ.\nދިރާގުން ވާވޭގެ ފޯނު ޕްރީއޯޑަރު ތައާރަފް ކުރުމުގެ ގޮތުން އެ ކުންފުނިން ވަނީ އެ ފޯނު ގަންނަ ކަސްޓަމަރުންނަށް ހަ މަހުގެ މުއްދަކަށް ފަސް ޖީބީގެ ޑޭޓާ ހިލޭ ލިބެއެވެ.\nވާވޭއިން އަލަށް ތައާރަފް ކުރި މޭޓް 20 ދެ ކުލައެއްގައި ލިބެން ހުންނާނެ އެވެ. އޭގެ ތެރޭގައި މިޑްނައިޓް ބްލޫ އާއި ކަޅުކުލަ ހިމެނެ އެވެ. އަދި ވާވޭ މޭޓް 20 ޕްރޯ 128 ޖީބީގެ މެމޮރީ އާ އެކު، ކަޅު، ޓުވައިލައިޓް ކުލަ އަދި އެމަރަލްޑް ގްރީން ކުލައިގައި ލިބެން ހުންނާނެ އެވެ.\nއަލަށް ތައާރަފްކުރި ވާވޭ މޭޓް 20 އާއި ވާވޭ މޭޓް 20 ޕްރޯ އަކީ މަތީ ފެންވަރުގެ ޓެކްނޮލޮޖީ ބޭނުންކޮށްގެން ބޮޑު ސްކްރީނަކާ އެކު ޑިޒައިން ކޮށްފައިވާ ފޯނެކެވެ. މި ފޯނަކީ ދުނިޔޭގެ އެންމެ ފުރަތަމަ7ނެނޯމީޓަރުގެ އޭއައި ޗިޕް އެކުލަވާލައިގެން އުފައްދާފައިވާ ފޯނެެވެ. އަދި މި ދެ ފޯނުގެ ކެމެރާ ފަރުމާ ކުރީ ދުނިޔެ އަށް މަޝްހޫރު ލެއިކާ ކުންފުންޏާ ވާވޭ އެކުގަ އެވެ.\nއިތުރު ލިޔުންތައް ދިރާގު ވާވޭ


Bayern molhuve group ge evvana kashavaru kuri iru, City ves dhevana burah - AO News\nބަޔާން މޮޅުވެ ގްރޫޕުގެ އެއްވަނަ ކަށަވަރުކުރިއިރު، ސިޓީ ވެސް ދެވަނަ ބުރަށް\nއާރްބީ ސަލްޒްބާގު ކޮޅަށް ލަނޑުޖެހުމަށްފަހު ބަޔާން މިއުނިކްގެ ކުޅުންތެރިން އުފާ ފާޅުކުރަނީ. --ފޮޓޯ: ޔުއެފާ.ކޮމް\nޔުއެފާ ޗެމްޕިއަންސް ލީގުގައި ރޭ ކުޅުނު މެޗުން އޮސްޓްރިއާގެ އާރްބީ ސަލްޒްބާގް އަތުން މޮޅުވެ އެންމެ ފަހުގެ ޗެމްޕިއަން ބަޔާން މިއުނިކުން ގްރޫޕް އޭގެ އެއްވަނަ މަގާމު ކަށަވަރުކުރިއިރު، މެންޗެސްޓާ ސިޓީ ވެސް ރޭގެ މެޗު ކާމިޔާބުކޮށް އެ މުބާރާތުގެ ދެވަނަ ބުރުން ވަނީ ޖާގަ ހޯދާފައެވެ.\nއަމިއްލަ ދަނޑުގައި ސަލްޒްބާގް އަތުން 3-1 އިން ބަޔާން މޮޅުވިއިރު، ސިޓީން ވަނީ ރަށުން ބޭރުގައި 1-0 އިން ގްރީސްގެ އޮލިމްޕިއާކޯސް ބަލިކޮށްފައެވެ.\nރޭގެ ނަތީޖާއާއެކު މިހާތަނަށް ކުޅުނު ހަތަރު މެޗުން ސައްތައިގެ ރެކޯޑަކާއެކު 12 ޕޮއިންޓް ހަމަކޮށް ބަޔާނުން ގްރޫޕުގެ އެއްވަނަ ކަށަވަރުކުރީ ބާކީ ދެ މެޗު އޮއްވައެވެ. އޭގެ ހަތް ޕޮއިންޓް ފަހަތުން ދެވަނައިގައި އޮތް އެތުލެޓިކޯ މެޑްރިޑުން ރޭ ރަޝިޔާގެ ލޮކޮމޯޓިވް މޮސްކޯއާ ދެކޮޅަށް ކުޅުނު މެޗު ނިމުނީ ދެ ޓީމަށް ލަނޑެއްނުޖެހި 0-0 އިން އެއްވަރުވެގެންނެވެ. ތިންވަނައިގައި އޮތް ލޮކޮމޯޓިވަށް ތިން ޕޮއިންޓް ލިބިފައިވާއިރު، އެންމެ ފުލުގައި އޮތް ސަލްޒްބާގަށް ލިބިފައިވަނީ އެއް ޕޮއިންޓެވެ.\nބަޔާންގެ އެލިއާންޒް އެރީނާގައި ރޭ ކުޅުނު މެޗުގެ ފުރަތަމަ ހާފުގައި ޖެހި ހަމައެކަނި ލަނޑު، 42 ވަނަ މިނެޓުގައި ކާމިޔާބުކޮށްދިނީ ޕޮލެންޑްގެ ފޯވާޑް ރޮބަޓް ލެވަންޑޯސްކީ އެވެ. މިއީ މި ފަހަރުގެ ސީޒަނުގައި އޭނާ ކުޅުނު 13 މެޗުގައި ޖެހި 14 ވަނަ ލަނޑެވެ.\nއޮލިމްޕިއާކޯސްއާ ދެކޮޅަށް މެންޗެސްޓާ ސިޓީ ކުޅުނު މެޗުގެ ތެރެއިން. –ފޮޓޯ: ޔުއެފާ.ކޮމް\nމި މެޗުގެ ދެވަނަ ހާފުގެ ކުޅުން ފެށިގެން ހަތްވަނަ މިނެޓުގައި ފްރާންސްގެ ވިންގާ ކިންގްސްލީ ކޯމަން އެ ޓީމުގެ ދެވަނަ ލަނޑުޖަހައިދިންއިރު، އޭގެ 16 މިނެޓުފަހުން ލެރޯއީ ސާނޭ ވަނީ ނަތީޖާ 3-0 އަށް ބަދަލުކޮށްލާފައެވެ. އޭގެކުރީން، މެޗުގެ 66 ވަނަ މިނެޓުގައި ބަޔާންގެ މާކް ރޮކާ އަށް ދެވަނަ ރީނދޫ ކާޑަކާއެކު ރަތެއް ދައްކާ ދަނޑުން ފޮނުވާލާފައިވާއިރު، ސަލްޒްބާގުގެ ހަމައެކަނި ގޯލު، މެޗުގެ 73 ވަނަ މިނެޓުގައި ޖަހައިދިނީ މާގީމް ބެރީޝާ އެވެ.\nމި މުބާރާތުގައި ރޭ ސިޓީން ރަށުން ބޭރުގައި އޮލިމްޕިއާކޯސް އަތުން މޮޅުވި މެޗުގެ ހަމައެކަނި ލަނޑުޖަހައިދިނީ އިނގިރޭސި ޒުވާން މިޑްފީލްޑަރު ފިލް ފޯޑެން އެވެ. މިއީ އެ ޓީމުގެ ކެޕްޓަން ރަހީމް ސްޓާލިން ތަނަވަސްކުރި ފުރުޞަތަކުން ފޯޑެން ކާމިޔާބުކުރި ގޯލެކެވެ. މި މެޗުގައި އޮލިމްޕިއާކޯސްގެ ގޯލަށް އަމާޒުކޮށް ސިޓީން 21 ހަމަލާ ފޮނުވާލާފައިވާއިރު، އިދިކޮޅު ޓީމަށް ފޮނުވާލެވުނީ އެންމެ ދެ ހަމަލާއެވެ. ރޭގެ މޮޅާއެކު ސިޓީން ވަނީ ވިދިވިދިގެން 8 ވަނަ ފަހަރަށް ޗެމްޕިއަންސް ލީގުގެ ދެވަނަ ބުރުން ޖާގަ ހޯދާފައެވެ.\nމި ގްރޫޕުގެ އެއްވަނައިގައި ސިޓީ އޮތީ ހަތަރު މެޗުން 12 ޕޮއިންޓް ހަމަކޮށްގެންނެވެ. އޭގެ ތިން ޕޮއިންޓް ފަހަތުން ދެވަނައިގައި އޮތް އެފްސީ ޕޯޓޯ ވަނީ ރޭ ފްރާންސްގެ އޮލިމްޕިކް މާސޭ އަތުން 2-0 އިން މޮޅުވެފައެވެ. ތިންވަނައިގައި ތިން ޕޮއިންޓާއެކު އޮލިމްޕިއާކޯސް އޮތްއިރު، ފުލުގައި އޮތް މާސޭ އަށް ޕޮއިންޓެއް ނުލިބެއެވެ.\nބަޔާން މިއުނިކްކުޅިވަރުމެންޗެސްޓާ ސިޓީދުނިޔެޔުއެފާ ޗެމްޕިއަންސް ލީގު\nޔުނައިޓެޑް އަތުން ބަލިވެ ލިވަޕޫލް ކެޓިއިރު، ޗެލްސީ އާއި ލެސްޓާ އަނެއް ބުރަށް\nހޯމަ , 25 ޖެނުއަރީ 2021


Maa Ginain Post Nukuraathi, Mi Massala Dhimaa Vedhaane - Vaguthu\nމާގިނައިން ޕޯސްޓް ނުކުރާތި، މިމައްސަލަ ދިމާވެދާނެ\nމީސްމީޑިޔާއަކީ މިއަދު ގިނަ ފަރާތްތަކެއްގެ ދިރިއުޅުމުގެ އެއް ބައެވެ. މިގޮތުން ބަލާއިރު، ފޭސްބުކް އަކީ ދިވެހިންގެ ތެރޭގައި އެންމެ މަޤްބޫލް އެއް މީސްމީޑިޔާއެވެ. މިއާއެކު ދިރިއުޅުމުގައި ވާ ކޮންމެ ކަމެއް، އަދި ކުރާ ކޮންމެ ކަމެއް ފޭސްބުކް މެދުވެރިކޮށް ހިއްސާކޮށްލެވެއެވެ.\nނަމަވެސް މާގިނައިން ފޭސްބުކްގައި ޕޯސްޓް ކުރާނަމަ ފޭސްބުކް އެކައުންޓް ކޮންމެވެސް ސަބަބަކާ ހުރެ ޑިލީޓް ކޮށްލަން ބޭނުންވެއްޖެނަމަ އެކަން ކުރަން އުދަގޫވެދާނެއެވެ. ފޭސްބުކް ބޭނުން ކުރަމުންދާ ގިނަ ބަޔަކުވަނީ މިމައްސަލަ ކުރިމަތި ވެފައެވެ. މާގިނައިން ފޭސްބުކް އެކައުންޓްއިން ޕޯސްޓް ކުރާނަމަ ފޭސްބުކް އެކައުންޓް ޑިލީޓް ކޮށްލަން ބޭނުންވާ ދުވަހު ދަތި ތަކަކާއި މިވަނީ ކުރިމަތިލާން ޖެހިފައެވެ. ބައެއް މީހުން ބުނާ ގޮތުގައި މިއީ ފޭސްބުކް ބަގް އެކެވެ. ނަމަވެސް މި ބަގް މިހާތަނަށް ފޭސްބުކް އިން ހައްލުކޮށްފައިއެއް ނުވެއެވެ.\nމިބަގްގެ ސަބަބުން ފޭސްބުން ބޭނުން ކުރުން ހުއްޓާލުމަށް ބޭނުންވާ މީހާއަށް އުދަގޫ ތަކާއި ކުރިމަތިވެއެވެ. އަދި ފޭސްބުކް އެކައުންޓް ޑިލީޓް ކުރުމަށް ގިނަ ވަގުތު ނަގައެވެ. އަދި ބައެއް ފަހަރު އެކައުންޓް ޑިލީޓް ނުވާގޮތްވެސް ވެއެެވެ.\nފޭސްބުކްއިން މިފަދަ މައްސަލަ އެއް ކުރިމަތި ވެފައިވާއިރު، ފޭސްބުކް ބޭނުން ކުރާ 50 މިލިޔަން ފަރާތްތަކުގެ މައުލޫމާތު ލީކް ވެފައިވާ ކަމަށްވަނީ ފޭސްބުކްއިން ދާދިފަހުން ހާމަކޮށްފައެވެ. އަދި މިމައުލޫމާތުތައް ލީކްވި ހަފްތާގައި ފޭސްބުކްއިންވަނީ އެކައުންޓް ޑިލީޓް ކުރެވޭ އުސޫލަށް ބަދަލު ގެނެސްފައެވެ. މިގޮތުން މީގެ ކުރިން 14 ދުވަހުން އެކައުންޓް އެއްކޮށް ޑިލީޓް ކުރެވޭއިރު، މިހާރު 30 ދުވަސް ވަންދެން ފޭސްބުކްގައި އެމީހެއްގެ މައުލޫމާތު ރައްކާތެރިކޮށްފައި ހުންނާނެ ކަމަށް ފޭސްބުކްއިން ހާމަކުރެއެވެ. އަދި އެކައުންޓް ޑިލީޓް ކުރަން ޖެހިތާ 30 ދުވަހުގެ ކުރިން އެކައުންޓް އަބުރާ ބޭނުން ވެއްޖެނަމަ އެކަން ކުރެވޭނެއެވެ.\nކަމުގެ މާހިރުން ބުނާ ގޮތުގައި އެކައުންޓް ޑިލީޓް ނުވާ މައްސަލަ ފެންމަތި ވެފައިވަނީ މި ގޮތަށް އެކައުންޓް ޑިލީޓް ކުރާ މުއްދަތު އިތުރު ކުރި ފަހުންނެވެ.


Anna aharuge Golden Globe Awards ves faskoffi | Mihaaru\nމިދިޔަ އަހަރު ބޭއްވި ގޯލްޑެން ގްލޯބް އެވޯޑްސްގެ ތެރެއިން.\nއަންނަ އަހަރުގެ ގޯލްޑެން ގްލޯބް އެވޯޑްސް ވެސް ފަސްކޮށްފި\n24 ޖޫން 2020 - 07:47\nއަންނަ އަހަރުގެ ޖެނުއަރީ މަހުގެ ކުރީކޮޅު ބާއްވަން ނިންމި 78 ވަނަ ގޯލްޑެން ގްލޯބް އެވޯޑްސް މިހާރު ބާއްވަން ނިންމާފައި ވަނީ ކުރިން 93 ވަނަ އޮސްކާ އެވޯޑްސް ތާވަލުކުރި ތާރީހު ކަމަށްވާ ފެބްރުއަރީ މަހުގެ 28 ގަ އެވެ.\nއަންނަ އަހަރުގެ އޮސްކާ އެވޯޑް ބާއްވަން މިހާރު ނިންމާފައި ވަނީ އެޕްރީލް މަހުގެ 25 ގަ އެވެ.\nގޯލްޑެން ގްލޯބް އެވޯޑްސް އަކީ އޮސްކާ ފިޔަވައި، ފިލްމުތަކަށް ދެން ދެވޭ އެންމެ ޝަރަފުވެރި އަދި އެންމެ ޒަމާންވީ އެވޯޑެވެ. އަދި އެ އެވޯޑް ހަފުލާ އަބަދު ވެސް ބާއްވަނީ އޮސްކާގެ ކުރިންނެވެ.\nގޯލްޑެން ގްލޯބްސްގެ ހާއްސަ އެއް ކަމަކީ ފިލްމުތަކުގެ އިތުރުން ޓީވީ އުފެއްދުންތަކަށް ވެސް އެވޯޑް ދިނުމެވެ. އަންނަ އަހަރުގެ އެވޯޑް ހަފުލާ ހޯސްޓްކުރާނީ ޓީނާ ފޭ އާއި އެމީ ޕޮއެލާ އެވެ.\nއޮސްކާ އާއި ގޯލްޑެން ގްލޯބްސްގެ އިތުރުން މިހާރު ވަނީ އަންނަ އަހަރުގެ ބްރިޓިޝް ފިލްމު އެކެޑެމީ އެވޯޑްސް (ބަފްޓާ) ގެ ތާރީހު ވެސް ބަދަލުކޮށްފަ އެވެ. ކުރިން އަންނަ އަހަރުގެ ފެބްރުއަރީ 14 އަށް ތާވަލުކޮށްފައި އޮތް ހަފުލާ ބާއްވަން ނިންމާފައި ވަނީ އެޕްރީލް 11 ގަ އެވެ.\nއިތުރު ލިޔުންތައް ހޮލީވުޑް ގޯލްޑެން ގްލޯބް އެވޯޑްސް އެމެރިކާ


SunOnline: Dhulha heyo dhiriukhumakah beynumee Lui Badhige eh!\nހިޔާރުކުރަންވީ ބަރުދަން ލުއި، ހައްޓަށް ލުއި އަދި ބަޖެޓަށް ލުއި ބަދިގެއެއް!\nމިޙްނާ ނާސިހު 02 Sep 2019, 08:47\nތެދަށް ބުނާނަމަ އަހަރެމެން އެންމެން ވެސް ލޫޅާފަތިކޮށް ދުޅަހެޔޮކޮށް ތިބެން ބޭނުންވެ އެވެ. އެކަން ހާސިލްކުރަން ސިއްރާއި ފާޅުގައި ކޮންމެވެސް މަސައްކަތެއް ކޮންމެ މީހަކުވެސް ކުރެ އެވެ. ކޮންމެ މީހަކަށް އަދި ޖިމަށް ނުދެވުނަސް، ނޫނީ، ދުވަން، ކުޅެން ނުދެވުނަސް، އަދި ކޮންމެވެސް މޮޅު ޑައެޓްއެއް ނުކުރެވުނަސް އަދި ދެރަވާނެ ކަމެއް ނެތެވެ. ލޫޅާފަތި ހަށިގަނޑެއް ހޯދަން ގޭގައި ހުރެގެން ވެސް ކުރެވިދާނެ ކަންކަން އެބަ ހުއްޓެވެ. މިފަހަރު މި އޮތީ، ހެޔޮ ބަދަލެއް ދިރުއުޅުމަށް ގެންނަން ބޭނުންނަމަ، ބަދިގެއަށް ގެނެވިދާނޭ ދެތިން ބަދަލެކެވެ.\nއޯޓްސް ބްރޭކްފާސްޓް ބައުލްއެއް\n1. އޯޓްސް ބޭނުންކުރޭ\nދިވެހިންނާއި އޯޓްސްއާއި ބެހޭގޮތުން މިހާރު ކުރު ފޮތެއްހާ ބައިވަރު ވާހަކަ ލިޔެވިދާނެ އެވެ. އެހާވެސް އޯޓްސް މިވަނީ އަހަރެމެންގެ ފޭވަރިޓަކަށް ވެފަ އެވެ. އޯޓްސް ރޮށި، އޯޓްސް ބޯކިބާ، އޯޓްސް އާއި ތަރުކާރީ ހަދައިގެން ތައްޔާރު ކުރާ ކާނާ، އެކިވައްތަރުތަކުގެ މޭވާއާއި އޯޓްމީލްސް، އޯޓްސް ބްރެކްފާސްޓް މިއީ ހައްތަހާވެސް މަޝްހޫރު އޯޓްސްގެ މީލްތަކެވެ.\nއޯޓްސްގެ ސަބަބުން ބަރުދަން ލުއިކޮށްދީ، ހަކުރު ލެވަލް ވެސް ދަށްކޮށްދީ ހިތުގެ ބަލިތަކުން ހަށިގަނޑު ދިފާއުކޮށްދޭކަމަށް ދިރާސާތަކުން ދައްކަ އެވެ.\nހަމައެޔާއެކު އޯޓްސްއަކީ އާއިލާގެ ކުދި ބޮޑު އެންމެނަށްވެސް ކެވޭނެހެން ފަސޭހައިން ތައްޔާރުކޮށްލެވޭނެ ހަރަދުކުޑަ އެއްޗަކަށްވުމުން ވަގުތު ސަލާމަތްކޮށްދީ، މަސައްކަތްވެސް ލުއިކޮށްދޭނެ އެވެ.\nއެހެންކަމުން ދެން ފަހަރަކުން މަފިންއެއް ހަދާލަން ބޭނުންނަމަވެސް އޯޓްސް މަފިންއެއްހަދާލުން ރަނގަޅުވާނެ އެވެ.\nތަރުކާރީއާއި މޭވާ ބޭނުންކޮށްގެން ފަސޭހަ މީލްތަކެއް ހަދާލެވޭނެ،،.\n2. ހަފްތާއަކަށްވާވަރަށް ބާޒާރު ކުރޭ\nހަގީގަތަކީ ދުޅަހެޔޮ ދިރިއުޅުމަކަށް އުޅެން އަހަރެމެން ކުޑަކޮށް ކަންނެތީ އެވެ. ހެނދުނުހެނދުނާއި އޮފީހަށްގޮސް، އޮފީސް ބްރޭކުގައި ގެއަށް އައުމުގެ ބަދަލުގައި ކޮންމެވެސް ރެސްޓޯރެންޓަކުން ޓޭކްއަވޭ ހަދާލަނީ އެވެ. މިކަމުން ސަލާމަތްވާން އޮތް އެންމެ ބޮޑު ހައްލަކީ، ކުރީބައިގައި ތަރުކާރީއާއި މޭވާކޮޅެއް ގަނެލާ ގިނަދުވަހަށް ރައްކާކުރެވޭނެ ހެން ބެހެއްޓުމެވެ.\nއޭރުން ކޮންމެވެސް ކަހަލަ ތަރުކާރީ ސްޓިއަ ފްރައި އެއް، ނޫނީ ފްރައިޑް ރައިސްއެއް، ނޫނީ ކޮންމެވެސް ތަރުކާރީ ރައިސްއެއް ތައްޔާރުކޮށްލެވިދާނެ އެވެ.\nއިންސްޓަގްރާމްގައި ފުޑް ބްލޮގާއެއްގެ ގޮތުގައި ހަރަކާތްތެރިވ އަދި އޮންލައިންކޮށް ހެލްތީ ސީޑްއާއި ސްނެކް ވިއްކާ، ލިއުޝާ ބުނާގޮތުގައި އޭނާ ހުންނަނީ އަބަދުވެސް އެ ހަފްތާއަކަށްވާވަރަށް ތަރުކާރީއާއި މޭވާ ގަނެފަ އެވެ. މިގޮތުން އަގުހެޔޮކޮށް ރަނގަޅު ކޮލިޓީއެއްޗެހި ލިބޭ ތަންތަން ކުރީ ބައިގައި އޭނާ ހުންނަނީ ބަލާފަ އެވެ.\nމިގޮތުން ވަގުތު ނެތިގެން އުޅޭއިރު އެންމެ ގިނައިން އޭނާ ތައްޔާރުކުރާ އެކައްޗަކީ ބީޓްރޫޓް ރައީސް އެވެ. މިއީ ގާނާފައި ހުންނަ ބީޓްރޫޓްއާއި ބަތާއި ހިކަނދިފަތް އަދި އޮލިވް އޮއިލް ބޭނުންކުރާ ރެސިޕީއެކެވެ. މި ރެސިޕީއާއި އެކު އޭނަގެ ކްރީމީ ފިޝް ވަރަށް މީރުވާނެ އެވެ.\n3. ޗިއާ ސީޑް\nމިއީވެސް މިފަހަކަށްއައިސް ވަރަށްބޮޑަށް މަގްބޫލުވެފައިވާ އެއްޗެކެވެ. ޗިއާސީޑްއާއި އެކީ ނުހެދޭނެ އެއްވެސް ރެސިޕީއެއް ނެތެވެ. މައިގަނޑުގޮތެއްގައި ކޮންމެވެސް ކަހަލަ ކިރަކާއި، މާމުއި ކޮޅެއްފަދަ ކޮންމެވެސް އިތުރު ރަހައެއްލާ އިންގްރިޑިއަންޓެއް ނުވަތަ މޭވާއެއް ބޭނުންކުރެވިދާނެ އެވެ. ސައިޒުން ކިތަންމެ ކުޑައަސް ޗިއާސީޑްއަކީ ހަށިގަނޑަށް ގުނަނުކުރެވޭހާ ގިނަ ފައިދާތަކެއް ހިމެނޭއެއްޗެކެވެ. މިގޮތުން ޕްރޮޓީންސްއާއި، ކެލްސިއަމްގެ މާއްދާއާއި، ދަގަނޑު އަދި ފައިބާރ ގިނަ އަދަދަކަށް ހިމެނޭ ޗިއާ ސީޑުން ހިތް ހުއްޓުމާއި، ސްޓްރޯކް ޖެހުންފަދަ ކަންކަމުން ދުރުކޮށްދޭނެ އެވެ.\nޗިއާ ސީޑްގެ ރެސިޕީއެއްވަނީ މިއަހަރުގެ ރޯދަ މަހު ސަން އިން ގެނެސްދިން އުރީދޫ ބަދިގޭގައިވެސް ގެނެސްދީފައެވެ.\nކުޑަ ތަށިތަކުން އަވަހަށް ބަނޑުފުރުވާލާނެ..\n4. ކާތަށީގެ ސައިޒު ކުޑަކޮށްލާ\nފަހަރެއްގައި މިކަހަލަ ބަދަލެއް ގެނައުމުން ފުރަތަމަ ކޮޅު އުނދަގޫވެދާނެ އެވެ. ނަމަވެސް ދުވަސްކޮޅަކުން އެތަށްޓަށް ހޭނި، އިސާހިތަކު ބަނޑުވެސް ފުރިދާނެ އެވެ. ކުޑަތަށްޓެއްގައި ކެވޭނީ ގަައިމުވެސް މަދުންނެވެ. ނަމަވެސް ތަށި ފުރިފައި ހުރުމުން ސިކުނޑިއަށް ފޮނުވާ މެސެޖަކީ އެކެވެނީ ވަރަށް ބައިވަރު ކަމުގައެވެ. އެހެންކަމުން މިއީ މަދު މިންވަރަކުން ބަނޑު ފުރުވާލުމަށް ވަރަށް އެދެވޭ ބަދަލެކެވެ.\nތަރުކާރީ ކޮށާ ހާއްސަ އިކުއިޕްމަންޓެއް\n5. ގެންގުޅޭ ސާމާނުވެސް މި ބަދަލަށް އެކަށޭނަހެން ބަދަލުކޮށްލާ\nމިއީވެސް މި ދެންނެވިކަންކަން ގިނަދުވަހު މެދުކެނޑުމެއްނެތި ކުރިއަށްގެންދިއުމަށް ވަރަށް މުހިންމު ކަމެކެވެ. ކޮންމެ ދުވަހަކު ތަރުކާރީ ކޮށާ މަށާ، އެ ހުރިހާކަމެއް ކުރަންދެން ބަދިގެ ތެރޭގައި ހުންނަން ވަގުތުވެސް ނުހުރެދާނެ އެވެ. ނޫނީ އެފަދައިން އެކަން ކުރަން އުނދަގޫވެސް ވެދާނެއެވެ. އެހެންކަމުން، އެއާ ފްރަޔާއަކަށް އިންވެސްޓްކޮށްލުމާއި، ތަރުކާރީއާއި މޭވާ ފަސޭހައިން ކޮށޭނެ އެކި އިކުއިޕްމަންޓްސް ހޯދާލުން ބުއްދިވެރިއެވެ. އަދި ސެލެޑް ހަދާއިރުގައިވެސް ހުރިހާ ފަތްތަކެއް އެއްފަހަރާ ފަސޭހައިން ދޮވެލާ، ފެން ހިއްކާލެވޭނެހާ މޮޅު އަދި ބޭނުންތެރި ސާމާނު މިހާރު ބާޒާރުގައި ހުރިއިރު، މިފަދަ ކަމަކަށް މަޑުމަޑުން ލާރި އިންވެސްޓުކުރުންވާނީ ދުރުމުސްތަގުބަލަށް ބަލާއިރު މާ ބޮޑަށްވެސް ފައިދާހުރި ކަމަކަށެވެ.\nއެހެންކަމުން، މާ ބޮޑު މަސައްކަތެއްނުކޮށް ފަސޭހައިން ދިރިއުޅުމަށް މިފަދަ ހެޔޮ ބަދަލެއް ގެނެވޭކަމުގައިވާނަމަ މިއީ ކޮށްލަން ގައިމުވެސް ވަރަށް ރަނގަޅު ކަމަކަށްވާނެ އެވެ.\nއައްޒަގެ ވެޑިން ޑްރެސް ނިންމާލީ އެންމެ ދުވަހަކުން: ރަޒީ\nއެންމެން ކުޅުދިޔާކޮށްލި ޖިންޖާ ބޭކްސް!


Ice foshi bahattaigen aammu thanthaa mas vikkun manaa koffi - AO News\nއައިސް ފޮށި ބަހައްޓައިގެން ޢާއްމުތަންތާ މަސްވިއްކުން މަނާކޮށްފި\nއައްޑޫސިޓީގެ އެކި ސަރަޙައްދުތަކުގައި އައިސްފޮށި ބަހައްޓައިގެން ރޯމަސް ވިއްކުން ހުއްޓާލުމަށް އައްޑޫސިޓީ ކައުންސިލުން އަންގައިފިއެވެ.\nސިޓީކައުންސިލުން 25 މާރޗް 2020 ގައި ނެރުނު އިޢުލާނެއްގައި ބުނެފައިވަނީ ޢާއްމު ސަރަޙައްދުތަކުގައި އައިސްފޮށި ބަހައްޓައިގެން މަސްވިއްކުމާއި ހުއްދަ ނެތި ކާބޯތަކެތި ވިއްކުން ވަކިގޮތަކަށް އަންގަންދެން ހުއްޓާލުމަށް އަންގާ ކަމަށެވެ.\nއަދި މިއެންގުމާއި ޚިލާފުވާ ފަރާތްތަކަށް ޤާނޫނުގައި ކަނޑައެޅިފައިވާ ފިޔަވަޅުއެޅޭނެ ކަމަށްވެސް އެއިޢުލާނުގައި ބަޔާން ކޮށްފައިވެއެވެ.\nމިއީ ދުނިޔެއަށް މިހާރު ފެތުރެމުންދާ ކޮރޯނާ ވައިރަސް (ކޮވިޑް19 ) އާއި ގުޅިގެން އަޅާ ރައްކާތެރިކަމުގެ ފިޔަވަޅެއްގެ ގޮތުން މާރޗް 27 ވާ ހުކުރު ދުވަހުގެ ހެނދުނު 8 ން ފެށިގެން ކަނޑައެޅޭ ދުވަސްތަކުގައި އައްޑޫގެ އަވަށްތައް ޑިސްއިންފެކްޓް ކުރުމުގެ ޢަމަލީ މަސައްކަތް ފެށުމަށް ހަމަޖެހިފައިވާތީ ނިންމެވި ނިންމެވުމަށްކަމަށް ކައުންސިލްގެ އިޢުލާނުގައި ފާހަގަ ކޮށްފައިވެއެވެ.\nރާއްޖޭގައި މިހާތަނަށް ކޮވިޑް-19އަށް ޕޮޒިޓިވްވީ 13 މީހެކެވެ. އެއީ ކުރެއްދޫ ރިސޯޓްގެ ފަސް މީހަކާއި ބަތަލާ ރިސޯޓްގެ ދެ މީހުންނާއި ކުރަމަތި ރިސޯޓްގެ ދެ މީހުންނާއި އައިލެންޑް ސަފާރީގެ ދެ މީހުންނާއި އަނަންތާރާ ދިގު ރިސޯޓްގެ ދެ މީހުންނެވެ. މިއެންމެންނަކީ ވެސް ފަތުރވެރިންނެވެ. މީގެ ތެރެއިން މިހާތަނަށް 8 މީހަކު ވަނީ ފަރުވާއަށް ފަހު ބަލިން ރަނގަޅުވެފައެވެ.\nކޮރޯނާ ވައިރަސްކޮވިޑް-19އައްޑޫސިޓީ ކައުންސިލް


Dho?! Shuba ge Black Slam video ah YouTube gai Million views\nކެރަމް ކުޅުންތެރިން ކަމަށްވާ އިސްމާއިލް އަޒްމީން އާއި އޭނާގެ އަންހެނުން އައިމިނަތު ޝުބާ އާދަމްގެ ޔޫޓިއުބް ޗެނަލް "އެސްއެން ކެރަމް" އަށް އިއްޔެ އަކީ ބޮޑު ދުވަހެކެވެ. މި ޗެނަލްގެ ވީޑިއޯއަކަށް މިހާރު ވަނީ މިލިއަނަކަށް ވުރެ ގިނަ ވިއުސް ލިބިފަ އެވެ. އެއީ މިދިޔަ އަހަރު ވެސް ވަރަށް ގިނަ ބައެއްގެ ސަމާލުކަން ލިބުނު، ޝުބާ ބްލެކް ސްލޭމް ހަދާ ވީޑިއޯއެކެވެ.\nއެއް މިލިއަން ވިއުސް ލިބުނު، ޝުބާ ބްލެކް ސްލޭމް ހަދާ ވީޑިއޯ.\nކެރަމްގެ ދުނިޔޭގެ ރޭންކިން އަންހެނުންގެ ބައިން 8 ވަނަ ހޯދި ޝުބާ ބުނީ މި ވީޑިއޯ އެހާ ހިނގި ސަބަބެއް ކަމަށް އޭނާ އަށް ހީކުރެވެނީ އަންހެން ކުޅުންތެރިއަކު ސްލޭމް ހަދާތަން ފެނުމެވެ. ފިރިހެން ކުޅުންތެރިން ސްލޭމް ހަދާ ވީޑިއޯތައް ވަރަށް ގިނައިން ފެނެ އެވެ. އެކަމަކު ޔޫޓިއުބްގައި ވަރަށް މަދުން ނޫނީ، އަންހެން ކުޅުންތެރިއަކު ސްލޭމް ހަދާ ވީޑިއޯއެއް ނެތެވެ. ކެރަމްގައި ސްލޭމް ކިޔަނީ ކުޅެން ފަށާ ގޮތަށް އެ މީހެއްގެ ފޮތި ބައި ވައްޓައި ހުސްކޮށްލުމަށެވެ.\n"އަސްލު ދުވަހަކު ވެސް ހިޔެއް ނުކުރަން މި ވީޑިއޯއަށް އެއް މިލިއަން ވިއުސް ލިބިދާނެ ކަމަކަށް. ވަރަށް އުފަލުން ދެމީހުން ވެސް މި ތިބީ،" ފުރަތަމަ މި ޔޫޓިއުބް ޗެނަލް ހެދިއިރު ވެސް 100 ސަބްސްކްރައިބާސް ވެސް ނުވާނޭ ހީވި ކަމަށް ޝުބާ ބުންޏެވެ.\nދުނިޔޭގެ އެކި ހިސާބުން އެއް މިލިއަން މީހުން މި ވީޑިއޯ ބެލުމަކީ ބޮޑު ޝުބާ އަށް ބޮޑު އުފަލެކެވެ. ޝުބާ މީގެ ކުރިން "މިހާރު" އަށް ދިން އިންޓަވިއުއެއްގައި ބުނެފައިވަނީ ކެރަމް ވީޑިއޯތައް ހަދަން ފެށީ އާމްދަނީއެއް ހޯދަން ނޫން ކަމަށާއި އެކަމަކު މިހާރު އެއީ ކޮންމެވެސް ވަރެއްގެ އާމްދަނީއެއް ވެސް ލިބޭ ކަމަކަށް ވެފައިވާ ކަމަށެވެ. ޔޫޓިއުބަކީ އޭގައި އެ މީހަކު އަޕްލޯޑްކުރާ ވީޑިއޯތަކަށް ލިބޭ ވިއުސް އަށް ބަލައިގެން އޭގެ ބަދަލުގައި އާމްދަނީ ހޯދުމުގެ ފުރުސަތު އޮންނަ ޕްލެޓްފޯމެކެވެ.\nAzmeen aai Shuba: dhemafirin ge carrom gandu viral vefai!\nޝުބާމެންގެ ޗެނަލަށް މިހާރު 10،000 ވުރެ ގިނަ މީހުން ވަނީ ސަބްސްކްރައިބް ވެސް ކޮށްފަ އެވެ.\nމީގެ ހަތަރު އަހަރު ކުރިން، މި ޗެނަލް ހެދުމުގެ ކުރިން ވެސް މިދެމަފަރިން އެމީހުން ޕްރެކްޓިސް ކުރަމުންދާއިރު ހެދޭ ގޯސްތައް ބަލަން ވީޑިއޯ ކުރި އެވެ. ފަހުން ޕްރެކްޓިސްތައް ރެކޯޑްކޮށްފައި، އެއިން ބައެއް ވީޑިއޯތައް ޔޫޓިއުބަށް ލާން ފެށި އެވެ. މިލިއަން ވިއުސް ލިބުނު މި ވީޑިއޯގެ އިތުރުން މި ޗެނަލްގެ އެހެން ބައެއް ވީޑިއޯތަކަށް ވެސް ވަރަށް ގިނަ ވިއުސް ވަނީ ލިބިފަ އެވެ.


India Sifainge Veriyage Aailaa Ah Raees Ge Thauziya - Vaguthu\nގިނަ ދުވަސްތަކެއް ވަންދެން އިންޑިއާގެ އަސްކަރިއްޔާއަށް ހިދުމަތް ކޮށްފައިވާ ޑިފެންސް ޗީފް ބިޕިން ރަވާތް މަރުވުމާއި ގުޅުގެން، ރަވާތުގެ އާއިލާއަށް ރައީސުލްޖުމްހޫރިއްޔާ އިބްރާހިމް މުހައްމަދު ސާލިހް ތައުޒިޔާ ފޮނުއްވައިފިއެވެ.\nއުމުރުން 63 އަހަރުގައި އިންޑިއާގެ ޗީފް އޮފް ޑިފެންސް ސްޓާފް ޖެނެރަލް ރަވާތު މަރުވެފައިވަނީ މިއަދު ހިނގި ހެލިކޮޕްޓަރު ވެއްޓުމުގެ ހާދިސާގައެވެ. މި ހެލިކަޕްޓަރު ވެއްޓުނީ މިއަދު މެންދުރު 12:20 ހާއިރުއެވެ. ވެއްޓުނު މި ހެލިކަޕްޓަރުގައި 14 މީހަކު ތިބިއިރު، ރަވާތު އާއި އޭނާގެ އަންހެނުން ހިމެނޭހެން 13 މީހަކު މަރުވެފައިވެއެވެ.\nރައީސް ކުރެއްވި ޓްވީޓެއްގައި ވިދާޅުވީ، އިންޑިއާގެ ޗީފް އޮފް ޑިފެންސް ސްޓާފް ޖެނެރަލް ބިޕިންރަވާތް މަރުވި ހަބަރު އެއްސެވީ ފުން ހިތާމަޔާއެކުގައި ކަމަށެވެ.\n"2019 ވަނަ އަހަރު އޭނާ އާއި ބައްދަލުކުރެއްވުމުގެ ޝަރަފް އަޅުގަނޑަށް ލިބުން. އެއީ ހެން ހުރިހާ ކަމަކަށްވުރެ ބޮޑަށް އޭނާގެ ގައުމަށް ހިދުމަތްކުރި ތެދުވެރި ސިފައިންގެ މީހެއް،" ރައީސް ކުރެއްވި ޓްވީޓުގައި ވިދާޅުވެފައިވެއެވެ.\nSaddened to hear of the tragic passing of #India's Chief of Defense Staff General Bipin Rawat. I had the honor of meeting him in 2019 -atrue soldier who put service to his nation above all else.\nMy condolences to his family and the Indian nation for their loss. @HCIMaldives pic.twitter.com/cCfU9Vt9el\n— Ibrahim Mohamed Solih (@ibusolih) December 8, 2021\nއިންޑިއާގެ ފުރަތަމަ ޗީފް އޮފް ޑިފެންސް ސްޓާފްގެ މަގާމާ ޖެނެރަލް ރަވާތު، 63، ހަވާލުވެފައިވަނީ 2019 ވަނަ އަހަރުގެ ޖެނުއަރީ މަހުއެވެ. އޭނާ އަސްކަރިއްޔާއާއި ފުރަތަމަ ގުޅިފައިވަނީ 1978 ވަނަ އަހަރުއެވެ. އަދި އަސްކަރިއްޔާގައި 40 އަހަރު ވަންދެން ހިދުމަތް ކޮށްފައިވެއެވެ.\nޖައްމޫ އެންޑް ކަޝްމީރުގައި އަދި ޗައިނާގެ ބޯޑަރު ކައިރީގައި އޮންނަ ލައިން އޮފް އެކްޗުއަލް ކޮންޓްރޯލް ގެ އައްސޭރިފަށުގައި އަސްކަރިއްޔާގެ ކޮމާންޑަރުކަން ވެސް އޭނާ ކޮށްފައިވެއެވެ.\nޑިސެމްބަރު 8, 2021 20:08\nޑިސެމްބަރު 8, 2021 22:30\nޢިންސާނުންނާ ދޭތެރޭ އިހްސާން ތެރިވާށެވެ.\nމަރުޙޫމު ގެ ފުރާނަޔަށް ހެޔޮރަހްމަތް މިންވަރު ކޮށްދެއްވާށެ،\nޑިސެމްބަރު 8, 2021 22:37\nޥަރަށް ތާހިރެއްނު. ޢެކަލޭގެ ޝަހީދު ކޮއްލި މުސްލި މުންގެ އާއިލާތަކަށް ތައުޒިޔާ ކިޔާބަލަ.\nޑިސެމްބަރު 8, 2021 23:29\nކަލޯ ގަޔާ މާދަމާ ދެއް ފެންނާނީ ކެބިނެޓްގެ އެންމެންވެސް ހުދު ހެދުމުގައި ރޮވިފައި ތިއްބާ ކަންނޭގެ.\nޑިސެމްބަރު 8, 2021 23:52\nޜަައްޖެއިން މިވަރައްއެހަބަރުގެނެސްދެނީ އެއީމިއަވަޝުގެވެސްވެރިއެއްވީމަތަ؟ އޭނަގެ ބާރުވެރިކަމުގަ ކިތައްޖަރީމާހިންގީމިވީ40 އަހަރުތެރޭ އެކިގައުމުތަކުގެ ބޯޑަރުކާރީ އިންސާނުންނާ ދެކޮޅައް އޭނަ ގޮއްވިބޮމާ ޖެހިބަޑީގެ އަދަދުވެސް ޖަހާލިނަމަ\nޑިސެމްބަރު 9, 2021 07:34\nބޮޑުބުދަށް އަޅުކަން ކުރާ މީހަކު މަރުވެގެން ކޮން ތައުޒިޔާ އެއް ކިޔާކަށް މިކަލޭގެ އަކީ އުމުރު ދުވަހު ބުދަށް އަޅުކަން ކުރުމުގައި ދެމިހުރި މީހެއް\nޑިސެމްބަރު 9, 2021 08:56\n@ާިއިހްސާންތެރި: އިހްސާންތެރި ވުމަކީ ކަޝްމީރުގެ މުސްލިމުންނަށް އަނިޔާކުރަމުން ދިޔަ މީހަކަށް، ޚާއްސަކޮށް ކފަރަކަށް ދުޢާކުރުންތޯ؟ މުސްލިމަކު ތިގޮތަށް މަރުވެފައިވާ ކާފަރަކަށް ދުޢާކުރުމެއް ނޯވޭ.


Deso Dogg: Rapp Music ge Dhuniyeygai Raskan kurumah fahu, Syria ge Jihad ge Namoonaa Mujaahidhakah | #Dhiislam\nޖަރުމަނުގެ ކުރީގެ ރެޕް އާރޓިސްޓް ޑީސޯ ޑޮގް، މިހާރު އިސްލާމްވެ ބައިވެރިވެފައިވާ ސޫރިޔާގެ ޖިހާދުގައި އަނިޔާވެފައި\nޑީސޯ ޑޮގް: ރެޕް މިޔުޒިކްގެ ދުނިޔޭގައި ރަސްކަން ކުރުމަށްފަހު، ސޫރިޔާގެ ޖިހާދުގެ ނަމޫނާ މުޖާހިދަކަށް\n4 years ago | 1 comment| November 22, 2013\nރެޕް މިޔުޒިކަށް ދެވިހިފާފައިވާ މީހުންގެ ތެރޭގައި ޑީސޯ ޑޮގް ނުދަންނަ މީހަކު މަދުވާނެއެވެ. ނަމަވެސް، ޙަޤީޤީ ޑީސޯ ޑޮގް އަކީ ކާކުކަން މިއަދު ދުނިޔެއަށް ދައްކާލާފިއެވެ. ޑީސޯ ޑޮގްގެ ޝަޚްސިއްޔަތު ދުނިޔެއަށް ފެނިފައިވަނީ އޭނާ ރެޕް މިޔުޒިކްގެ ދުނިޔޭގައި ރަސްކަން ކުރިއިރެއް ނޫނެވެ. ނަމަވެސް، ޑީސޯ ޑޮގް އޭނާގެ ޝަޚްސިއްޔަތު ރަންއަކުރުން ކަނޑާ ނަގާފައިވަނީ މިޔުޒިކްގެ ދުނިޔެ ދޫކޮށް އިސްލާމްދީނުގެ ނޫރު ޙާޞިލްކުރި ހިސާބުން ފެށިގެންނެވެ. އިސްލާމްދީނުގެ ނޫރު އޭނާއަށް ލިބުނު ހިނދު، ދުނިޔޭގެ މަޖަލާއި ރަނުގެ ދަޅަތަކަށް އޭނާ ފުރަގަސްދިނެވެ. އަދި އިސްލާމްދީނުގެ ދަޢުވަތު ނެގެހެއްޓުމަށް ޖަރުމަނު ވިލާތުގައި އޭނާ މަސައްކަތް ފެށިއެވެ. އެންމެ ފަހުން، އޭނާ މި ފަނާވަނިވި ދުނިޔެއަށް ފެނިގެން އެދިޔައީ ސޫރިޔާގެ ޖިހާދުގައި ހިތްވަރުގަދަ ސިންގާއެއް ފަދައިން ޖިހާދުކުރި މުޖާހިދެއްގެ ގޮތުގައެވެ. އޭނާ ޝަހީދުވެއްޖެކަން ނުވަތަ ނޫންކަން މިހިނދަށް ޔަޤީންވެފައި ނުވިޔަސް، ލިބިފައިވާ ބޮޑު ޒަޚަމްގެ ސަބަބުން އޭނާ ޝަހީދުވިޔަސް އޭނާ މި ފަނާވަނިވި ދުނިޔެ ދޫކޮށް ދާނީހީ ޣާފިލްވެފައިވާ މުސްލިމް ޒުވާނުންނަށް ޑީސޯ ޑޮގް ގެ ޙަޔާތުން އެތައް ޢިބްރަތެއް ދޫކުރުމަށްފަހުއެވެ.\nޑީސޯ ޑޮގް އުފަންވެފައިވަނީ ޖަރުމަނުވިލާތުގެ ވެރިރަށް ބާރލިންގެ ޑިސްޓްރިކްޓެއްކަމުގައިވާ ކްރުޒްބާރގްގައި 1975މ ގައެވެ. އޭނާގެ މަންމައަކީ ޖަރުމަނުމީހަކަސް، އޭނާގެ ބައްޕައަކީ ގާނާ ދަރިކޮޅުގެ ކަޅު ނަޞްލުގެ މީހެކެވެ. ޑީސޯ ޑޮގް، ނުވަތަ އޭނާ އަޞްލު ނަމުން ކިޔާނަމަ ޑެނިސް މަމަޑޯ ޖާރހާޑް ކުސްޕާރޓް ގެ ޢުމުރުން ވަރަށް ޅަދުވަސްވަރު އޭނާގެ ބައްޕަ އޭނާ އާއި އޭނާގެ މަންމަ ދޫކޮށް ދިޔައެވެ. ހުޅަނގުގެ މުޖްތަމަޢުތަކުގައި ޢާއްމުވެފައިވާ ޢާއިލާތައް ރޫޅުމާއި ވަރީގެ ޝިކާރައަކަށް ތުއްތު ކުސްޕާރޓް ނުވަތަ ފަހުން މުޅި ދުނިޔެއަށް މަޝްހޫރުކަން ހޯދި ޑީސޯ ޑޯގް ކުޑައިރު ވިއެވެ. އޭނާގެ ބައްޕަ ވަކިވެދިޔުމުން އޭނާގެ މަންމަ ދެން ކައިވެނި ކުރީ އެމެރިކާގެ އަސްކަރީ އޮފިސަރަކަށެވެ. އޭނާގެ ދޮން ބައްޕައާއެކު ޑީސޯ ޑޮގް އަށް މާ އަމާންކަމާއެކު އުޅެވޭ ގޮތެއް ނުވިއެވެ. ހުޅަނގުގެ އެހެން މަޝްހޫރު ލަވަކިޔުންތެރިންނާއި މިޔުޒީޝަނުން ފަދައިން ޑީސޯ ޑޮގްވެސް އޭނާގެ ޢާއިލީ ދިރިއުޅުމުން އޮތީ މާ ތުއްތު އިރުއްސުރެ ފެއިލްވެ ރޫޅިފައެވެ.\nއޭނާ އެންމެ ފުރަތަމަ މިޔުޒިކްގެ ދުނިޔެއަށް ނުކުތީ 1995 ގައެވެ. ނަމަވެސް، އޭރު އޭނާއަށް ލިބެމުން ދިޔަ ތަރުހީބަށާއި މަޝްހޫރުކަމަށް ވަނީ ވަރަށް ބޮޑު ހުރަހެއް އެޅިފައެވެ. އެއީ އޭނާ އޭރު ވޭތު ކުރަމުން ދިޔަ މަގުމަތީގެ ދިރިއުޅުމެވެ. ކުށުގެ މާހައުލެވެ. ޢާއިލާގެ އިހުމާލެވެ. އެކުވެރިންގެ ނުފޫޒެވެ. ކުރުގޮތަކަށް ބުނަނީ ނަމަ، މިޔުޒިކްގެ އަނދިރި ފަރާތެވެ.\nޑީސޯ ޑޮގް ފަހުން އިސްލާމްވުމަށްފަހު ދީފައިވާ ބަސްދީގަތުމެއްގައި ޖަރުމަނުގެ ޣައިރުމުސްލިމުންނަށް ނަޞޭހަތްދެމުން ބުނެފައިވެއެވެ.\n“އަހަރެން ކުޑައިރު އަހަރެން އަޑުއަހާ އުޅުނީ އެމެރިކަން ގެންގްސްޓާ-ރެޕް މިޔުޒިކް. އަހަރެން ތިބާގާތު ބުނަން، އަހަރެންގެ ހުރިހާވެސް ހަލާކަކަށް ވެގެން ދިޔައީ މި މިޔުޒިކް. އެ ހީވާނީ އެކްޝަން ފިލްމެއް ހެން. ނުކުންނަ ކޮންމެ އާ ރިލީޒް އަކީ ފިލްމެއް. އަދި ދެނެގަންނަން ޖެހޭ ކަމަކީ، އަހަރެމެން ކުޑަކުދިންނަށް މިކަންކަން ކިޔާދޭނެ ބަޔަކު ނެތް. އަހަރެމެންގެ މައިންބަފައިން އަހަރެމެން ގާތު ނުބުނޭ އެކަހަލަ މިޔުޒިކް އަޑު ނާހާށެކޭ. ކޮންމެވެސް ވައްތަރަކަށް، އޭރު އަހަރެމެން ދިޔައީ އެ ރެޕް މިޔުޒިކްކުޅުންތެރިންނަށް އަޅުވެތިވެވި އެމީހުން ނަމޫނާއަކަށް ބަލަމުން. އަހަރެމެން ދެކުން ގޮތުގައި، އެމީހުންނަކީ އެންމެ މަތީ މީހުން، އަޞްލު އަދި އެއީ އެންމެ ދަށު މީހުންކަމުގައި ވިޔަސް. އެމީހުން އެއީ ޑްރަގް ބޭނުންކުރާ މީހުން. އެހެންވެ އަހަރެމެންވެސް ޑްރަގް ބޭނުންކުރީ. އަދި އެމީހުން ވައްކަން ކޮށްފިއްޔާ، އަހަރެމެން ހަމަ އެއްވެސް ޝައްކެއް ނެތި އެކަމަށް އަރައިގަންނާނެ. އެމީހުންނަކީ އަހަރެމެންގެ މަންމަ އަދި ބައްޕަގެ މަޤާމުގައި ތިބި މީހުން. އަހަރެމެންގެ މަންމަމެނާއި ބައްޕަމެން ދިޔައީ މުޅި ދުވާލު މަސައްކަތްކުރުމުގައި ހޭދަކުރަމުން. އެހެންކަމުން އެމީހުންނަށް އަހަރެމެން ތަރުބިއްޔަތެއް ނުކުރެވުނު. އެހެންވެ، އަހަރެމެން އަހަރެމެންގެ ބެލެނިވެރިންކަމުގައި ނެގީ ކޮންބައެއްތޯ؟ އެއްކަލަ އާ މިޔުޒިކް ވީޑިިޔޯ ހެދި އައިސް ކިޔުބް، ނޫނީ ޓޫޕަކް ނޫނީ ޑޮކްޓަރ ޑްރޭ ނޫނީ އަނެއް ނަމެއް. ތިބާ ހިތަށް އަރުވާލަންވީ މިއީ ފުރާވަރުގެ ދުވަސްތައް ހޭދަވެގެން ދިޔަ ފަދަ ގޮތް. ތިބާގެ މޫނުގައި ފުރަތަމަ އޮށާނަ އަޅާ، މޫނުމަތީގެ އިސްތަށިތައް ދިއްކޮށްލާ ތިބާގައިން ދަލުގެ ވަސް ދުވަން ފަށާ ހިސާބަށް ދާއިރު (ފުރާވަރަށް އަރާ އިރު)، ތިބާ ހުންނާނީ އެމިޔުޒިކްގެ ހުރިހާ ކަމެއް ޤަބޫލުކޮށްލައިގެން. އެންމެ ފަހުގެ ނަތީޖާއަކީ، ތިބާ ސިފަކުރެވިފައިވާނީ ތިބާ އަބަދާ އަބަދު އެއެއްޗެއްސެއް ގާތް ކޮށްލައިގެން ގެންގުޅުނު އެއްޗެހިންކަމުގައިވުން. އެގޮތަށް، އަހަރެންވެސް އެންމެފަހުން ގޮސް ނިމުނީ ޖަލަށް ވަންނަން ޖެހިގެން! އެމީހުން މިޔުޒިކްގައި ދައްކާދިން ކަންކަން އަހަރެން ދިޔައީ މީހެއްގެ ގޮތުގައި ދައްކައިދެމުން. އަހަރެން ވެގެން ދިޔައީ އެމީހުންގެ މިޔުޒިކްގެ އުފެއްދުމަކަށް!”\nތެދެކެވެ. ޑީސޯ ޑޮގް ގެ ޙަޔާތުގެ ކުރީކޮޅުގެ ދުވަސްތައް ހޭދަކޮށްފައިވަނީ ތަކުރާރުކޮށް ކުށްތަކަށް އަރައިގަތުމުގައެވެ. އޭނާ އެތައް ފަހަރަކު ޖަލަށް ލާފައިވެއެވެ. އެތައް ކުށެއްގައި ހައްޔަރުކޮށްފައިވެއެވެ. މަސްތުވާއެއްޗެއްސާއި ދުނިޔޭގައި ލެއްވިހާ ކުށެއް ޢާއްމުވެފައިވާ މާޙައުލެއްގައި އޭނާ ހެދި ބޮޑުވަމުން އައީ އެތަންތަނުން ބުރާނެ އެންމެ ގިނަ އަޅިއެއް ގަޔަށް ބުރާފައިވާ މީހެއްކަމުގައި ފަޚުރުވެރިވެގެންނެވެ. އޭރު މީހަކު އޭނާ އިޞްލާޙްކުރުމުގެ ނިޔަތުގައި އޭނާއަށް ބަލާލައިފިނަމަ، އުއްމީދު ސުމަކަށް ދާނެކަމީ ޝައްކެއް އޮތްކަމެއް ނޫނެވެ. ނަމަވެސް، ބުއްދިވެރީން ބުނެއުޅެއެވެ. “ކޮންމެ ކުށްވެރިއެއްގެ މުސްތަޤްބަލެއް ވެއެވެ. އަދި ކޮންމެ އަޅުވެރިއެއްގެ މާޟީއެއްވެއެވެ.” ކުށުން ތަތްތެޅިފައިވާ ޑީސޯ ޑޮގް އަށް އޭނާގެ މުސްތަޤްބަލް ހުޅުވާލަދިނީ އަލި އަލި ދޮރެކެވެ.\n20 އަހަރުގައި ލަވައާއި މިޔުޒިކްގެ ދުނިޔެއަށް ނުކުތުމަށްފަހު އޭނާ އެތައް ލަވައެއް ކިޔާ އެތައް މީހަކާއެކު ލަވަކިޔާފައިވެއެވެ. އެތައް ޝޯއެއް ފަޅުފިލުވާލަދީފައިވެއެވެ. އެތައް ޓޯއެއް ދުނިޔެ ވަށާ އަޅާފައިވެއެވެ. އެހެން ގޮސް 2006 ވަނަ އަހަރެވެ. އެފަހަރުވެސް ކޮންމެވެސް ކުށެއްކޮށްގެން އޭނާ ޖަލުން ނެރުނު ތަނާހެން ކަހަލަ ގޮތަކަށް އޭނާ އޭނާގެ ފުރަތަމަ އަލްބަމް “މަރްޑާ ކޮކްޓެއިލް ވޮލިއުމް 1” ބާޒާރަށް ނެރުނެވެ. އޭނާގެ މިޔުޒިކް ކެރިއަރ ކުރިއަރައިގެން ދިޔައީ އެހިސާބުންނެވެ. އެއަށްފަހު 2009 ވަނަ އަހަރާ ހަމައަށް އޭނާ އިތުރު3އަލްބަމްވެސް ނެރުނެވެ.\nނަމަވެސް އެހުރިހާ ދުވަހަކު އޭނާ ހުރީ، އަނދިރިކަމުގެ ތެރޭގައެވެ. އޭނާ އޭނާގެ ލަވަތައް މެދުވެރިކޮށް ފަތުރަމުން ދިޔައީ އޭނާގެ ބޮލަށް ވެރިވެފައިވާ ޝައިޠާނީ ޚިޔާލުތަކެވެ. އޭނާ އަލިކަމާއި ހިދާޔަތާމެދު ވިސްނާލާ ނަފްސު މުރާޖަޢާކޮށްލަން މެދުވެރިވީ 2010 ވަނަ އަހަރު ހިނގި ނުރައްކާތެރި ކާރު އެކްސިޑެންޓަކުން އޭނާ ސަލާމަތްވުމުންނެވެ. އެހިސާބުން އޭނާ ބިނާކުރަމުން ދިޔަ ކާމިޔާބު ރެޕް މިޔުޒިކްގެ ކެރިއަރ ދޫކޮށްލިއެވެ. އަދި މުޅި ދުނިޔެއަށް އޭނާ އިސްލާމްވީކަން އަންގާ ވީޑިޔޯއެއް ނެރުނެވެ.\n2010 ވަނަ އަހަރުވެސް އޭނާގެ އާ ލަވަތައް ބާޒާރަށް ނުކުތެވެ. ނަމަވެސް 2010 ވަނަ އަހަރުގެ ފަހުކޮޅު އޭނާ އިސްލާމްވިކަން މުޅި ދުނިޔެއަށް އިޢުލާން ކުރިއެވެ. އެހިސާބުން ވަގުތުން އޭނާގެ ޙަޔާތުގެ ނަވުގެ މިސްރާބު ބަދަލުކޮށްލިއެވެ. އޭނާ އެހިސާބުން ވެގެން ދިޔައީ މިޔުޒިކްގެ ނުރައްކަލާއި ގެއްލުން ޒުވާނުންނަށް ބަޔާންކުރުމުގައި އަވަދިނެތި މަސައްކަތްކުރަމުން ދިޔަ ދާޢީއަކަށެވެ. ޖަރުމަނުގެ މުސްލިމް އާބާދީތަކަށާއި ޣައިރު މުސްލިމް އާބާދީތަކަށްވެސް އޭނާގެ ދަޢުވަތު ފަތުރާލާފައިވިއެވެ.\nމިއަދު އޭނާގެ އަމިއްލަ ލަވަތައް އަޑު އަހާލާއިރު އޭނާ ހިތަށް އަރަނީ ކީކޭތޯ؟ ސުވާލުކުރެވުމުން، ޑީސޯ ޑޮގް ވަރަށް ތެދުވެރިކަމާއެކު ބުނެފައިވެއެވެ. “ބޮޑު ފޮއްޓެއް ފުރާ ހުރިހާ ސީޑީތަކެއް އަހަރެން އުކާލައިފިން. މިހާރު އަހަރެން އެއްވެސް ވަރަކަށް މިޔުޒިކް އަޑެއް ނާހަން. ﷲ ސުބުޙާނަހޫ ވަތަޢާލާ އަހަރެންނަށް މިހާރު ދައްކަވާފައިވަނީ އެހެން މަގެއް. އެހެންވެ މިހާރު އަހަރެން ކުރާ ކަމަކީ، ޒުވާނުންނަށް މި މެސެޖެއް ފޯރުކޮށްދެނީ، އެމީހުން އެ އަރައިގެން ތިބި އުސް އަސްތަކުން ފައިބާ ޙައްޤަށް އެނބުރި އާދޭތޯ. އަހަރެން ހަނދާންކޮށްދެން. އަހަރެން އިންޒާރުކޮށްދެން. އަހަރެން ޚާއްޞަ ކަންކަމަށް އެމީހުންގެ ސަމާލުކަން އަމާޒުކުރުވަން. މިއީ ކޮންމެހެން އެމީހުންނަށް އިސްލާމްދީނުގެ އަމުރުތައް ކުރުވުމެއް ނުވަތަ މަޖްބޫރުން އެއްވެސް ކަމެއް ކުރުވުމެއް ނޫން! އަހަރެން މި މަސައްކަތްކުރަނީ ރިވެތި އަޚްލާޤާއި ރީތި އަދަބާއި ހެޔޮ ގޮތް ފެތުރޭތޯ.”\nޑީސޯ ޑޮގް ނުވަތަ އޭރު އަބޫ މަލީޤްގެ ނަމުން މަޝްހޫރު ވެގެން ދިޔަ މި ދާޢީއަށް އޭނާ ފަތުރަމުން ދިޔަ އަސަރުގަދަ ދަޢުވަތުގެ ސަބަބުން ބޮޑެތި އިމްތިޙާނުތައް ކުރިމަތިވިއެވެ. ނަމަވެސް އަބޫ މަލީޤް، އާދެ ދުނިޔެ ކުރިން ދެކެފައިވި ކުށްވެރި ލަވަކިޔުންތެރިޔާ ޑިސޯ ޑޮގް ދިޔައީ އޭނާއަށް އަލިކަން ލިބުނު އަލީގެ އަލިކަން އަނދިރީގައި ޣާފިލްވެފައި ތިބި މީހުންނަށް ފޯރުކޮށްދިނުމުގައި ހަށިގަނޑާއި ފުރާނައިން ޤުރުބާންވަމުންނެވެ. އޭނާގެ ދަޢުވަތުގެ ސަބަބުން ގިނަ ބަޔަކު އިސްލާޙްވެ ޙައްޤުދީނުގެ ހިޔަލުގެ ދަށަށް ވަންނަމުން ދިޔައެވެ. މިކަމުގެ ސަބަބުން، ޑިސޯ ޑޮގް އަކީ ޓެރަރިޒަމްއަށް ވާގިވެރިވާ މީހެއްގެ ލޭބަލް ޖަރުމަނުގެ ސަރުކާރުގެ ފަރާތުން ޖެހިއެވެ. ގިނަ ބަޔަކަށް އަބޫ މަލީޤްގެ ޖާދުވީ ދަޢުވަތު ލިބިގެން ދިޔުމަށް މިކަމުން ކޮންމެވެސް ވަރެއްގެ އުނދަގުލެއް ކުރިމަތިވި ނަމަވެސް، އަބޫ މަލީޤް އޭނާގެ މަސައްކަތް ކުރިއަށް ގެންދިޔައެވެ.\nއޭނާ ދީފައިވާ އިންޓަރވިއުއެއްގައި އެއް ފަހަރު ބުނެފައިވެއެވެ. “ޙަޤީޤަތުގައި އަހަރެން ޤަބޫލުކުރަނީ، އަހަރެންނާމެދު މީސްތަކުން ގޯސްގޮތްގޮތަށް ދެކުމަށް ބޭނުންވާ ބަޔަކީ މީޑިޔާއާއި (ޖަރުމަނުގެ) ސަރުކާރޭ. އެހެންވެގެން އެމީހުން ކަންކަން ބަދަލުކޮށްގެން އޮޅުވާލައިގެން އެފަތުރަނީ. އަހަރެން ތިބާއަށް މީގެ މިސާލެއް ކިޔާދޭނަން. ހަމްބާރގް ގައި ހުންނާނެ މިސްކިތެއް. ކުރީ ފަހަރެއްގައި އަހަރެންގެ ލެކްޗަރއަކުން ދިމާވި އަޚުންކޮޅަކާ ބައްދަލުކޮށްލަން އެތަނަށް ދާން އަހަރެން ބޭނުންވި. އަހަރެން އެއަޚުން ގާތު ބުނިން އަހަރެން އެމީހުންގެ މިސްކިތަށް ވެސް ގޮސްލަން ބޭނުމޭ. އެތަނުގެ ވެސް ޒުވާނުންނާ ބައްދަލުކޮށްލާ ވާހަކަ ދައްކާލަން. އަހަރެން ހުވާކޮށްފަ މިބުނަނީ، އަހަންނަށް ދެން ރައްޓެއްސަކު ގުޅާފަ ބުނެފި އަހަރެންގެ ވާހަކަ ނޫހުގައި އެބަ އޮތޭ. އަހަރެން އޭނާ ގާތު ބުނިން އޭގައި އަހަރެންނާ ބެހޭ ގޮތުން ލިޔެފައި އޮތީ ކީކޭހޭ. ދެން އޭނާ ބުނީ އެމީހުން އަހަރެންނަށް ލިޔެފައި އޮތީ ‘ޖިހާދަށް ގޮވާ ނަފްރަތު ފަތުރާ ވާހަކަދައްކާމީހާ’ އޭ! (ހީލުމަށްފަހު އަނެއްކާވެސް އޭނާ ވާހަކަ ދައްކަން ފެށިއެވެ.) އަޞްލުވެސް ހަމަ، ހުރިހާ ނޫސްތަކެއްގައިވެސް މުޅިން އޮތީ އެވާހަކަ. އެމީހުން އޭގައިވެސް ޖަހާފައި އޮތީ ސެޕްޓެމްބަރ 11 ގައި ގޮއްވާލި ޓްވިން ޓަވަރ ގެ ފޮޓޯއަކާއި މިސްކިތެއްގެ ފޮޓޯއަކާއި ދެން އަހަރެންގެ ފޮޓޯތަކުން ފޮޓޯއެއް. އަހަރެން އަޞްލު ވަރަށް ދެރަވި، އެގޮތަށް އެމީހުން މީސްތަކުން ބިރުގެންނެވީތީ. ސަބަބަކީ، ތިބާއަށް އެއްޗެއްގެ ޙަޤީޤަތް ނޭނގިއްޖެނަމަ، އެއެއްޗަކުން ދުރުވާނެތީ.”\nކުށްވެރިއެއްގޮތުގައި މުޅި ޙަޔާތް ހޭދަކުރަމުން ދިޔައިރުވެސް ލަވާގެ ދުނިޔޭގައި ރަސްކަން ކުރަމުން ދިޔައިރު ޑިސޯ ޑޮގް އަކީ މީޑިޔާއިން ސިފަކޮށްފައިވާ ސެލެބްރިޓީއެކެވެ. އެތައް ބައެއްގެ ނަމޫނާ ރޯލް މޮޑެލްއެކެވެ. އެންމެންގެ ތާއީދާއި ރުހުން ލިބިފައިވާ މީހެކެވެ. އޭނާގެ ގޯސްކަންކަމާއި ކުށްތަކަށް ޙަމްދަރުދީއާއި ރުހުމުގެ ނަޒަރުން ބަލާލެވިފައިވާ މީހެކެވެ. ނަމަވެސް އިސްލާމްވެ، ޙައްޤު ބަޔާންކުރަން ފެށުމާއެކު އެމަންޒަރު މުޅީން ބަދަލުވެގެން ހިނގައްޖެއެވެ. މިކަން އެންމެ ރަނގަޅަށް ދެނެގެން ހުރި މީހަކީ ޚުދު ޑިސޯ ޑޮގްއެވެ. ރެޕާރ އެއްގެ ގޮތުގައި އުޅުންއިރު، ޖަރުމަނުގެ ޖާސޫސީ ޚިދުމަތުގެ ފަރާތުން ޑިސޯ ޑޮގް އަށް ފާރަލާފައިނުވާއިރު، އޭނާ އެކަން ހުއްޓާލުމުން އޭނާއަށް ފާރަލަމުން އެގެންދަނީ ކީއްވެތޯ އެއް ފަހަރު އޭނާއަށް ސުވާލުކުރެވުނެވެ.\nއޭނާ ބުނެފައިވެއެވެ. “ބައްލަވާ! ޖާސޫސީ ޚިދުމަތަށް މައްސަލައަކަށް ވެގެން މިއުޅެނީ އަހަރެން ނަމާދުކޮށް އަދި އިސްލާމްދީނުގެ ރިސާލަތު މީސްތަކުންނަށް ފޯރުކޮށްދޭތީ. ނަބިއްޔާ މުޙައްމަދު (ޞައްލަﷲ ޢަލައިހި ވަސައްލަމް) ވެސް އިސްލާމްދީނުގެ ރިސާލަތު ފޯރުކޮށްދެއްވުމުން އެހެންވި. އަހަރެން އިސްލާމްދީނުގެ މެސެޖް ފޯރުނުކޮށްދީ ނުވަތަ އެދީނުގެ ވާހަކަ ނުދައްކާ ހުންނަހާ ހިނދަކު އަހަރެންނަކީ އެމީހުންގެ ނަޒަރުގައި އެއްވެސް މައްސަލައެއް ހުރި މީހެއް ނޫން! އެހެނަސް މިހާރު، އަހަރެންނަކީ އެމީހުންގެ ނަޒަރުގައި ކުށްވެރިއެއް. ސަބަބަކީ ހަމައެކަނި އަހަރެން ޤުރުއާނަށް ތަބާވާކަން. ސަބަބަކީ ހަމައެކަނި އަހަރެން އިސްލާމްދީން ފަތުރަން އުޅޭކަން. (އިންޓަރވިއު ކުރާ ޣައިރު މުސްލިމް މީހާއަށް މުޚާޠަބްކޮށް ދެން ބުންޏެވެ.) އަދި ތިބާގެ އޮވެދާނެ ސުވާލުތަކަށް އަހަރެން ޖަވާބުދޭން މަސައްކަތްކުރާކަން. އެހާރުން ދެން ފަހަރެއްގައި ތިބާގެ ސަލާމަތް ބުއްދި ތިބާ ގާތު ބުނެފާނެ، “އިސްލާމްދީނަކީ މިއީ އަޞްލުވެސް ރަނގަޅު އެއްޗެކޭ. އަހަރެން އަހަރެންނަށްޓަކާ މީތި ޤަބޫލުކުރާނީއޭ.” އެކަމަކު އެމީހުން ބޭނުމެއް ނުވޭ މިހެން ވިޔަދޭކަށް. އެމީހުން ބޭނުންވަނީ، ތިބާ އެސުވާލުތަކާއެކު އެއަށް ޖަވާބު ލިބިނުދީ ހުންނަން. ދެން އެހެން ހުއްޓާ ކޮންމެވެސް ދުވަހަކުން ސައްދޯއް ތެރެއަށް ވެއްޓޭނީ. ދެން އެނިމުނީ.\nއެކަމަކު އަހަރެން ބޭނުންވަނީ ތިބާ ވާން މިސާލަކަށް ޔޫސުފް ފަދައިން. އޭނާ އަހަންނާއެކު އެއްކޮށް ނަމާދަށް ދާނެ. އޭނާއަށް ކަމެއް ދަމެއް ބޮޑުވެއްޖެއާ އަހަރެންނަށް ގުޅާފަ އަހާނެ، އެއީ ވަރިހަމަ ކޮންމެ ގަޑިއަކަސް. އޭނާ އަހަރެންނާއެކު މައްކާއަށް ދާނެ. އޭނާ އަހަރެންނާއެކު ރޯދަ ވީއްލާނެ. ދެން އަހަރެމެން ކައި، އާއިލާއާއެކު ވަގުތު ހޭދަކޮށް، ތަޢުލީމް ހޯދާ، އެކީގައި އިސްލާމްދީން ފަތުރާނީ! އެމީހުން މިކަން ވާކަށް ބޭނުމެއް ނޫން….. އެކަމަކު މިއީ އަހަރެން ބޭނުންވާ ގޮތް!” ދެން ތައުބާވެފައިވާ ކުރީގެ އެމަޝްހޫރު ލަވަކިޔުންތެރިޔާ ހިނިތުންވެލުމަށްފަހު “ސަލާމް” އޭ ބުނެލައެވެ.\nތެދެކެވެ. ކުރިން، މުޅި ގައިގައި ޓެޓޫ ޖަހައިގެން، ފާޅުގައި މަސްތުވާތަކެތި އިސްތިހާރުކުރަމުން ޝައިޠާނީ މިޔުޒިކްގެ ތެރޭގައި ޣަރަޤުވެފައި ހުރެ، ޅަޒުވާން ސިކުނޑިތަކަށް އެކަންކަން ފަތުރަމުން ދިޔައިރު، އެއީ އެންމެންވެސް ބަލައިގެންފައިވާ ފަންނާނެކެވެ. ނަމަވެސް، އެކަންކަމުން ތައުބާގެ ތައުހީދުގެ ދިދައެއްގެ ކުރިއަށް އަރާހުރެ، މޫނުމަތީން އިސްލާމްދީނުގެ ސާފު ކަމާއި އުޖާލާކަން ފާޅުކުރަމުން ހުރެ ދީނަށް ގޮވާލުމުން އޭނާގެ ސޫރައަކަށް މީޑިޔާގައި ކުރަހާލީ ވަރަށް ނުބައި ތަޞްވީރެކެވެ. އޭނާއާއި އޭނާ އެދީނަކަށް ދަޢުވަތު ދެމުންދިޔަ ދީނަށްވެސްމެއެވެ.\nއިސްލާމްދީން ޤަބޫލުކުރުމަށްފަހު، ޑިސޯ ޑޮގް ގެ ޙަޔާތް މުޅީން ހެޔޮ ބަދަލަކުން ބަދަލުވިއެވެ. އިސްލާމްދީނުގެ ބޮޑު ޢާއިލާގެ ތެރެއަށް އިތުރު ވެގެން މިދިޔައީ އިތުރު މެމްބަރެކެވެ. ދުނިޔޭގެ އެންމެ ދުރުގައިވާ ނުދަންނަ މުސްލިމް މީހާއަކީވެސް މިއަދު ޑިސޯ ޑޮގްގެ އަޚަކަށް ނުވަތަ އުޚްތަކަށް ވީއެވެ. ދުނިޔޭގެ އެކި ކަންކޮޅުތަކުގައި މުސްލިމުން ތަޙައްމަލުކުރަމުންދާ ނިކަމެތިކަން، މުސްލިމް އަޚެއްގެ ޙައިޘިއްޔަތުން މިހާރު ޑިސޯ ޑޮގްވެސް ތަޙައްމަލުކުރަމުންދިޔައެވެ. އޭނާގެ ހުނަރުވެރިކަން ބޭނުންކޮށްގެން އެކަންކަމަށް ވެވެން އޮތް ޤުރުބާނެއް ވާން އޭނާ ހުރީ ތައްޔާރަށެވެ. ރެޕް މިޔުޒިކްގެ ޝައިޠާނީ ޢަމަލު ދޫކޮށްލުމަށްފަހު، އޭނާ ދެން ވެގެން ދިޔައީ އެމުސްލިމުންގެ ޙާލަތު ބަޔާންކޮށް މީސްތަކުންގެ ތެރޭގައި ހޭލުންތެރިކަން ފަތުރަން އިސްލާމީ ނަޝީދު (މަދަހަ) އުފައްދާ ފަރާތަކަށެވެ. އަދި ހުޅަނގުގެ އަނިޔާވެރިކަން ތަޙައްމަލުކުރަމުންދާ މުސްލިމުންގެ ޙާލަތާމެދު މީސްތަކުން ޙަމްދަރުދީވުމަށް އޭނާ ވަކާލަތުކުރަމުން ދިޔައެވެ.\nޙައްޤު ބަޔާންކުރުމުގައި ޑީސޯ ޑޮގް ވެގެން ގޮސްފައިވަނީ ޖެހިލުން ކުޑަ ނަމޫނާއަކަށެވެ. އެމެރިކާގެ ނޫހަކަށް އެއްފަހަރު އޭނާ ދިން ބަސްދީގަތުމެއްގައި ބުނެފައިވެއެވެ. “އަހަރެންގެ އަޑު ބޭނުންކޮށްގެން މީސްތަކުންނަށް ޙައްޤު ބަޔާންކޮށްދިނުމަކީ އަހަރެންގެ ޒިންމާއެއް. އަދި ޙައްޤަކީ، ޖިހާދަކީ ޒިންމާއެއްކަން.”\nޑީސޯ ޑޮގްގެ ޖިހާދީ ނަޝީދު (މަދަހަ)ތަކަކީ، އޭނާ ބުނާ ގޮތުން މުސްލިމުން ދިފާޢުގައި ތެދުވުމުގެ ޙައްޤު އޮންނަން ޖެހޭކަން ހާމަކުރުމަށް އޭނާ ބޭނުންކުރާ ވަޞީލަތެކެވެ.\nއިންޓަރވިއުއެއްގައި އެއްފަހަރަކު އޭނާ ބުނެފައިވެއެވެ. “އަހަރެން ޤަބޫލުކުރާ ގޮތުގައި އިސްލާމީ ގޮތްތަކަށް ރެޕްކުރާ މީހެއް، އަނިޔާވެރިކަމަށް ގޮވާލާނަމަ، އޭނާ ހަމަ ޔަޤީނުންވެސް އެމާނަކުރަނީ ދިފާޢުވުމުގެ ވާހަކަ. އަހަރެންވެސް ވާނެ ޢިރާޤު ހަނގުރާމައަށް “އެންޖެލްސް ކްރައި ބްލެކް ބްލޫޑް” ކިޔާ ލަވައެއް ހަދާފައި. އޭގައި އަހަރެން ގޮވާލާފައިވާނެ އެއްބައިވަންތަކަމަށާއި، ދިފާޢަށް މަސައްކަތްކުރުމަށް. އަހަރެން ޤަބޫލުކުރަނީ އެއީ ހަމަ އެކަން ކުރަން އެންމެ ރަގަޅު ގޮތެއްކަމަށް. އަހަރެންނެއް ނުބުނަން މީހަކު މިތާ ޖަރުމަނުގައި މީހުން ކަތިލާށެކޭ. އަދި މިތާ ރުޅިވެރިކަމާއި ނަފްރަތު އުފައްދާށެކޭ ވެސް. އެކަމަކު އަހަރެން މިބުނަނީ މީހުންގާތު ކިޔާދޭން ޖެހޭ އެޤައުމުތަކުގައި އެކަންކަން ވަމުންދާގޮތް. އެކަން އެނގުން އެއީ އެމީހުންގެވެސް ޙައްޤެއް!”\nޑީސޯ ޑޮގް ނުވަތަ ފަހުން ކިޔާ ގޮތުން ނަމަ އަބޫ މަލީޤް އޭނާގެ ޤަބޫލުކުރުން ބަޔާންކޮށްދޭން ލިބޭ ފުރުޞަތެއްގައި ވަރަށް ރަނގަޅަށް ހާމަކޮށްދެއެވެ. އެއްފަހަރަކު އެމެރިކާގެ ނޫހަކުން ޑީސޯ ޑޮގްއަށް ސުވާލެއް ކުރިމަތިކުރެއެވެ. ބައެއް މީހުން ބުނާ ގޮތުން، އެއްފަހަރަކު އެމެރިކާގެ2ސިފައިންގެ މީހަކަށް ބަޑިޖަހާ މަރާލި މީހަކު އެކަން ކުރުމުގައި ހިތްވަރު ލިބިފައިވަނީ ޑީސޯ ޑޮގް ގެ މަދަހަތައް އަޑުއަހައިގެންކަމަށް ބުނެއެވެ. އެހެންކަމާއެކު، ޖަރުމަނުގެ ސަރުކާރުންވެސް އެކަން ވަނީ ވަރަށް ސީރިއަސްކޮށް ބަލަން ފަށާފައެވެ. އެކަމާ ބެހޭގޮތުން އެމެރިކާގެ ނޫހަކުން ސުވާލުކުރުމުން ޑީސޯ ޑޮގް ނިކަން ޘާބިތުކަމާއެކު ބުނެފައިވެއެވެ. “އެ އަޚާ އެމަރާލީ ޢާއްމު މަދަނީ ރައްޔިތުންނެއް ނޫން. އޭނާ އެމަރާލީ ހަނގުރާމަވެރި އަސްކަރީންތަކެއް. މުސްލިމުން މަރަން ދިޔުމުގެ މަގުމަތީގައި ތިބި ހަނގުރާމަވެރިންތަކެއް.”\nއޭނާ މިފަދައިން ހުޅަނގުގެ އަނިޔާވެރިކަމާ ދެކޮޅަށް ފާޅުގައި މަސައްކަތްކުރަން ފެށުމުން އޭނާ ހައްޔަރުކުރުމަށް ޖަރުމަނުގެ ސަރުކާރުން މަސައްކަތް ފަށައެވެ. ނަމަވެސް އޭނާ ދައްކާ ހުއްޖަތްތަކުގެ ސަބަބުން ސީދާ އޭނާގެ ވާހަކަތަކާ ހުރެ އޭނާ ހައްޔަރުކުރާ ވަރަށް ސަރުކާރަށް ހެއްކެއް ނުލިބުނެވެ. ދެން ސަރުކާރުން ބަލަމުން ދިޔައީ، އޭނާ ރެޕް އާރޓިސްޓެއް ގޮތުގައި އުޅުނު އިރު އަރައިގެންފައިވާ ކުށްތަކަށް އޭނާ ހައްޔަރުކުރެވޭތޯކަމަށް ޖަރުމަނު ސަރުކާރުން ބުނެފައިވެއެވެ. އެގޮތުން އެއްފަހަރު އޭނާ ޖަލަށް ލާ އޭނާގެ ދުލުގައި ކަސްތަޅު އެޅުވޭތޯ ޖަރުމަނުގެ ސަރުކާރުގެ ފަރާތުންވެސް މަސައްކަތްކޮށްފައިވެއެވެ. ނަމަވެސް އެފަހަރުވެސް، ޖޫރިމަނާއެއް ދައްކައިގެން ކުރީގެ ޑީސޯ ޑޮގް ނުވަތަ ފަހުން ބަލާޣާތްތެރި ވާހަކަދެއްކުންތެރި ދާޢީ އަބޫ މަލީޤް ޖަލު ޙުކުމުން ސަލާމަތްވީއެވެ.\nޖަރުމަނު ދޫކޮށް އެހެން ޤައުމަކަށް ގޮސް ޖިހާދުގައި ބައިވެރިވެދާނެތީ ޖަރުމަނު ސަރުކާރުން ދިޔައީ އޭނާ ހުއްޓުވޭތޯވެސް މަސައްކަތްކުރަމުންނެވެ. 2011 ވަނަ އަހަރުގެ ޖުލައި މަހު އޭނާގެ ޕާސްޕޯޓް ސަރުކާރަށް ޙަވާލުކުރަން ބުނެފައިވެއެވެ. އެކަމާ ގުޅޭގޮތުން ނިއުޔޯރކް ޓައިމްސް އިން އޭނާއާ ސުވާލުކުރުމުން އޭނާ ވަރަށް ހިތްހަމަޖެހުމާއެކު ބުނެފައިވެއެވެ. “އަހަރެން ބުނިން އަހަރެންނަށް މިއުޅެނީ އޭތި ގެއްލިގެންނޭ.”\nސަރުކާރަށް އަދި އެހެން ޤައުމެއްގެ ސަރުކާރަށްވެސް އަތުނުވެ އެއްޒަމާނެއްގައި ދުނިޔޭގައި ނަންވިދާލި ޑީސޯ ޑޮގް ސޫރިޔާގެ ޖިހާދުގައި ބައިވެރިވުމަށް އެންމެފަހުން ސޫރިޔާއަށް އެތެރެވިއެވެ. އޭގެފަހުން އޭނާގެ މާ ގިނަ ޚަބަރުތަކެއް ބައިނަލްއަޤްވާމީ ދުނިޔެއަށް ޢާއްމެއް ނުވެއެވެ. ނަމަވެސް ސޫރިޔާގެ ލަތާކިޔާގެ ރަށްބޭރުގެ ކޯރެއްކައިރީގައި އޭނާ ހިތްހަމަ ޖެހުމާއެކު އުޅެމުންދަނިކޮށް ފެނިފައިވާ ވީޑިޔޯއެއްވަނީ ދުނިޔެއަށް ޢާއްމުވެފައެވެ. ސިފައިންގެ ޔުނީފޯރމެއް ލައިގެން ދުނިޔޭގެ އުފާތަކާއި ފަސޭހަތައް ދޫކޮށް ޖިހާދުގެ ހަތިޔާރު އުފުލާފައި ހުރި ކުރީގެ ދުނިޔޭގެ މަޝްހޫރު ލަވަކިޔުންތެރިޔާ މިއަދު ހުރީ އާދައިގެ މުޖާހިދެއްގެ ދަރަޖާގައެވެ. ނަމަވެސް، ދުނިޔޭގެ އެންމެ މަތީ ލަވަކިޔުންތެރިޔާއާއި އެންމެ ދަށުގެ މުޖާހިދާ ދެމެދު ހުރި ތަފާތު ވިސްނޭނެ މީހަކަށް ޑީސޯ ޑޮގް ގެ އެ އިޚްތިޔާރުގެ މޮޅުކަން ހާމަވާނެއެވެ. އޭނާގެ މޫނުމަތީން ފެންނަމުންދަނީ އުފާވެރިކަމާއި ހަމަޖެހުމެވެ. އެތައް ދުވަހަކަށްފަހު ލޯބިވާ ފަރާތްތަކާ ބައްދަލުވާ މީހެއްގެ މޫނުމަތީންވެސް ނުފެންނާނެ އުފާވެރިކަން އޭނާގެ މޫނުމަތީން ދިޔައީ ފެންނަމުންނެވެ.\nސޫރިޔާގެ ޖިހާދަކީ ޑީސޯ ޑޮގް އަބޫ މަލީޤްއަށް އަދި ފަހުން އޭނާ އިޚްތިޔާރުކޮށްފައިވާ ނަންކަމުގައިވާ އަބޫ ޠަލްޙާ އަލްއަލްމާނީގެ ޙަޔާތުގެ އެންމެ ފަހު މަޤްޞަދުކަމުގައި ވިއެވެ. 2011 ވަނަ އަހަރު ދަ ނިޔުޔޯރކް ޓައިމްސްގައި އޭނާއާ ބެހޭގޮތުން ޖަހާފައިވާ ލިޔުމެއް ނިންމާލަމުން ބުނެފައިވެއެވެ.\n“އޭނާގެ ޙަޔާތުގެ އެންމެ ފަހު މަޤްޞަދާމެދު އޭނާގެ މޯބައިލް ފޯނުގެ ވޮއިސްމެއިލް އެއްވެސް ސިއްރެއްނުކުރެއެވެ. އޭނާގެ އަޑުން ރިކޯރޑްކޮށްފައިވާ ވޮއިސްމެއިލްގައި ވަނީ “އެންމެ ރީތިކަމަކީ ޝަހީދުވުމެވެ. އެންމެ ބޮޑީ ﷲ އެވެ!”\nތެދެކެވެ. އަބޫ ޠަލްޙާ އަލްއަލްމާނީ، ނުވަތަ ދުނިޔެ ކުރިން ދެކެފައިވާ ޖަރުމަނުގެ މަޝްހޫރު ރެޕް އާރޓިސްޓް ޑީސޯ ޑޮގް އޭނާގެ ހަޔާތުގެ މަޤްޞަދު ޙާޞިލްކުރުމަށް ކުރި މަސައްކަތް އެދަނީ ނިންމަމުންނެވެ. ސޫރިޔާގެ ޖިހާދުގައި އޭނާ ބައިވެރިވެފައިވާކަން މުޅި ދުނިޔެ މިއަދު ދެކެފިއެވެ. އެޖިހާދުގައި އޭނާ މިހާރުވަނީ ނުހަނު ބޮޑަށް ޒަޚަމްވެސް ވެފާމެއެވެ. ދުނިޔޭގެ އުފާތަކާއި ލައްޒަތު ވިއްކާލުމަށްފަހު، އަބޫ ތަލްޙާ އެ ޚިޔާރުކޮށްފައިވާ މަގެއްގެ މަތިވެރިކަމާއެވެ! މާތް ﷲ އަބޫ މަލީޤްއަށް ޙައްޤުގެ މަގުގައި ހުރުމުގައި ޘާބިތުކަން ދައްކަވާށިއެވެ! އާމީން!


ބ.އަތޮޅު ހޮސްޕިޓަލުން ބިދޭސީންގެ މެޑިކަލް ހައްދައިދިނުމުގެ ޙިދުމަތް އަނެއްކާވެސް ފަށައިފި ބ.އަތޮޅު ހޮސްޕިޓަލުން ބިދޭސީންގެ މެޑިކަލް ހައްދައިދިނުމުގެ ޙިދުމަތް އަނެއްކާވެސް ފަށައިފި\nބ.އަތޮޅު ހޮސްޕިޓަލުން ބިދޭސީންގެ މެޑިކަލް ހައްދައިދިނުމުގެ ޙިދުމަތް އަނެއްކާވެސް ފަށައިފި\nރިސޯޓްތަކާ ގެސްޓްހައުސްތަކުގެ އިތުރުން އެކިއެކި ބޭނުންތަކުގައި ގެންނަ ބިދޭސީންގެ މެޑިކަލް ހައްދައިދިނުމުގެ ޙިދުމަތް ކޯވިޑް 19ގެ ބަލިމަޑުކަމާ ގުޅިގެން މެދުކަނޑާލާފައި އޮތުމަށްފަހު އެޙިދުމަތް އަނެއްކާވެސް ބ.އަތޮޅު ހޮސްޕިޓަލުން ފަށައިފިއެވެ.\nބ.އަތޮޅު ހޮސްޕިޓަލުން ބުނީ މިޙިދުމަތް މެދުކަނޑާލީ ކޯވިޑް19ގެ ބަލިމަޑުކަމާއި ގުޅިގެން އެޗްޕީއޭގެ ލަފާގެ މަތިން ރިސޯޓްތަކުގައި މަސައްކަތްކުރާ މީހުން ރަށްތަކަށް އެރުން މަނާކުރުމުންކަމަށެވެ.\nބ. އަތޮޅު ހޮސްޕިޓަލުން ބުނީ މެޑިކަލް ހައްދައިދިނުމުގެ ޚިދުމަތަކީ ބޮޑު އާމްދަނީއެއް ލިބޭ އެއް ހިދުމަތަށްވެފައި، އަލުން މި ޙިދުމަތް ފޯރުކޮށްދެނީ އެޗްޕީއޭގެ ލަފަޔާއެކު ކޯވިޑް19އާ ގުޅިގެން ރިސޯޓް މުވައްޒަފުނާއި ގެސްޓްހައުސްތަކުގައި މަސައްކަތްކުރާ މުވައްޒަފުން އަމަލުކުރުމަށް ކަނޑައަޅާފައި އޮންނަ އުސޫލާ އެއްގޮތަށެވެ. އެގޮތުން މެޑިކަލް ހަދަން ރިސޯޓެއްގައި މަސައްކަތްކުރާ ބިދޭސީން ބ.އަތޮޅު ހޮސްޕިޓަލަށް ދެއްކުމަށްފަހު އެމީހުން ރަށުތެރޭގައި އުޅުން މަނާވާނެއެވެ. އަދި އެއްވެސް ފިހާރައަކަށް ވަނުމާއި، އެހެން ފަރާތްތަކާ ކޮންޓެކްޓް ވުމަކީވެސް މަނާކަމެކެވެ. މެޑިކަލް ހަދާ ނިމުމުން އެމީހުން ލަސްނުކޮށް ރިސޯޓްއަށް ދިއުމަށް އަންގާފައިވާކަމަށްވެސް ބ.އަތޮޅު ހޮސްޕިޓަލުން ވިދާޅުވެއެވެ.\nތަފާސް ހިސާބުތަކަށް ބާލާއިރު، ބ.އަތޮޅު ހޮސްޕިޓަލަށް އަހަރެއްގެ މައްޗަށް ބޮޑު އާމްދަނީއެއް ލިބޭ މެޑިކަލް ހައްދައިދިނުމުގެ ހިދުމަތުން 2019 ވަނަ އަހަރު 4342 މެޑިކަލް ވަނީ ހައްދައިދީފައެވެ. ކޮންމެ މެޑިކަލްއަކަށް ހަތް ސަތޭކަ އަށްޑިހަ ރުފިޔާ ނަގާއިރު، މި ޙިދުމަތުން އެއަހަރު ދައުލަތަށް ތިން މިލިއަން ތިންލައްކަ އަށްޑިހަ ހަހާސް ހަތްސަތޭކަ ފަސްދޮޅަސް ރުފިޔާ ވަނީ ލިބިފައެވެ.\n2020 ވަނަ އަހަރު ކޯވިޑް 19ގެ ބަލިމަޑުކާ ގުޅިގެން މިޙިދުމަތް ދީފައިވަނީ3މަސްދުވަހުއެވެ. މި މުއްދަތުގައި 1077 މެޑިކަލް ވަނީ ހައްދާފައެވެ. އެއަހަރު މިހިދުމަތުން އަށްލައްކަ ސާޅިސްހާސް ފަސްދޮޅަސް ރުފިޔާ ލިބިފައިވާކަމަށް ބ.އަތޮޅު ހޮސްޕިޓަލުގެ ތަފާސް ހިސާބުތަކުން ދައްކައެވެ.\nބ.އަތޮޅު ހޮސްޕިޓަލުން މެޑިކަލް ހައްދައިދިނުމުގެ ޙިދުމަތް ފޯރުކޮށްދޭން ފަށާފައިވަނީ 2016 ވަނަ އަހަރުގެ ޖޫންމަހުން ފެށިގެންނެވެ. އެ ހޮސްޕިޓަލްގެ ތަފާސް ހިސާބުތަކަށް ބަލާއިރު، 2016 ވަނަ އަހަރުގެ ފުރަތަމަ7މަސްދުވަހުގެ ތެރޭގައި 8 ލައްކައަށްވުރެ ގިނަ ރުފިޔާ ވަނީ ބިދޭސީންގެ މެޑިކަލް ޙިދުމަތުން ލިބިފައެވެ. އަދި 2017 ވަނަ އަހަރު 3.3 މިލިއަން ރުފިޔާ، 2018 ވަނަ އަހަރު 2.8 މިލިއަން ރުފިޔާ ލިބިފައިވެއެވެ.\nމިޙިދުމަތް ދިނުމުގައި އިމާރާތުގެ ދަތިކަން ހުރިކަން އެހޮސްޕިޓަލުން އަންނަނީ ބުނަމުންނެވެ. އެހެންކަމުން މިކަމަށް ހައްލު ހޯދުމުގެ ގޮތުން އައު އިމާރާތެއް އެޅުމުގެ މަސައްކަތް ސަރުކާރުން ވަނީ ފަށާފައެވެ. އެގޮތުން އެ އިމާރާތް އެޅުމަށް ބޮޑު ބިމެއް އޭދަފުށިން ވަނީ ހެލްތް މިނިސްޓްރީއަށް ދޫކޮށްފައެވެ.


"Coronavirus" adhives nameh nethi | Mihaaru\nއަލަށް ފެނުނު ކޮރޯނާވައިރަސް އޮންނަނީ މި ކުރެހުމުގައިވާ ގޮތަށް\n05 ފެބުރުއަރީ 2020 - 11:067comments\nއެތައް ހާސް ބަޔަކަށް މި ވައިރަސް އަރައި ޗައިނާގެ ބޮޑު ސަރަހައްދެއް ބަންދުކޮށް ޗައިނާ އިން ގައުމުތަކަށް މީހުން އެތެރެވުން މަނާކުރި އިރު ވައިރަހަށް އަދިވެސް ނަމެއް ނެތެވެ. އެންމެން "ކޮރޯނާވައިރަސް" އޭ ކިޔަސް ކޮރޯނާވައިރަހަކީ މި ވައިރަހުގެ އާއިލީ ނަމެވެ. ކޮރޯނާގެ އެކި ވައްތަރުތައް ހުރެ އެވެ.\nޗައިނާގެ ވޫހާން އިން ފެނުނު ކޮރޯނާވައިރަހަށް ވަގުތީ ގޮތުން ކިޔައިގެން އުޅެނީ 2019-nCoV އެވެ. އެކަމަކު މިއީ ކިޔަން ފަސޭހަ ނަމެއް ނޫނެވެ.\nސައިންސްވެރިންގެ ޓީމަކުން މި އާ ވައިރަހަށް ދޭނެ ނަމަކާ ބެހޭ ގޮތުން ކުރި މަޝްވަރާތަކަށް ފަހު ބީބީސީ އަށް ކިޔައިދިން ގޮތުގައި މިހާރު ވަނީ ނަމެއް ފާސްކުރުމާ ގާތުގަ އެވެ. އެކަމަކު ނަމެއް ކިޔަން މިހާ ދުވަސް ވަނީ ކީއްވެހެއްޔެވެ؟\n"އަލަށް ފެންނަ ވައިރަސްތަކަށް ނަން ދިނުން އާންމު ގޮތެއްގައި ވެސް ލަސްވޭ. މިހާތަނަށް ބޮޑަށް ފޯކަސް ހުރީ ވައިރަހާ މެދު އާންމުންގެ އޮތް ކަންބޮޑުވުމާއި އެ ވައިރަހާ ދެކޮޅަށް އަޅާނެ ފިޔަވަޅުތަކަށް، މިއީ މިކަން ވާނެ ވެސް ގޮތްކަން ގަބޫލުކުރަންޖެހޭ،" ޖޯން ހޮޕްކިންސް ސެންޓަ ފޯ ހެލްތު ސެކިއުރިޓީގެ ސީނިއާ ސްކޮލާ އަދި އެސިސްޓެންޓް ޕްރޮފެސާ ކްރިސްޓަލް ވޮޓްސަން ވިދާޅުވި އެވެ.\n"އެކަމަކު ވައިރަހަށް އަވަހަށް ނަމެއް ކިޔުން މުހިންމުވާ ސަބަބުތަކެއް ވެސް އެބަހުރި."\nމި އާ ވައިރަސް އެހެން ވައިރަސްތަކާ ތަފާތުކޮށް ސިފަކުރުމަށް ސައިންސްވެރިން "ނޮވެލް ކޮރޯނާވައިރަސް" އަދި "ނިއު ކޮރޯނާވައިރަސް" އޭ ވެސް ކިޔަ އެވެ. މީގެ ވައިރަސްތަކަށް "ކޮރޯނާ" އޭ ކިޔަނީ މައިކްރޮސްކޯޕުން ބަލާއިރު ވައިރަހުގެ ބޭރު ފުށުގައި ކްރައުނެއް ނުވަތަ ތާޖެއް ސިފަވާ ގޮތަށް ހުންނާތީ އެވެ.\nއާ ވައިރަސް އަށް 2019-nCoV އޭ ކިޔަން ދުނިޔޭގެ ސިއްހަތު ޖަމިއްޔާ (ޑަބްލިޔުއެޗްއޯ) އިން ލަފާ ދެނީ ވައިރަސް އެންމެ ފުރަތަމަ ފެނުނު އަހަރާއި "ނޮވެލް" ނުވަތަ "ނިއު" ރަމްޒުކޮށްދޭ "އެން" އަކުރާއި ކޮރޯނާވައިރަސް ރަމްޒުކޮށްދޭ އަކުރުތައް ވެސް ހިމެނޭތީ އެވެ.\n"މިހާރު މި ކިޔަނީ ފަސޭހަ ނަމެއް ނޫން. އެހެންވެ މީޑިއާގައި ވެސް އަދި އާންމުން ވެސް އެކި ނަންތައް ކިޔަނީ،" ޑރ. ވޮޓްސަން ވިދާޅުވި އެވެ.\nއޭނާ ވިދާޅުވީ ވަކި ހާއްސަ ނަމެއް ނުދީ އޮތުމުން "ޗައިނާ ވައިރަސް" ފަދަ ނަންތައް އުފަންވެ އެކަމުގެ ސަބަބުން ޗައިނާ މީހުންނާ މެދު ނަފްރަތު ވެސް އުފެދޭ ކަމަށެވެ. ސޯޝަލް މީޑިއާގެ މި ޒަމާނުގައި މިފަދަ ކަންކަން އާންމުކޮށް ހިނގާ ކަމަށް އޭނާ ވިދާޅުވި އެވެ.\nވައިރަހަށް ރަސްމީކޮށް ނަން ދިނުމުގެ ޒިންމާ އޮންނަނީ އިންޓަނޭޝަނަލް ކޮމިޓީ އޮން ޓެކްސޮނޮމީ އޮފް ވައިރަސަސް (އައިސީޓީވީ) އަށެވެ.\nމީގެ ކުރިން 2009 ވަނަ އަހަރު އެޗް1އެން1 ފެތުރުނު އިރު އެ ވައިރަސް "ސްވައިން ފްލޫ" ނުވަތަ އޫރު ރޯގާގެ ގޮތުގައި މުޅި ދުނިޔެ އަށް އެނގުނެވެ. އެއާ އެކު މިސްރުގައި ހުރިހާ އޫރެއް މެރި އެވެ. އެކަމަކު އޭރު އޮތް ހާލަތުން މި ވައިރަސް ފެތުރެމުން ދިޔައީ އޫރުގެ ޒަރިއްޔާއަކުން ނޫނެވެ. ވައިރަސް ފެތުރުނީ އޫރުން އިންސާނުންގެ ގަޔަށް ވައިރަސް އެރުމަށް ފަހު ގައިންގަޔަށް އަރާ ބައްޔަކަށް ބަދަލުވެގެންނެވެ. އަދި ޑަބްލިޔުއެޗްއޯ އިން 2015 ވަނަ އަހަރު މާސް (މިޑްލް އީސްޓް ރެސްޕިރޭޓަރީ ސިންޑްރޯމް) ގެން ނަން ވައިރަހަކަށް ދިނުމުން އެކަން ވެސް މައްސަލައަކަށްވި އެވެ. އެއީ ވަކި ސަރަހައްދަކަށް، ވަކި ދީނަކަށް ނުވަތަ ނަސްލަކަށް ނިސްބަތްކޮށް ނަން ކިޔުން ރަނގަޅު ކަމަކަށް ނުވާތީ އެވެ. އެހެންވެ މިހާރު ވަނީ ވައިރަހަށް ނަން ދިނުމުގައި ކޮށްގެން ނުވާނެ ކަންތައްތަކެއް ކަނޑައަޅައިފަ އެވެ. އެއީ؛\n- ސަރަހައްދަކަށް ނިސްބަތްކޮށް ނަން ދިނުން\n- މީހެއްގެ ނަމަށް ނިސްބަތްކުރުން\n- ޖަނަވާރެއް ނުވަތަ ކާނާއަކަށް ނަން ނިސްބަތްކުރުން\n- ވަކި ބައެއްގެ އާދަކަދާ އާއި ސަގާފަތް އަދި ވަކި ސިނާއަތަކަށް ނަން ނިސްބަތްކުރުން\nމި ކަންކަމަށް ބަލައި، ކިޔަންޖެހޭނީ ވައިރަހުން ޖެހޭ ބަލި އަންގައިދޭ ވީހާވެސް ކުރު ނަމެއްގެ ގޮތުގައި ކަނޑައަޅި އެވެ. މިސާލެއްގެ ގޮތުގައި ސިވިއަ އެކިއުޓް ރެސްޕިރޭޓަރީ ސިންޑްރޯމް (ސާސް) ފާހަގަކޮށްލެވެ އެވެ. -- ބީބީސީ\nއިތުރު ލިޔުންތައް ސިއްހަތު ޗައިނާ